p058 4 


i ocest număr 


CONTINUAREA ANCHETEI 
CUM STĂM 
CU CRITICA 


SUMAR: 


teatrul 3 


CUM STĂM CU CRITICA TEATRALĂ ? 


Nr. 11 (anul X) noiembrie 1965 Răspund : Niki Atanasiu, Paul Bortnovschi, 
Revistă lunară editată de Ion Coman, Călin Florian, Lucian Giur- 
Comitetul de Stat pentru Cultură chescu, Valeriu Moisescu, Miron Nicu- 
şi Artă şi de Uniunea Scriitorilor lescu, Eugen 'Ţugulea, Magus Bans, 
din Republica Socialistă România Călin Căliman ; 1 
REDACȚIA ȘI ADMINISTRAȚIA Andrei Bilean 
Str. Constantin Mille nr. 5-7-9 — Bucureşti S 7 ET ge Sai E 28 
Telefon 14.35.58 ae Massi 
Abonamentele se fac prin factorii poştali AMINTIRI DESPRE NICOLAE poa — 
şi oficiile poştale din intreaga ţară OMUL DE TEATRU . 31 
Preţul unui abonament ; 21 lei pe trei luni, U. Mindra 
Sp TE an PREMIERA UNUI TEXT MEMORABIL 
(„Jocul ielelor“ de Camil Petrescu la Tea- 
FER AIE a a, De de rN 


Ana Maria Narti 
ASPIRAŢIA Pa a NOU ȘI INERŢIILE 


VECHIU 
PE A peri Vogis de Al. Davila la Teatrul 
Naţional „|. L. Caragiale“) . . . . 44 


Ileana Popovici 

CRITERIUL DISTRIBUŢIEI 

(„Vedere de pe pod“ de Arthur Miller la 
Teatrul Naţional „I. L. Caragiale“). . 50 


Mira Iosif 


DURRENMATT:  „GROTESCUL ESTE 
UN PARADOX ESTETIC, CHIPUL A 
CEVA FĂRĂ CHIP“ 


(„Fizicienii“ la Teatrul de Comedie) . . 56 
Victor Eftimiu 
NOTTARA . ; . Aa piei ME 62 
COPERTA NOASTRĂ: 
Melania Ursu (Ea) și George Mottoi (EI) PRIN TEATRELE DIN ȚARA ti i 64 
in „Nu sint Turnul Eiffel“ de Ecaterina 97. Ripeanu 
ital ac a arad REPOETIZARE, RESPIRITUALIZARE ÎN 
| 3 ARTA PĂPUŞARILOR x 79 
Dana Crivăț 
SPECTACOLELE „COMEDIEI“ LENIN- 
GRĂDENE Ze dtp tri ha e si 84 
Florian Potra 
TVR, TEATRULUI  ATIONAL« | DIN 
GREC 86 
Irina FH 
DE VORBĂ CU ALBERT BOTBOL . . 89 
Aziz Nesin 
NOTAȚII DESPRE REALISMUL ÎN 
TEASRU e, a w a w i y e a VA 
Vasil Stefanov 
CĂI NOI DE EXPRESIE ARTISTICĂ 95 


Desene : Silvan 


Foto: I. Naumescu, Sandu Mendrea 
www.cimec.ro 


SYR 1397 


‘l 


CUM 
STAM 
CU CRITICA 
TEATRALĂ? 


Cum apreciați aportul criticii dramatice la dezvoltarea mișcării 
teatrale (dramaturgie, arta spectacolului)? În ce măsură sprijină 
critica tendinţele înaintate în teatrul românesc și cît de activ com- 
bate ea răminerile în urmă, manifestările conservatoare sau feno- 
menele de pseudoinovațţie ? 


În cadrul principiilor mari de estetică marxistă ce conduc critica 
noastră, care sînt criteriile specifice care trebuie, după părerea dv., 
să-l dirijeze pe critic în aprecierea unui text și a unui spectacol? 
Cum operează raportul dintre judecata obiectivă și interpretarea 
subiectivă (care, să nu uităm, poate să fie și creatoare) în activitatea 
criticilor ? Puteţi semnala manifestări neprincipiale în presa teatrală ? 


Care trebuie să fie obiectul central al actului critic în teatru: studiul 
textului sau analiza fenomenului de artă a spectacolului ? 


Continuarea anchetei începută în nr. 10/1965. 

4 Cum apreciați raporturile presei cu teatrele din țară : publicaţiile dau 
un ajutor calificat acestor teatre ? Funcţia critică acționează eficient 
la diferite niveluri ale presei — ziar, săptămînal de cultură, revistă 
literară lunară ? Ce calitate critică au intervențiile cronicarilor care 


semnează în publicaţiile regionale ? 


5 Cum apreciați raporturile criticii cu publicul? lIzbutește cronica să 
orienteze spectatorii „spre spectacolele de calitate, contribuind la 
formarea conștiinței socialiste și desăvirșirea educaţiei estetice a 
ublicului ? Puteţi semnala concesii făcute unor gusturi îndoielnice 
preferințe pentru spectacolul bulevardier, snobism etc.) ? 


6 ce fel de pregătire dă competență specifică cronicarului dramatic ? 
Este necesar ca el să pătrundă în laboratorul muncii scenice concrete, 
sau vi se pare suficientă aprecierea rezultatelor finite ale muncii 


de creație ? 


7 Reușește critica noastră să exprime un punct de vedere propriu în 
raport cu fenomenul teatral universal ? Ajută ea publicul și oamenii 
de teatru să cunoască în profunzime arta dramatică contemporană 
(mai E at cea occidentală) și s-o aprecieze în lumina ideilor 
socialiste 


8 vă rugăm să formulați o apreciere asupra activităţii revistei noastre 
(în ce privește reflectarea vieţii teatrelor românești, calitatea cronicii, 
efortul teoretic, materializat în studii și dezbateri, lindirea reali- 
tății teatrale mondiale, capacitatea de informare, periodicitatea, as- 
pectul grafic). 


NIKI ATANASIU 


Artist al poporului, prim secretar al A.T.M. 


„0 PUNTE DE LEGĂTURĂ CĂTRE CULTURA PUBLICULUI“ 


N-am să răspund în ordinea întrebărilor chestionarului, ci am să mă opresc 
asupra cîtorva probleme care m-au preocupat mai mult, chiar înainte ca redacţia dv. 
să fi lansat această binevenită anchetă. 

A În primul rînd, despre relaţia critică-public. Se uită, uneori, că vastul efort care 
se întreprinde în teatre se face pentru a-l mulțumi pe acest judecător suprem, că apre- 
cierea publicului, „mai mult decit a criticii, este scopul spre care ţintesc realizatorii 
unui spectacol. Mi se pare că pe critici îi preocupă prea puţin să stabilească o punte 

de legătură între cultura lor — de specialitate — și cultura publicului: cultura ingine- 
rului, a studentului, a medicului, a muncitorului. 

Teatrul a pătruns foarte puternic în realitatea cotidiană; avem mii de artiști 
amatori, pentru care teatrul este una din coordonatele importante ale vieţii; avem 
teatre populare ; în fiecare casă, în medie, o dată pe săptămînă, radioul sau televiziunea 
aduc o piesă. Nu mai putem vorbi deci „în cerc închis“; nu mai putem merge „pa- 
ralel“ : e nevoie ca opinia publicului și opinia criticii să se întilnească. 

Dacă acest aspect al problemei ar fi cercetat mai îndeaproape, s-ar observa 
chiar că s-a format un public ale cărui criterii intelectuale nu sînt de neglijat. Poate 
că acestui public îi scapă unele rafinamente adresate profesioniştilor, dar în schimb 
apreciază teatrul direct, prin ceea ce el transmite esenţial. Cred, de aceea, că revista 
dv. ar trebui să se facă mai des și mai consecvent ecoul acestui public, să-l atragă 
spre discuţii, să-i cunoască modul de a gîndi şi de a reacţiona. Vă propun să stator- 
nicim în acest sens o colaborare permanentă: revista şi ATM-ul să organizeze periodic 
„mese rotunde“, consfătuiri, anchete cu spectatorii — despre repertoriu, despre un 
spectacol, despre viaţa unui teatru, despre eroii de azi ai piesei contemporane... 

Am adus această chestiune în discuţie pentru că nu mi se pare potrivit să 
vorbim despre critică fără să precizăm scopul ei. Sigur că nu sînt pentru o critică 
uniformă şi lipsită de poziţie proprie ; dar criticul nu trebuie să uite că el este expresia 
opiniei publice, exponentul spectatorului evoluat, pentru a cărui formaţie poartă o răs- 
pundere egală cu a creatorilor spectacolului; atunci, în scrisul lui nu-şi va face loc 
arbetrariul. 

Mişcarea noastră teatrală are astăzi o mare strălucire. În comparaţie cu destule 
țări pe care le-am vizitat, avem cu ce să ne mîndrim; am depășit perioada dificilă a 
necazurilor, administrativ-financiare, sîntem în etapa în care creăm o cultură teatrală 
specific românească. În raport cu aceasta, critica nu a ajuns la treapta de valoare 
corespunzătoare. Sigur că avem mulţi critici serioşi, care desfăşoară o activitate siste- 
matică, că nivelul general a crescut în ultimii ani. (Există și cîteva voci distonante, 
care se aud mai tare decit trebuie, pentru că urmăresc să facă mult zgomot, folosesc 
cuvinte tari, jignesc; asta face să fim cîteodată înclinați ca, din cauza. copacilor, să 
nu mai vedem pădurea. Dar nu despre acestea vreau să vorbesc, căci nu ele pot deter- 
mina fizionomia unui sector de creaţie; nivelul general al criticii obiective și bine 
intenţionate interesează, și de acesta mă voi ocupa.) Totuși, nu avem în- critica de 
teatru acele însemnate figuri pe care le avem, de pildă, în critica literară, nume care 
să-și fi creat o autoritate deplină. 

Problema prestigiului criticului ar trebui și ea mai mult discutată. “Acest pres- 
tigiu este o componentă instabilă, al cărei echilibru se poate distruge prin orice incon- 
secvență: a te lăsa influențat de o modă, a te arăta o singură dată părtinitor cu 
cineva, a fi indulgent cu un teatru la care ţi se joacă o traducere, a jigni un actor == 
e destul ca autoritatea să ţi se zdruncine. lar jignitoare pot fi nu numai cuvintele dure; 
ci şi o mulţime de alte procedee; de pildă, cronicarul „României libere“ scrie despre 
Ulaicu-Vodă şi, „ocolind o chestiune spinoasă“, nu pomeneşte, pur și simplu, de un 
artist al poporului, a cărui interpretare o considera probabil criticabilă ; dar omisiunea 
e cu mult mai neindicată decît o discuţie deschisă, sinceră și plină de căldură. Tot 
atît de nepotrivit e tonul cronicarului ce se adăposteşte sub pseudonimul „Interim“, 
în „Luceafărul“ ; şi ce să crezi despre un cronicar care nu-și semnează aprecierile?! 

Orice creaţie, chiar nemulţumitoare, conţine un mare efort și o imensă cantitate 
de consum nervos; ea merită respect și consideraţie, merită delicateţe; intelectuală; La 
urma urmei, fără acest fond uman, fără această infuzie de viaţă, teatrul nici nu 
există — e literatură. 


Presa, în țara noastră, duce o luptă afirmativă, o luptă de înarmare, de con- 
struire. În acest sens, ceea ce trebuie să construiască critica de teatru este teoria teatrului 
românesc ; ca trebuie să depăşească stadiul consemnării unor spectacole izolate, să 
realizeze studii de sinteză, aşa cum întreprindeau într-un timp Mihnea Gheorghiu, 
N. Tertulian, V. Mîndra, Sergiu Fărcăşan etc., și care alcătuiau o veritabilă „mică bi- 
bliotecă critică“. 

„Răspunzind anchetei dv., dramaturgul Al. Mirodan propunea „înfiinţarea unui 
organism specializat“. Citindu-l, am avut un sentiment de regret şi vinovăţie: pentru 
că acest organism există, dar, dacă existenţa lui nu se mai simte, e ca și cum n-ar fi... 
E vorba de secţia de critică a ATM, care îşi propusese o seamă de obiective impertante, 
și în revitalizarea căreia revista „Teatrul“ ar putea să dea o mînă de ajutor. Sint multe 
de făcut în direcţia prospectării în dramaturgia noastră dintre cele ai războaie, a 
istoriei spectacolului, a readucerii în actualitate a marilor figuri ale regiei româneşti, 

care au desprăfuit teatrul. S-ar vedea astfel că „modernul“ nu s-a descoperit azi, că 
există, dacă se poate spune așa, o adevărată „tradiţie“ a tendinţelor novatoare. 

În afară de asta, o secţie de critică organizată, cu o viaţă a ei, ar contribui la 
statornicirea unui climat de efervescenţă intelectuală veritabilă şi a unor relaţii fireşti, 
deschise. 

Chestionarul revistei cuprinde și întrebarea: „ce fel de pregătire dă competenţă 
specifică cronicarului dramatic ?* E greu să răspunzi cu o reţetă, dar cred că aici se 
ascunde „cheia“ eficienţei activităţii lui. La terminarea studiilor, tînărul critic se găsește 
„la egalitate“ cu actorul, cu regizorul; cu toţii sînt absolvenţi ai facultăţii. Prin spe- 
cificul profesiunii însă, lui îi este interzisă cea mai mică întrerupere a pregătirii. Ca 
actor, se poate să vezi numai filmele, expoziţiile, să citeşti cărţile care te interesează 
mai mult; criticul însă nu-și poate îngădui nici un moment de șomaj „intelectual“. 
Munca lui e şi în bibliotecă — ceasuri întregi de lectură zilnică —, dar şi în ceea 
ce pare o recreaţie, căci el trebuie să dispună în permanenţă de un foarte larg sistem 
de referințe. Nu vom repeta niciodată suficient cuvintul „cultură“. Vă închipuiţi ce 
impresie face oamenilor de teatru un cronicar care, abia după spectacol, cere piesa 
pentru lectură secretariatului literar ?... 

Nu știu dacă este bine ca în timpul elaborării spectacolului să intervină cineva 
dinafară ; actorii sînt extrem de sensibili, o prezenţă străină îi inhibă şi-i derutează. 
Cred însă că la vizionări ar fi bine să participe şi cronicari. Cuvîntul lor, asimilat în 
pauza de cîteva zile pînă la premieră, ar putea contribui la corectarea eventualelor erori, 
astfel ca spectacolul să nu se fixeze greşit. Şi e obligatoriu ca acești spectatori avizaţi, 
care dau tonul, și care sint cronicarii, să fie invitaţi la premieră — şi nu o lună de zile 
mai tirziu. Pentru că, apărind la şase săptămîni după nașterea spectacolului, cronica inte- 
rescază mai puţin, în orice caz nu mai ajută în aceeași măsură. 

În schimb, lipsa criticului se simte puternic pe parcursul vieţii reprezentaţiei; 
căci spectacolul nu moare odată cu premiera, ci abia se naște, și el trebuie sprijinit, 
revăzut, discutat în evoluția lui. 

Un asemenea lucru a încercat revista „Teatrul“, cu ancheta sa la „spectacolul 
obișnuit” — și cred că asta a fost una dintre iniţiativele sale cele mai bune. Poate că 
ar fi bine să o continue şi s-o extindă asupra provinciei; căci s-a văzut, în decadă, că 
avem şi în provincie forţe care merită să fie susținute şi stimulate. 

Revista dv. suferă de o anumită ineficienţă, datorită întirzierii ei permanente față 
de fenomenul pe care-l consemnează ; problema s-ar putea rezolva numai prin schimbarea 
periodicităţii, cel puţin bilunar. 

Interesul faţă de ca ar putea fi stimulat şi prin întărirea legăturilor cu mişcarea 
teatrală. În perioada în care se organizau „mese rotunde“, în paginile revistei se 
schimbau opinii mai variate, se crease un climat creator, un centru de efervescenţă. Este 
un sistem care n-ar trebui părăsit, la care m-ar bucura să se recurgă, poate şi cu 
colaborarea ATM-ului, pe care ţin s-o ofer în mod stăruitor. N-ar fi rău să lărgiţi 
cercul colaboratorilor revistei. Oamenii care semnează acum spun lucruri interesante, 
dar, fiind mereu aceiași, ajungi să ştii la ce opinii să te aștepți din partea lor. Marile 
nume ale criticii literare ar putea contribui la ridicarea nivelului teoretic al revistei şi 
ar aduce un accent nou în critică. 


PAUL BORTNOVSCHI 


„LIPSĂ DE INTERES PENTRU SCENOGRAFIE“ 


Voi încerca să răspund întrebărilor revistei fără să le respect întocmai ordinea 
şi judecind mai mult din punctul de vedere al artei pe care o practic. 

Trebuie să spun că discuţia asupra plasticii spectacolului se face dinafara feno- 
menului real, în cea mai mare parte a cronicii dramatice. N-aș vrea să atribui acest 
fapt unei lipse de competență ; mi se pare, mai curînd, că este vorba de indiferenţă, de 
lipsa interesului pentru scenografie. Aproapte toată critica dramatică trece cu foarte 
mare ușurință peste zona vizuală a faptului teatral. De aici decurg mai multe consecințe. 
Neparticipînd, neurmărind evoluţia activităţii scenografice, critica se desensibilizează în 

raport cu ea. Asta determină sărăcia de informaţii din ziare şi reviste și, în unele cazuri, 
chiar dezinformarea publicului în problemele plasticii de spectacol, după cum explică 
aprecierile eronate care se tipăresc. Foarte rar am întîlnit în cronica dramatică sau în 
studiul de critică teatrală o luare de atitudine fermă şi bine documentată asupra creaţiei 
de decor şi costume. În schimb, sîntem suprasaturaţi de aprecieri convenţionale, de o 
platitudine exasperantă, ca: „un decor funcţional“, „un decor foarte frumos“ și așa 
mai departe. 

Am convingerea că astăzi, la noi, se practică o scenografie modernă, de valoare 
şi de atitudine. Aș numi-o scenografie regizorală sau regie scenografică ; altfel spus, 
între regie și decor s-a creat o legătură intimă foarte strînsă, o întrepătrundere constantă. 
În această conjunctură, pasivitatea criticilor apare cu atît mai surprinzătoare. În virtutea 
unei asemenea atitudini, aprecierile se formulează periferic și astfel aparenta moderni- 
tate se cataloghează în mod greşit drept modernitate autentică, o temă atit de importantă 
ca aceea a realismului în imaginea teatrală nu este nicicind ridicată, şi așa mai departe. 
A, În ceea ce privește raportul obiectiv-subiectiv în munca de analiză şi consemnare 
critică, trebuie să spun că sînt pentru o subiectivitate elevată, pătrunsă de pasiune» şi 
condusă de convingeri temeinice. Criticul trebuie să fie, în primul rînd, un spectator 
excelent, un spectator foarte sensibil. La noi, critica se pierde adeseori în amănunt. Nu 
o dată se discută „la bani mărunți“ numai aspectele superficiale ale actului creator, în 
timp ce respiraţia mare a spectacolului scapă cronicii. Ni se oferă nenumărate speculații 
de detaliu, dar sentimentele mari şi ideile importante, atitudinea, poziţia creatorului sint 
trecute cu vederea. Spectacolul Cum vă place a fost fărimiţat în polemici despre Jacques 
Melancolicul, despre Bufon, despre picioarele goale ale Rosalindei, dar spiritul general 
al montării nu a fost sesizat. Poveste de iarnă la Teatrul „Barbu Delavrancea“ și Intrigă 
şi iubire la Teatrul „Lucia Sturdza Bulandra“ au constituit fiecare, cred eu, un eveniment 
plastic. Decorul lui Ciulei pentru piesa lui Schiller era de o remarcabilă justeţe faţă 
de text, autor, epocă, comunicînd în același timp, într-o excelentă expresie teatrală, vi- 
ziunea noastră asupra acestora. El nu a fost nici măcar remarcat de mulţi cronicari. 
Evenimentele curente din domeniul plastic. de la pictură pînă la ceramică şi fotografie, 
sînt continuu comentate și analizate. Este regretabil că realizări din teatru, cel puţin 
echivalente ca valoare, dacă nu mai importante ca fapte de cultură decit una sau alta 
dintre expoziţiile consemnate în cronici, îşi consumă existenţa fără ecou. În sensul acesta 
înţeleg subiectivitatea criticului: cred că el trebuie să fie sensibil, receptiv, capabil de 
elan, să se lase antrenat de ce este mare, important, punînd pasiune în lupta împotriva 
mediocrităţii. 

În ce priveşte partea obiectivă, științifică a muncii critice, ea ar trebui să se i e 
cializeze mai mult, să se apropie mai mult de datele de profesie ale artei spectacolului 
Efemeritatea actului teatral, condiţia lui trecătoare de existenţă obligă critica să fixeze 
aspectele fenomenului scenic, să lupte împotriva timpului. Dar pentru ca o asemenea 
muncă de fixare și documentare să poată avea loc, este nevoie, mai ales în ceea ce 
priveşte scenografia, de o calificare plastică mai hotărită, de mai multă strădanie pentru 
dezvoltarea simțului plastic şi de o completare a culturii vizuale. 

Puținele studii şi încercări de sinteză care se fac sînt semnate de obicei de croni- 
cari de artă plastică. Aceștia dau în mod firesc mai multă atenţie fenomenului plastic 
izolat, fără să analizeze în suficientă măsură ansamblul complex al spectacolului. În 
mod practic, teatrul nefiind preocuparea lor de bază, ei nici nu pot urmări sistematic 
activitatea continuă care se desfășoară pe scenele noastre și, ca atare, nu pot să-şi 
formeze o imagine organică, completă, în această privinţă. 

Ce remedii s-ar putea găsi? Cred că trebuie să se pornească de la o educaţie 
plastică foarte temeinică a viitorului cronicar de teatru, începînd cu pregătirea sa în 
institutele de specialitate, Institutul de teatru, Institutul de arte plastice. (Deocamdată, în 
majoritatea cronicilor care apar se simte, atunci cînd este vorba despre un critic înzestrat 
şi bine pregătit, cultura literară, dar nu şi cea vizuală.) Ar fi de dorit şi apariţia masivă 
şi promptă a unor publicaţii de scenografie, care să atragă atenţia asupra realizărilor şi 
să dezvolte comentariul de critică plastic-teatrală, în spiritul problemelor care agită 
astăzi teatrul. 

Vorbind despre profilul criticului, mă simt dator să stărui mai mult asupra sensi- 
bilităţii lui. Criticul trebuie să fie capabil de emoţii de calitate. Din experiență, am 
învățat să preţuiesc foarte mult în artă valoarea primelor senzații şi reacții, să respect 
spontaneitatea. Nu știu dacă se poate cere aşa ceva, dar mi se pare foarte importantă 
sinceritatea comunicării acestor senzaţii. Sprijinindu-se pe o documentare vastă, pregătit 
anume pentru fiecare spectacol, avînd convingeri originale şi posedind o imagine proprie 
asupra textului, cronicarul trebuie să rămînă foarte receptiv, foarte deschis. El trebuie 

să fie capabil să-şi abandoneze pentru moment viziunea proprie pentru a judeca valorile 
care i se propun, aşa cum sînt ele oferite de spectacol. orelarea, confruntarea dintre 
viziunea spectacolului și opinia criticului devine cu atît mai interesantă, bineînţeles 
atunci cînd cronicarul nu-şi oi punctul de vedere propriu și nu deformează 
intenţiile interpreţilor şi regizorului. 

a e pradei activitatea revistei „Teatrul“. Cred că această publicaţie 
dă categoric sentimentul seriozităţii în muncă şi al perseverenţei (și printr-un fel de 
timiditate constantă, printr-o abţinere, pare-se voită, de la efectul plastic). Nu ştiu 
dacă o revistă de artă trebuie să facă parte dintr-o şcoală, să se integreze într-un curent 
delimitat de opinii, dar socotesc că ea este obligată să aibă o atitudine declarată, să 
manifeste combativitate, spirit contemporan, pasiune pentru nou, stimă pentru valorile 
reale, Dacă o asemenea revistă se adresează doar specialiștilor, atunci ea poate să-și 
atingă scopul păstrînd o ţinută sobră, oarecum impersonală, ştiinţifică, nu fără să re- 
nunțe la combativitatea de fond a conţinutului. Dar dacă e destinată și publicului, revista 
trebuie să posede în plus atracţiozitate, forţă de mobilizare. Din punctul acesta de vedere, 
misse pare că revista „Teatrul“ nu ştie să-şi sublinieze îndeajuns propriile poziţii, nu. se 
definește destul de viu, destul de publicistic (de altfel, nici nu ştiu bine dacă ea se 
adresează specialiștilor sau spectatorilor). Chiar formula grafică utilizată o dezavanta- 
jează, o lipseşte de relief, o uniformizează. Se folosesc caractere de tipar monotone, 
titluri șterse. Desigur că la asta contribuie şi condiţii tehnice obiective (tipografie, calita- 
tea hîrtiei, clișee). Neajunsurile acestea ar putea fi mult atenuate, însă, printr-o paginaţie 
inspirată. Nu grafica publicistică în sine, nu efectul decorativ ca atare sînt de dorit, 
dar există o tehnică a relevării faptului important, și în grafică şi în punerea în pagină, 
tehnică ce nu trebuie neglijată. Egalitatea imaginilor și monotonia cam desuetă a mache- 
telor sînt, în bună măsură, vinovate pentru faptul că eforturile revistei nu stîrnesc destul 
interes. 


ION COMAN 


„Directorul Teatrului de Stat din Piatra Neamț 


„CRONICARII TREBUIE SĂ FIE OAMENI DE TEATRU 
ȘI OAMENI AI TEATRULUI“ 


1. Ultimii ani au marcat oricum o sporire a eficienţei actului critic. În primul 
rind, cred că o atenţie specială a fost acordată sprijinirii textului dramatic — analizei 
fenomenului literar, deci. Şi totuși, de cele mai multe ori, criticile sînt prea la „obiect“, 
la piesa respectivă, și nu se încearcă generalizări privind însâși specificitatea genului, nu 
se fac observaţii de ordinul teoriei teatrale. Cronica rămîne astfel „o cronică de serviciu“, 
ce va folosi numai autorului respectiv și nu dramaturgiei. 

Cu privire la afirmarea sau criticarea unor tendinţe în teatrul nostru, lupta de 
opinii e binevenită. E greu de descifrat totuși, cu o balanţă farmaceutică, ce e nou şi 
ce e conservator în teatrul nostru. 

Sub ochii noștri se desfășoară lupta de opinii privind, de pildă, spectacolul 
Caragiale-lonescu. Ar fi bine totuşi ca opinia criticului să nu fie cu totul ruptă de 
părerea publicului. 

Au fost cazuri cînd spectatorii se orientau invers faţă de opinia criticului (mai 
mult, e drept, în criticile de film). Aceasta e un semn! 

2. Raportul dintre conţinutul de idei şi forma spectacolului; de multe ori, acest 
raport dialectic e judecat „rupt“, fără a se face o analiză științifică; de multe ori, 
spectacolul e judecat exclusiv sub semnul regizorului sau al autorului, ca o creaţie sau 
o nereușită a unui factor singular. Se resimte nevoia analizei „uneltelor specifice“ ale 
teatrului — conflict, replică etc. — şi mai ales a celor ţinînd de măiestrie, de tehnică. 

E imposibil să desparţi raportul dintre judecata obiectivă şi gustul personal al 
individului. Cu o condiție : acest gust să fie elevat şi să se proiecteze asupra momentului 
teatral obiectiv. pa aaa 

Sint „interesante“ unele izbucniri „furioase“, dar ele trebuie să fie bazate pe o 
judecată valorică documentată. d 

Critica teatrală ar trebui să excludă invectiva ; fenomenul nostru artistic e „mult 
prea complex și încheagă munca a numeroși creatori. Un exemplu supărător, privind 
teatrul din Piatra Neamţ: în „Gazeta literară“ o notiţă ne anula spectacolul Nu sînt 
Turnul Eiffel, pe motiv că am folosit colaboratori dinafară, susţinind că şi alte teatre 
pot face ca noi. Evident, schimbul de experienţă e util tuturor, dar noi nu am folosit 
nimic dintr-o notiţă răutăcioasă. 

3. Fără îndoială, analiza complexă a fenomenului spectacologic e un adevăr ce mi 
se pare inutil de a mai fi demonstrat, dar, pentru că e atît de cunoscut..., se cade a-l 
aminti. 


4. Teatrul din Piatra Neamţ nu are a se plinge de critică. Spectacolele sale, 
actorii săi, cei mai mulţi tineri, au fost supuși discuţiei, unor dezbateri, cel mai des 
suculente. 

Revista „Teatrul“, „Contemporanul“ şi, dintre cotidiane, mai ales „Scînteia“ 
ne-au acordat cu dărnicie coloanele lor, aproape la toate acolele noastre. Munca 
unui tînăr şi talentat regizor, Cornel Todea, a putut fi astfel urmărită în evoluţia ei 
ascendentă. Rezultatul a fost pozitiv. 

Critica ne-a ajutat, de multe ori, ca deficienţele să ne fie mai clare. O dezbatere 
organizată la sediul teatrului a avut rezultate variate și complexe. 
dt. alte cotidiane au analizat eficient munca noastră, „înfruntînd“ greutăţile de- 
p ilor. 

5. Nu trebuie să existe discrepanțe între critică şi public. De aceea, și genul 
aşa-numit „uşor“ nu trebuie ignorat, ci trebuie privit în lumina sa contemporană. 

Aş dori ca critica să poată influența mai mult publicul prin cronici. Deşi, 
aproape unanim, piesa Băiat bun, dar... cu lipsuri a fost criticată, spectacolul s-a jucat 
de sute de ori. 

Ce să însemne aceasta ? 

Este necesară o mai mare apropiere de public; criticul nu trebuie să fie izolat, 
arătind un drum sau altul... El trebuie să fie un ghid plăcut pe acest drum. 

Aş dori ca criticii să abordeze un limbaj mai cursiv, mai spiritual, mai plăcut. Ce 
bine ar fi să citeşti o critică și de dragul stilului cronicarului... 
$ „Ne cereţi nouă mereu „stil“ în spectacole. De ce să nu vă cerem şi noi stil în 
cronici f 

6. Cronicarul trebuie să fie un om de cultură, dublat de un om de gust, de rafi- 
nament. Absolvirea Facultăţii de teatrologie conferă o diplomă, dar nu e suficient. 
Cronicarii trebuie să fie „oameni de teatru“ și „oameni ai teatrului“. Ei trebuie să facă 
parte din consiliile artistice, să urmărească mersul spectacolelor, să-şi alcătuiască un 
„jurnal de bord“ cu etapele şi furtunile călătoriei. 

Ca şi într-o construcţie, e mai uşor să îndrepţi spectacolul urcat pe schele decit 
să-l dărîmi odată finisat. 

Deci, invitaţia : cunoaşteţi teatrul şi nu numai spectacolul ! 

7. Există încercări în acest sens, din păcate prea des apare însă punctul de vedere 
exclusivist, apologetic. 

Nu întîmplător şi-au făcut loc pe scene nu numai opere şi capodopere, ci și piesuliţe 
primite cu ovaţii... 

Ar trebui deci o poziţie consecvent critică şi nu una oarecare. Şi anume: o poziție 

a noastră, cei din anul 1965, în România socialistă. Documentele Congresului ne sînt 
limpede călăuză. O documentare cît de largă nu e suficientă dacă ea nu e însoțită de 
criterii politice, de apreciere critică. Numai astfel vom reuși să cunoaștem coordonatele 
dramaturgiei contem e, fixîndu-ne propria noastră poziţie creatoare, propria noastră 
atitudine. Numai astfel vom crea o adevărată judecată de valori. 

8. Cred că revista „Teatrul“ materializează cerinţele unci publicaţii de specialitate, 
prin ţinută, nivel cultural și ideologic. Teatrul din Piatra-Neamţ a avut un sprijin efec- 
tiv de la revistă în munca și căutările sale... 

Ce aş dori în plus ? 

Operativitate, un sistem de informare mai rapidă, oglindirea mai vie „a teatrului 
în lume“, articole mai scurte, dar mai suculente, mai vii. 


Poate şi noi căutări grafice, dar mai ales săptămînalul teatral, pe care îl aşteptăm 
atîta. 


www.cimec.ro 


CĂLIN FLORIAN 


Regizor la Teatrul „Barbu Delavrancea'' 


„DE CE NU SE PRACTICĂ O CRONICĂ A TEXTULUI...2* 


1. Găsesc că formularea cu aportul criticii solicită un răspuns cu referire generală, 
salvatoare şi oarecum nivelatoare. Referindu-mă la dezvoltarea mișcării teatrale în gene- 
ral, nici nu pot și nici nu doresc să neg rolul pozitiv al criticii. Trebuie însă adăugat 
că acest rol este mult diluat, ca o urmare a inegalităţii flagrante dintre critici (e vorba 
de persoane) în ceea ce priveşte competenţa. 

Şi încă ceva, dacă disociem dramaturgia de arta spectacolului, consider că apor- 
tul criticii la dezvoltarea artei spectacolului este dacă nu considerabil, în orice caz de 
remarcat. În ceea ce privește însă dramaturgia, consider că aportul criticii este mai 
puţin decit modest. Ba mai mult, această ramură atît de importantă a creaţiei este anali- 
zată de critică extrem de puţin şi numai post festum, totdeauna în funcţie de un specta- 
col văzut (uneori o singură dată şi chiar fără a fi cunoscut piesa). După a mea părere, 
critica poartă o mare răspundere în insuficienta analiză, promovare şi, în ultimă instanță, 
dezvoltare a dramaturgiei originale. 

Practic, la noi nu există critică dramatică, adică privitoare la dramaturgie ca gen 
de sine stătător, ci doar niște palide consideraţii prea generale, vădit influențate de spec- 
tacolul vizionat. Că așa stau lucrurile o dovedește și faptul că, în cazul clasicilor sau al 
dramaturgilor străini, „preambulul“ cronicii la spectacol este mai mult argumentat, mai 
bogat, mai doct decît la piesele inedite românești 

Desfid pe cel mai măiestru amator de statistică să mă contrazică, indicindu-mi 
numărul de critici referitoare la piesele originale din ultimii ani, de critici curate, în 
care sînt recenzate sau analizate piese care n-au fost în spectacole. Din moment ce 
există cronică literară (proză, poezie etc.), cronică plastică, muzicală, chiar și cronica 
discului, de ce nu ar exista și cronică dramatică, din care dramaturgii să tragă învă- 
țăminte, publicul foloase, regizorii documentare, actorii improvizație și... criticii creaţie. 

În ce privește susținerea tendinţelor înaintate în teatrul românesc, mi-ar plăcea 
— dacă mă pot exprima așa — ca acest calificativ de „înaintat“ să se refere mai mult 
la conţinutul deosebit, privitor la cultura noastră, și să nu mai însemne recunoa- 
Mere reușitei unei încercări a cuiva sau a unui colectiv de a imita, de a realiza ceva 
„ă la... 

În chestiunea combaterii rămînerilor în urmă, critica ne mai e datoare. De mani- 
festările conservatoare nu se leagă decit dacă privesc teatre din provincie, iar fenomenele 
de pseudoinovaţie au cam fost lăudate, aproape fără excepţie. 

2. Ar fi necesar un răspuns lung, sistematizat. Nu trebuie să lipsească și nici să 
ocupe ultimele locuri probitatea competentă privitoare la calitatea actului artistic — 
privit prin prisma şi în contextul momentului cultural respectiv —, la accesibilitatea şi 
necesitatea lui. Mai ales aceasta din urmă. Spectacolele explozive, petardele la modă, 
teatrul absurd sau absurditatea teatrală, teatrul total sau teatrul... deloc nu au priză 
în public atunci cînd nu există cu necesitate, cînd sînt oferite unor oameni cărora nu le 
trebuie, cînd nu le e rezervat un loc, în sfîrșit cînd „oferta“ nu ţine cont de ce „se 
cere“. Necesităţile spirituale ale poporului e bine și nu e greu să fie cunoscute. Iar în 
„competiţie“ nu cred că ne trebuie opere care nu satisfac în primul rînd pe concetăţenii 
noştri. 

Nu cred că trebuie utilizat un raport care să permită o „interpretare subiectivă“ 
— care nu e niciodată creatoare (!!!). „Interpretarea subiectivă“ e o treabă a criti- 
cului, personală, și pe noi nu ne interesează părerea lui decit din momentul în care îi 
ponien „judecata obiectivă“. Da, pot semnala manifestări neprincipiale. Cui să le 
semnalez ? 


3. Cum am precizat mai sus, e vorba de două lumi foarte diferite. Studiul tex- 
tului e un lucru aprioric, nobil şi definit. Analiza fenomenului de artă a spectacolului, 
atunci cînd nu se practică mimetismul de opinii (vezi urechiștii și pe cei ce aşteaptă pre- 
miera bucureșteană, pentru a-şi da verdictul asupra unui act artistic „din regiuni”), nu 
e mai puţin dificilă. 


8 


WwWW.cimec.ro 


4. Slabe. Presa centrală și unele reviste fac mulțumitor acest lucru, însă nu reușesc 
să cuprindă întregul fenomen teatral. 

Sint colective despre care nu se scrie niciodată, sau foarte rar și fără chef. 
Sigur că e mult mai ușor să „ajuţi“ Teatrul de Comedie, sau Teatrul „Bulandra“, mai 
ales că acestea nu prea au nevoie de „ajutor“. 

Dar rudele sărace „din regiuni“? Pe de altă parte, o critică judicioasă cere 
multă bătaie de cap. Există la unii pretenţia exagerată că nu trebuie omis nici un 
nume. Poate, mai ales că, în legătură cu munca unor colective, s-a cam încetățenit 
obiceiul, la unii cronicari, de a neglija specificul artei colective a teatrului. Ei împart 
uneori laurii pe formula suprafeței triunghiului: baza înmulțită cu înălţimea şi împăr- 
ţită la doi. (Baza = repertoriul; înălţimea = actorii; doi = regizorii teatrului res- 
pectiv, care, în unele cazuri, sînt mai mulți.) 

Prea se împarte la puţini ! 

5. Regret nota cam negativistă a răspunsurilor, însă întrebările sînt formulate 
astfel de parcă ar fi rodul unor îndelungate mustrări de conştiinţă ale unui cronicar 
pînă la urmă apt de cinste, care vrea să se verifice întrebînd invariabil: „Nu e aşa 
E O ia 

Cred că criticii ar trebui să se gîndească mai mult la public, pe care uneori îl 
derutează. 

6. Dacă face cronică dramatică, face cum vrea, dar pentru cronica spectacolului, 
e obligatorie legătura cit mai strînsă cu viața vie a teatrului. 

7. Cred că da, dar din nou critica e un substantiv colectiv care nedreptăţeşte 
pe unii. 

8. În ultima vreme, deși cam formal, revista dv. a început să se ocupe mai puțin 
preferențial de viața teatrală. 


Calitatea cronicii — în creştere; efortul teoretic — se simte; realitatea teatrală 
mondială — încă slab reflectată ; capacitatea de informare — mare, dar nu folosită 
integral. 


Apariţia lunară scade mult din eficacitatea revistei. Ar putea fi şi săptăminală. 
Aspectul grafic — modest. 


LUCIAN GIURCHESCU 


„UN CRITIC FĂRĂ UN PUNCT DE VEDERE PROPRIU?“ 


1—2. Un critic fără un punct de vedere propriu nu ar trebui să existe. (Din nefe- 
ricire, deseori, sub semnături diverse, citeşti, în unele publicaţii, opiniile unui singur 
redactor. E vorba de epigonism organizatoric sau organizat, de înţelepciunea scoaterii 
castanelor din foc cu mîinile altora, de formală unitate de vederi și, de fapt, de abdica- 
rea unora de la dreptul de a gîndi.) În același timp, un critic subiectiv şi numai subiectiv 
nu poate fi conceput teoretic (practic a fost conceput în multiple exemplare şi speța se 
dovedeşte deosebit de fecundă, dînd multă bătaie de cap celorlalţi critici, nu arareori 
derutaţi sau chiar încălecaţi de subiectivi). 

E proaspătă în amintirea noastră discuţia iscată de spectacolul cu Cum vă place 
în regia lui Liviu Ciulei. S-au formulat păreri diferite, punctele de vedere contrarii au 
fost confruntate etc., etc., într-un schimb de opinii civilizat și cult. 

Articolul care a provocat însă răspunsul creatorilor, semnat de Mircea Alexan- 
drescu în revista „Teatrul“, făcea, oarecum, notă aparte. Negativ în totalitatea sa, el îţi 
dădea impresia că înscenarea de la „Bulandra“ n-ar fi altceva decit o exhibiţie regizo- 
rală. Se desfiinţa fără drept de apel nu un spectacol, doar, ci, de fapt, un nou drum 
al regiei româneşti. 

Aici nu mai putea fi vorba de păreri personale, ci de subiectivism, ce împiedică 
pe jurnalist să înțeleagă noutatea unui fenomen scenic. h i 

Un adevărat critic urmăreşte o anumită idee despre teatru şi are preferințe, dar 
e capabil să înţeleagă teatrul şi în întreaga sa complexitate, să observe diversitatea de 
stiluri, să priceapă de ce anume nu toate spectacolele corespund unei singure viziuni, ce 
aduce personal fiecare creator. Cultura și lipsa de prejudecată ajută la formarea unui 
asemenea critic ce nu poate face greșeala susținerii unor experimente doar pentru că 
„intelectual“ l-au „bine dispus“, nu respinge altele din lipsă de obiectivitate faţă de actul 
scenic, ca subiectivii, care privind „la rece“ şi aşa-zis „raţional“, nu gustă decit ceea ce 
corespunde punctului lor de vedere prestabilit şi deci, uitînd că au venit să vadă o piesă, 
urmăresc în creaţia teatrală doar propriile lor refulări artistice. 

3. Un dramaturg, cu rarisime excepţii, scrie pentru scenă. Textul său, în consecință 
primeşte, sau mai bine zis îşi demonstrează virtuțile şi scăderile în cadrul reprezentaţiei 
teatrale. Pentru un critic de teatru deci nu poate exista opţiunea text sau interpretare, 
decît în cazul semnalării unei drame nejucate încă (nejucate niciunde, sau die le ţara 
respectivă). 

F Scuza pe care o auzim adeseori, cum că piesa a mai fost analizată şi deci la o 
nouă înscenare nu mai e necesară studierea ei, mi se pare cel puţin curioasă. Fără doar 
și poate, „povestirea“ subiectului sau biografiei artistice a autorului nu se impune la fie- 
care reluare (poate deseori nici la premieră), dar detectarea unghiului din care a fost 
stabilită relaţia text-act scenic într-o nouă versiune pretinde o reevaluare a coordona- 
telor scrierii, mai ales că, nu de puţine ori, în asemenea cazuri avem surpriza revelării 
adevăratelor semnificații înnoitoare ale unei lucrări 'dramatice. 

Neînţelegerea acestui adevăr „al vieţii scenice“ a unei piese provoacă situaţii de-a 
dreptul paradoxale cînd, aşa cum s-a mai întîmplat și în stagiunea trecută, unele publicaţii 
se ocupă pe larg de o piesă, cu ocazia unei „căderi“, a unui spectacol neizbutit, şi apoi, 
sub acest pretext, uită (sau poate nu-i vorba doar de uitare) să explice de ce, într-o nouă 
versiune scenică, textul „prinde“, care e de fapt drumul unor texte de la masa de lucru 
a scriitorului pînă la spectacolul care le consacră, ce anume determină acest drum sinuos 
și cu hopuri al unor drame sau comedii. În asemenea cazuri, indiferent că-ţi place sau 
nu, cronicheta de serviciu, expediată între alte semnalări critice — și nu cronici —, 
dovadă de miopie artistică, de înţelegere parţială a ceea ce este teatru. De fapt, de 
subiectivism, nu creator, ci Mosii: gi lats altele, s-ar putea aminti, în acest sens, spec- 
tacolele cu piesa lui Sergiu Fărcășan Sonet pentru o păpușă pe scenele Teatrului C E 
Nottara“ şi Studioului Institutului de teatru, care, cu puține excepții, au fost expediate 
fugar sau chiar nerecenzate, probabil, sub pretextul că n-ar fi premiere „absolute“, ci 
doar reluări ale unui text jucat şi de alte teatre, omițîndu-se ecoul total diferit avut de 
acest text în montările anterioare reprezentațiilor la care ne referim. 

O adevărată cronică dramatică pretinde deci, după părerea mea, o analizare a 
textului pe baza şi în funcție de materializarea sa scenică, o atentă judecare a actului 
de interpretare în toate componentele sale, ceea ce nu exclude considerația literară, de 
istorie literară, sau chiar de istorie propriu-zisă. Făcînd abstracție de condițiile con- 
crete social-istorice în care evoluează o familie nobilă germană ce a dat statului mili- 
tarist comandanți de armate și cancelari, M Alexandrescu reproşa decoratorului Dan 
Nemţeanu, autorul scenografiei Fizicienilor, faptul că luxosul cadru al sanatoriului Mat- 
hildei von Zahnd, vechi, și prin proporții grandios — și nu straniu, cum crede croni- 
carul, ar devansa »...desfășurarea acțiunii prin crearea unei atmosfere ciudate...“ şi îi 
cerea, age rapire o atmosferă „,...foarte banală şi anodină (fireşte, cu toate atributele 
unei case de sănătate care se laudă a fi unica în felul ei)“. 

„__ Pretenţia cronicarului, pe lîngă această neglijență de informare istorică, păcă- 
tuiește și prin aceea că, omițînd prologul piesei, în care se folosesc cuvintele lui Diirren- 
matt, doreşte un decor ce ar favoriza o piesă polițistă şi nu o dezbatere de idei, dusă 
intr-un cadru grandios, în același timp, paradoxal, apăsător, schimbînd astfel genul și 
sensul piesei. 

De altfel, referindu-ne la aceeaşi cronică, surprizele de „înţelegere“ ale textului 
din partea semnatarului nu sînt rare, fiind suficient să semnalăm, ca exemplu, doar două. 
Vorbind de cuplul Rose, el nu sesizează comicul grotesc sub care și-a plasat dramaturgul 
aceste personaje și deci deplinge — sau mai bine zis condamnă — hazul pastorului, 
avind impresia că a fost eludat un duel între ştiinţă şi teologie (?!), duel care de fapt 
nu e decit confruntarea unui pastor naiv şi cam redus cu un „nebun“. Deoarece bietul 
pastor nici nu poate înţelege valoarea omului de știință pe care îl are în faţă şi cu atît 
mai puţin simularea lui. E un dialog între „surzi“, un dialog din care pastorul nu în- 
țelege nimic, un dialog pentru public şi nu pentru bietul domn Rose. De aici pînă la 

ciocnirea ştiinţă-teologie e un drum imens, pe care actorul nu-l putea face decît împo- 
triva textului, improvizînd poate un nou text. 

În ce privește pe savant, adică pe Moebius, cronicarul îl judecă numai din punctul 
de vedere al posibilităţii existenţei unui amor între el şi sora care îl îngrijea. Bătrîn 
sau june, Moebius nu pentru asta e în piesă şi dacă cineva nu crede că Liliana Țicău l-ar 
putea iubi pe Florin Scărlătescu, asta e o chestiune, iar faptul că o soră tînără, izolată 
oarecum de lume, poate iubi un savant mai vârstnic, e altceva. Mai mult încă, trebuie 
subliniat că nu asta e problema personajului, pe care Mircea Alexandrescu nu-l anali- 
zează, ci că aici e vorba de un accident-pretext pentru dezvăluirea unor idei. Îmbi- 
narea textului cu viziunea scenică trebuie relatată ca atare, şi asta, oricît de greu ar 
părea, cere, nu atît spaţiu tipografic, cît pricepere, cultură şi — de ce n-am spune-o? — 
chiar și talent, factor cam ignorat de unele reviste, gazete, sau chiar de mulţi condeieri. 

Oare un critic atît de controversat, dar şi atît de citit ca Radu Popescu nu-și 
datorează audiența largă tocmai îmbinării culturii cu talentul de gazetar ?) 

Articolul inteligent și spiritual nu convinge mai degrabă decit studiul anost şi 
„documentat“ ? Ba da ! Și sînt sigur că gazetăria e o meserie, dar o meserie de artist. 

4. O mare deficiență în domeniul criticii dramatice o constituie, fapt semnalat 
de mulţi ani încoace, lipsa de operativitate. O premieră bucureşteană, ca să nu mai vorbim 
de teatrele din ţară, este recenzată după săptămîni sau chiar luni de zile. Ai deseori 
impresia că se aş ă „ceva“, că cei ce soriu au nevoie de un timp nelimitat pentru 
a „regîndi“ spectacolul văzut, că e mai uşor să fii al doilea care se pronunţă etc., etc. 

Bunul obicei de a scrie a doua zi după spectacol s-a uitat, ba, mai mult, am 
impresia că e considerat superficial, poate chiar acultural (!? !). 


Dacă la unul sau două din ziarele centrale, supraaglomerate cu materiale (şi totuși, 
în stagiunea trecută, „Scînteia“ a fost mult mai promptă decît toate celelalte cotidiane 
din Capitală), se poate înţelege întîrzierea, din lipsă de spaţiu, în rest e greu de priceput 
ce se întîmplă. 

Promptitudinea nu e similară cu lipsa de profunzime! În schimb, tărăgănarea e, 
categoric, egală cu lipsa de organizare internă, cu inexistenţa unui plan de lucru, cu 
comoditatea, cu dezinteresul. 


„Informaţia Bucureştiului“, care semnalează la zi campionatul de pitici al străzii 
X, sau deschiderea încă a unui salon de frizerie pe lîngă una din sucursalele „Igienei“, 
ce nu pierde nici un concert-spectacol sub orice critică, fie că uită să se ocupe de majo- 
ritatea spectacolelor de teatru, fie că reuşeşte performanţa discutării unui spectacol după 
ce el fusese recenzat chiar și de presa franceză (!!) — vezi Troilus şi Cresida —, bătînd 
în acest chip toate recordurile de durată în materie de cronică dramatică. (Poate n-ar 
fi lipsit de interes să se consemneze această realizare în pagina de sport, sub semnă- 
tura cronicarului de atletism.) 

Nu mult mai bine stau, din acest punct de vedere, lucrurile la revistele săptă- 
miînale, bilunare, lunare sau trimestriale les excepția „Magazinului“ şi, într-o bună 
măsură, a „Contemporanului“, care are și meritul de a se ocupa destul de intens, în 
ultima vreme, de teatrele din ţară). 

Se vorbeşte însă mult — ca o scuză pentru lipsa de operativitate — de necesitatea 
documentării, ca şi cum nu s-ar putea ști cu suficient timp înainte ce spectacole vor 
apărea în premieră, ca şi cum în seara reprezentaţiei am avea revelația existenței pe 
firmamentul dramaturgiei universale a debutanţilor Shakespeare și Caragiale ! 

Un mecanism simplu de planificare a spaţiului din pagină ar permite înlăturarea 
reni anacronisme ce fac deseori ca recenzia sau studiul să devină total inoperante, 
inutile. 


Pentru cei ce doresc să vizioneze un spectacol de mai multe ori (fapt întru nimic 
condamnabil), se poate asista la „vizionare“, la una sau două repetiţii generale, avanpre- 
mieră și chiar la primele două-trei spectacole, şi nici măcar în acest caz nu s-ar întirzia 
mai mult de cîteva zile şi nu săptămîni, ca acum ! 

5. Consecvenţa cronicarului cu propriile sale idei, temeinicia argumentaţiei, frec- 
vența participării sale publice la consemnarea fenomenului teatral pot să-i acorde 
acestuia credit faţă de cititor. (Aș da, ca exemplu, printre alții, pe Andrei Băleanu, a 
cărui activitate reușește să stîrnească interes în rîndurile oamenilor de teatru, prin serio- 
zitatea şi lipsa de prejudecată ce-i caracterizează intervenţiile din ultimii ani.) 

Recenzia, cronica, studiul ar trebui să influenţeze pe viitorul cumpărător de bilete, 
numai că, nu de puţine ori, susţinerea cu furie, ani în şir, a unor opere anoste, a unor 
autori fabricaţi, a unor formule dramatice lipsite de duh duce la un divorţ între croni- 
carul ce şi-a „mîncat“ creditul, şi spectatorii ce nu-i mai dau crezare chiar atunci cînd el 

apără o cauză adevărată. Se repetă cu unii publiciști de-ai noștri povestea cu lupul. 
Şi astfel, cronicarul riscă, din partea publicului, ca lupul indiferenţei să fie lăsat să-l 
înghită pe nesimţite, în liniște şi pace. 

Spaţiul acordat unei piese, unui spectacol, joacă şi el un rol important în acest 
proces de influențare mutuală cititor-critic. 

Expedierea unor suocese reale la subsolul unor pagini de teatru, în cronichete de 
serviciu, uşor concesive și superioare, fac deseori, iniţial, un imens deserviciu creatorilor, 
discreditaţi „elegant“ și „inteligent“, dar s-ar putea să reuşească și inversul, în sensul 
observării de către spectatori a acestei metode făcute în numele nu știu căror impera- 
tive estetice, discreditindu-se însuși cronicarul dramatic în cauză. 

Subiectivismul exacerbat nu duce la rezultate bune, la fel cum minimalizarea 
continuă a unor realizări împiedică pe unii critici să devină adevăraţi mentori ai publi- 
cului, sfătuitori competenţi ai specialiştilor. 

Din fericire, majoritatea publicaţiilor au renunţat la acest mod de clasificare 
„grafică“ sau „de paginaţie“, cum doriţi s-o numiţi. 

Să fiu însă bine înţeles, nu pledez pentru cronici interminabile, fiind convins că 
se poate spune foarte mult și în rînduri puţine!, dar consider dăunătoare minimalizarea 
prin lipsa de importanță pe care o acordă o redacţie unei opere, creîndu-se astfel 
tablouri incomplete ale unei stagiuni, tablouri ce nu reflectă nici adevăratele valori, nici 
drumurile diverse de ridicare a artei spectacolului, a dramaturgiei naţionale. 

Mai gravă mi se pare discreditarea în bloc a unor debutanţi, cum o face V. Rî- 
peanu într-un articol din vara trecută. Nimic nu-l îndreptăţea să taxeze — fără a se 
referi nici un moment la conţinutul sau stilul pieselor — mai mulţi viitori. oaspeţi ai sce- 
nelor noastre drept „obscuri“. Dacă numele nu i-au sunat plăcut ca rezonanță, treaba 
dumnealui și nu a cititorilor, dar de aici pînă la semnalarea „gregelii teatrelor“ de a fi 
înscris pe autorii încriminaţi în repertoriile lor, e cam mult. -i place unui critic o 
piesă, n-are decît să o analizeze ştiinţific și să-i demonstreze caducitatea, nocivitatea, 
naivitatea ş.a.m.d. Dar de la faptul acesta şi pînă la a nu avea ce căuta pe scenă doar 
pentru că mă cheamă Biîta și nu Alexandru, Dorian sau Everac, Popescu sau Ixulescu, 
c o mică distanţă. Nu în acest mod creăm opinie, nu așa influenţăm pe spectator. 

E foarte ușor să fim dirji și principiali cu necunoscuţii. Împiedicîndu-i să apară, 
nu facem operă de profilaxie teatrală, mai ales cînd, știind sau poate neștiind ce anume 
au scris, omitem exact esenţialul : opera. Pentru ochii săi frumoși sau nu, pot respinge 
un model de fotograf, nu un dramaturg. Chel sau cu păr, interesează ce scrie, și chiar 
dacă mie, subiectiv, nu mi-e pe plac scrisul acestuia, asta nu înseamnă că publicul și 
critica îl vor respinge. 

6. Se vorbeşte foarte mult de cultura spectacolului, a autorului, regizorului, inter- 
preţilor. Poate, din cînd în cînd, n-ar fi chiar atît de rău să discutăm și despre cultura 
celor ce discută cultura noastră. 

În primăvara trecută mi-am permis să arăt într-un articol din revista „Teatrul“, 
vorbind de experiența mea în montarea lui Brecht şi Ionescu, că opera e cea care tre- 
buie, în primul rînd, să dea cheia spectacolului şi că nici o teorie nu ajută la nimic 
dacă n-ai înţeles întîi textul. 

Prompt, am fost admonestat în coloanele aceleiaşi reviste, şi cu iuţeală am fost 
categorisit prin alte locuri — ce-i drept, nu în scris — drept retrograd, empiric sau 
chiar anticultural. : 


Spusesem un adevăr de mult cunoscut. Și totuși... Şi totuşi, respingerea unor false 
teorii era echivalentă cu negarea teoriei însăși, saturarea de sfaturi „teoretice“, date pe 
baza lecturii unor crîmpeie din operele de explicitare a marilor dramaturgi, drept res- 
pingerea conceptului de cultură în teatru ! 


Să fim serioşi! Cultura omului de teatru, deci inclusiv a cronicarului, nu se 
poate confunda cu logoreea, cu nescăparea nici unui prilej de „teoretizare“. Ea trebuie 
să devină nu marfă de galantar, frumos aranjată, ci parte integrantă a operei de creaţie. 
Cind după cîteva referiri savante la autori și opere, mi se vorbeşte de bufoni, într-o 
piesă unde ei n-au existat niciodată, nu numai că nu mă interesează „teoria“ anterioară, 
ci mai mult, mă îndoiesc chiar și de faptul că respectivul a citit opera. Şi atunci daţi-mi 
voie să cred că și lectura lucrării dramatice cu propriii tăi ochi, cu propriul tău cap are 
niţică importanţă și e eficace în formularea unor păreri proprii, cultura neînsemnînd 


l Fără a fi vorba de o cronică, o succintă notă apărută în august în „„Contemporanul” dove- 
deşte că se poate face act de cultură chiar și în şase rinduri. Vorbind de intenţiile montării berlineze a 
„Cazului Oppenheimer”, nota precizează, fără maliție, similitudinea acestor idei cu cele ale lui Streh- 
ler şi Damiani. Se face astfel o utilă precizare a „drumului“ unor viziuni scenice şi a paternităţii lor. 

doar recurgerea la unul sau doi comentatori, ci însușirea unui bagaj solid de, cunoş- 
tinţe, crearea unui univers propriu de gindire teatrală, pe baza multiplelor lecturi făcute 
pentru tine şi a existenţei posibilităţii de-a judeca deci independent şi nu dirijat de 
cel care s-a ocupat ultimul de un anume autor. D i 
Paranteza de mai sus răspunde, după părerea mea, indirect întrebării puse. Deci, 
rezumînd : cultura generală solidă, cultura de specialitate, cunoaşterea mecanismului de 
creaţie în cele mai mici amănunte, iată minimul necesar unui critic ce nu vrea să rămînă 
doar simplu relatator,. i 
Înarmat astfel, simțind pulsul noului, fiind capabil să priceapă existența diverselor 
căi artistice, metoda de a-şi apropia un spectacol rămîne o chestiune de temperament și 
gust. Personal, îmi place cronicarul ce vrea să cunoască „bucătăria“, şi nu cred că un 
om cu o cultură solidă şi cu un punct de vedere propriu nu poate rămîne obiectiv. 
Pentru a fi subiectiv nu e deajuns să doreşti ca oamenii de teatru să nu te viziteze şi să 
te închizi în redacţia ta. Şi aici poţi fi subiectiv și, nu de puţine ori, chiar mai subiectiv. 


VALERIU MOISESCU 


Regizor la Teatrul ,,Lucia Sturdza Bulandra” 


IMPORTANȚA CRITERIILOR 


Critica fenomenului spectacol este, cum se ştie, scrisă şi orală. Prima înregistrează 
cu competență sau falsă competenţă o serie de date ale spectacolului, oprindu-se de obicei 
asupra premierei — cronica dramatică fiind, de cele mai multe ori, așa cum arăta 
Michael Redgrave, o cronică a serilor de gală —, cea de-a doua se exercită în masa 
spectatorilor, seară de seară, spectacol de spectacol. Prima este cunoscută din presă, cea- 
laltă rămîne adeseori în anonimat. Prima se vrea o reprezentantă și o îndrumătoare a 
opiniei publice, cealaltă constituie, în totalitatea sa, însăși această opinie. Prima are sau 
mimează o receptivitate analitică, provenită din raportul obligator text-spectacol, peste 
care se suprapun uneori, voluntar sau involuntar, lesturi de păreri citite sau auzite, şi de 
aceea ea presupune de multe ori tradiţie, închistări „culturale“, prejudecăţi stilistice, anchi- 
lozări teoretice academizante sau fals novatoare, ceea ce îngreuiază receptivitatea directă 
a fenomenului spectacol ; cealaltă constituie recepţionarea imediată, directă, spontană a 
actului artistic, unic și de sine stătător, care se naște în fiecare seară și care este specta- 
colul de teatru. Mulţi dintre cronicarii dramatici care mai consideră teatrul un apendice 
al literaturii ar putea să înveţe de la public, acest critic oral, ce înseamnă disponibilita- 
tea înţelegerii fenomenului spectacol ca act artistic independent. 

„Nu! Teatrul și literatura sînt două arte cu totul deosebite și prin intenţiile şi 
prin modul de manifestare al acestuia“ — scria I. L. Caragiale, în articolul „Este oare 
teatrul literatură ?“ Și, mai departe: „Teatrul este o artă independentă care, ca să existe 
în adevăr cu dignitate trebuie să pună în serviciul său pe toate celelalte arte, fără să 
acorde vreuneia dreptul ide egalitate pe propriul ei teren. Precum planul arhitectului nu 
este chiar realizarea finală a intenţiunii sale, adică monumentul, ci numai notarea con- 
venţională după care trebuie să se stringă, să se alipească materialele cerute, într-un tot 
ordonat, asemenea și scrierea dramaturgului nu este chiar desăvârșirea intenţiunii lui, ci 
notarea convenţională, după care se vor alipi elemente proprii, spre a arăta o trecere de 
împrejurări şi fapte umane“. 

Nu poate fi neglijat faptul că aceste cuvinte au fost scrise de un dramaturg, și 
încă de unul dintre marii dramaturgi ai lumii. 

Această „notare convenţională“ care este piesa de teatru nu poate avea un singur 
mod de reprezentare. De aceea mi se pare cel puţin naivă poziția unor critici, care se 
consideră mandatarii legali ai autorului şi care, în numele acestuia, intră uneori În con- 

flict cu spectacolul pe niște criterii prestabilite, neglijind eficiența artistic-ideologică a 
faptului teatral, adică neglijînd tocmai ceea ce ar trebui să ocupe primul plan în jude- 
cata partinică, marxistă a fenomenului artistic. Poziţia aceasta apare, din păcate, şi la 
unii dramaturgi, care consideră că pentru piesa lor nu există decît o singură modalitate 
ideală de reprezentare — cea imaginată de ei în momentul în care au scris-o —, trecînd 
cu vederea faptul esenţial că profesia de creator de text dramatic și cea de creator de 
spectacol sînt complet deosebite, oferind fiecare alte modalităţi de acţiune asupra con- 
ştiinţei spectatorului. Nici Molière, nici Brecht, ca oameni complecși de teatru, în stare 
să scrie, dar să şi dea viaţă scenică scrierilor lor, nu apar la fiecare colţ de stradă. Am 
ținut să subliniez asta, deoarece în ultima vreme, unii critici şi unii dramaturgi manifestă 
o pasiune violentă pentru deregizarea spectacolului de teatru. 

Fireşte, atitudinile variază de la cronicar la cronicar. Şi în teatru există poziţii 
conservatoare şi poziţii anticonservatoare, care nu ţin atît de ideologia creatorilor cît de 
măiestria lor, și care se justifică fiecare prin argumente teoretice din cele mai nobile. 
Aşa există şi în critică atitudini diverse, unele nereceptive, altele receptive la nou; unele 
marcate de fixitate academică, altele alterate de snobism. Cred că nici nu se poate altfel. 
În ultimă instanță, poate că e vorba de talent, iar talentul, din păcate, nu poate fi dis- 
tribuit în mod egal tuturor, dîndu-se fiecăruia după necesităţi (la urma urmei, nici în 
comunism nu cred că se va putea rezolva această problemă). 

Partea proastă este că diferitele poziţii se manifestă destul de anarhic. Un şir de 
fapte intervin între critic și propria sa atitudine și îi estompează, îi înceţoșează reacţiile. 
De aceea, trebuie să recunosc că, într-un fel, îl admir pe Radu Popescu. Atitudinea lui 
este întotdeauna clară. N-am nevoie să citesc o cronică din „Magazinul“ sau din „Româ- 
nia liberă“, dacă am văzut un spectacol care urmează să fie consemnat în aceste reviste, 
pentru că mi-e foarte ușor să-mi închipui reacţia cronicarului. Bineînţeles, asta nu în- 
seamnă că accept şi punctul de vedere, pe care îl expune, ca să nu mai vorbesc de 
limbajul pe care îl folosește. 

Clar este că la o gîndire critică uniformă nu se poate și nu trebuie să ajungem. 
Cred că ceea ce trebuie să dorim este o mai mare consecvență şi limpezime a judecății 
critice, mai multă răspundere în raport cu efectele cronicii dramatice. Mi se pare greşit 
a aștepta ca un cronicar sau altul să „ajute“ direct fenomenul artistic. Nimeni nu s-a 
apucat să modifice spectacolul cu Troilus și Cresida, conform obiecţiilor care s-au făcut 
— şi este bine că nu s-au făcut modificări într-un spectacol atît de interesant! Nu la 
asemenea intervenţii brutale în fenomenul de artă mă gîndeam, vorbind despre influența 
şi răspunderile criticii, ci la înrturirile exercitate în timp asupra realizatorilor şi inter- 
preţilor, la acelea care se manifestă asupra publicului de astăzi și asupra cititorilor de 
miine, care, vrînd să-şi formeze o imagine asupra fenomenului teatral din zilele noastre, 
vor căpăta, în locul descrierii judicioase, imagini strimbe sau deformate. Se întîmplă nu 
o dată ca influența unor cronici și articole să fie proastă din toate punctele de vedere, 
acţionînd nociv asupra unor personalități fragile, neformate, aflate la început de drum. 
Se întîmplă ca, în urma unui şir de cronici eronate ca judecată estetică, oamenii de teatru 
să devină cu totul nereceptivi față de criticul sau revista în cauză. Şi, bineînţeles, nici 
asta nu e bine, pentru că în afara dialogului cu oamenii de teatru și spectatorii, critica 
îşi pierde sensul. Apar articole şi cronici care stîrnesc interes în chip cu totul nedorit. 
Citim asemenea producţii numai în căutarea senzaționalului: „Ia să vedem ce mai scrie 
cutare. E totdeauna amuzant !“ În felul acesta se creează nu o dată diversiuni de la 
temele importante ale vieţii teatrale, se canalizează atenţia spectatorilor şi creatorilor 
pe făgașul unor scandaluri false și sterile. Așa se produce derută în opinia publică. 


Trebuie să fie limpede pentru toată lumea că noi, creatorii de spectacole, nu cerem 
menajamente din partea nimănui; socotim însă că un anumit echilibru de calitate, o 
anumită scară a valorilor nu trebuie niciodată răsturnată. Atunci cînd o piesă nesemnifi- 
cativă, care nu reprezintă nimic pentru cultura noastră, este relativ bine jucată, fără să 
iasă din comun, primeşte calificarea unui succes important, în timp ce o piesă infinit 
mai dificilă, încărcată de sensuri majore, şi o montare care aduce elemente noi în ansam- 
blul vieţii teatrale sînt criticate sever, imaginea pe care o recepționează cititorul nu este 


adevărată, chiar dacă fiecare din cronicile cu pricina, privite izolat, analizează riguros 
şi argumentat obiectul său. Oricît de bine ar fi montate producţii ca: Ulise şi coinci- 

dențele sau Întilnire cu îngerul, ele nu pot să capete în comentariul critic un loc egal cu 
spectacolele Troilus şi Cresida, Biedermann şi incendiatorii, Opera de trei parale. Repet, 
acestea din urmă pot fi sever criticate, dar la alt nivel decit primele. Cronicarul trebuie 
să marcheze diferenţa, distanța dintre realizările de însemnătate artistică deosebită şi pro- 
ducţiile curente, fără consecinţe. Altfel, publicul şi teatrul trăiesc într-o permanentă stare 
de confuzie. 

Este firesc ca, în cadrul marilor principii ale esteticii marxiste, critica să înregis- 
treze puncte de vedere marcate de personalitatea fiecărui cronicar. Nu se poate face 
critică cibernetică, mecanică, absolut obiectivă, absolut justă. Dar critica poate şi trebuie 
să fie principial-obiectivă, justă în tendinţele ei mari, deschisă în modul de a recepționa 
fenomenul artistic. Cuiva poate să-i placă un spectacol și să nu-i placă altul; el poate 
să nu vibreze în faţa unei realizări egale în valoare sau chiar superioare celei care l-a 
entuziasmat. Asemenea reacţii pot să apară și în critică, dar este necesar ca semnatarul 
cronicii să se obiectiveze. Fără să mimeze entuziasmul pentru ceea ce nu se apropie de 
gustul şi temperamentul său, fără să-şi contrafacă reacţiile spontane, el poate să recu- 
noască meritele unui spectacol care nu răspunde întocmai înclinațiilor lui intime. În orice 
caz, cronicarul este obligat să descrie exact și necontrafăcut fenomenul teatral. După 
descriere (care, ideal vorbind, constituie o analiză a structurii interne a montării, nu o 
trecere în revistă superficială), după descriere deci, poate și trebuie să apară și interpre- 
tarea proprie a cronicarului. Dar dacă descrierea este inexactă, răuvoitoare, falsă, atunci 
publicul este din capul locului prost îndrumat. E necesar ca, în teatru, cronica să fie 
în primul rînd descriptiv-analitică, nu normativă. Nu cred că se pot stabili unități de 
măsură definitive şi absolute în viaţa artistică, nu cred că se poate crea după norme 
exclusiviste. Criteriul principal al, cronicii mi se pare a fi exactitatea analizei şi a de- 
scrierii. Spectatorul nu citește toate ziarele, nu urmărește toate cronicile, şi de aceea 
fiecare cronică trebuie să-i ofere informaţia justă asupra spectacolului recenzat. Dacă 
interpretarea se substituie analizei, publicul obţine păreri gata digerate, în locul dezba- 
terii critice ; el nu mai este invitat să judece singur, în deplină cunoştinţă de cauză, 
problemele care se supun discuţiei, nu mai poate să-și definească atitudinea în raport 
cu spectacolul şi cu cronica, ci trebuie sau să accepte totul sau să respingă totul. 

Se pare evident că analiza textului, ca text literar, este necesară și că judecata 
spectacolului nu poate fi ruptă de exegeza literară. Cineva care nu înțelege anumite date 
ale operei scrise nu va înţelege nici calităţile, nici defectele unui spectacol. Dacă vedem 
în Troilus și Cresida numai o poveste de dragoste, considerăm necesar ca spectacolul să 
fie prin excelenţă liric. Dacă socotim că aceeași piesă este o satiră sau un poem filozofic, 
aşteptăm cu totul altceva de la realizarea scenică. Aici însă trebuie spus că în critica 
noastră se mai manifestă destul de activ (în ultima vreme chiar virulent) o credinţă 
greşită : anume că, există modalităţi fixe, determinate o dată pentru totdeauna, în inter- 
pretarea unor texte, mai ales clasice. Foarte mulţi critici socotesc, de pildă, că Molière 
nu poate fi jucat decît în spiritul teatrului de curte, cu costume stilizate, cu decoruri 
fanteziste, sau conform așa-zisului spirit modern, cu foarte multe gaguri, cu fel de fel 
de acţiuni graţioase ş.a.m.d. Un spectacol ca Georges Dandin, în regia lui Planchon — 
spectacol de o gravitate şi o simplitate interioară aproape cehoviene, și prin asta de o 
forţă neobișnuită în analiza comică a moravurilor — a constituit o adevărată lovitură 
pentru asemenea opinii despre obligativitatea regizorului de „a respecta stilul autorului“. 
Cronicarii care se lasă conduși de acest criteriu nu judecă atît raportul dintre text și 
spectacol, cît judecă spectacolul nou în funcţie de spectacolele văzute anterior cu aceeași 
piesă sau cu alte piese ale autorului în cauză. De fapt, e vorba de rutină. Nu discut aici 
dacă am reușit sau nu în montarea mea cu Caragiale şi Eugen Ionescu. Vreau să spun 
numai că mi s-a părut foarte ciudat că toată lumea ştia cum trebuie jucat Caragiale, 
cum trebuie jucat Ionescu, că toți adversarii spectacolului ştiau cu precizie (probabil din 
ce auziseră și citiseră, pentru că foarte puţini văzuseră o montare pe acest text), cum 
trebuie să se joace Cintăreața cheală. Cred că nici Ionescu nu știe sigur cum trebuie să 
i se joace totdeauna piesele, după cum nici Caragiale nu a putut să-și imagineze, cînd 
a scris, toată varietatea de modalităţi expresive pe care opera lui avea s-o îmbrace pe 
scenă. Este foarte greu, dar obligatoriu, pentru noi, oameni ai scenei, să descoperim de 
fiecare dată, la fiecare montare, CUM să punem în scenă un text. Numai pornind de la 

această frămîntare chinuitoare se pot crea premisele unui autentic fapt de artă. Criticul 
care vine la teatru ştiind dinainte cum trebuie „neapărat să fie montarea intră degeaba 
în sală: spectacolul e gata jucat în mintea lui, „Înainte să înceapă, şi el nu mai are 
disponibilităţi receptive pentru ceea ce urmează să se intimple pe scenă. UR 7 
Presa culturală și cea de specialitate nu izbutesc să reflecte cu promptitudine şi 
eficacitate fenomenul teatral în totalitatea lui, iar publicaţiile cotidiene — cu excepţia 
_Scînteii“ — tratează atît de superficial şi pripit viaţa teatrelor, încît, de cele mai multe 
ori, dezinformează. Cele mai citite publicaţii sînt „Magazinul“ şi „Informaţia“ şi dacă 
urmărim cronicile care apar aici, ne dăm seama că cei mai mulţi cititori interesaţi de 
problemele de teatru se conduc după relatări mai mult decit discutabile. Educaţia este- 
tică a publicului rămîne o problemă deschisă, cu atît mai gravă în afara Capitalei, în 
orașele în care presa locală nu se sprijină pe experienţa unor cronicari cu o pregătire 
de specialitate. i is 
S-a simțit pe bună dreptate nevoia ca viața culturală a marilor centre din țară 
să se reflecte mai judicios şi mai dens în nişte publicații noi, ca „Ramuri“, „Ateneu“, 
„Familia“. Foarte curînd, aceste reviste au căpătat o audiență largă, chiar în afara oraşe- 
lor în care sînt tipărite, demonstrînd interesul viu al cititorilor față de manifestările 
culturale şi artistice din întreaga ţară. Desigur că aceste reviste nu pot să neglijeze şi 
nici nu neglijează problemele de teatru. Numai că abordarea unor dezbateri mai cuprin- 
zătoare — meritorie ca intenţie — eșuează aici datorită lipsei de competenţă şi chiar 
de corectitudine minimă obligatorie. Așa s-a întîmplat cu revista „Ramuri“ care, în 
colocviul iniţiat despre unele probleme actuale ale regiei româneşti, a început prin a 
proceda incorect, grupînd, sub titlul „Adepții supraregiei își susţin tezele“, trei interviuri 
care nu puteau să apere o poziţie ca cea enunțată, întîi pentru că intenţia redacţiei nu 
a fost comunicată celor care răspundeau, apoi pentru că, în fond, această problemă este 
falsă, inexistentă, termenul de „supraregie“ fiind numai o invenţie verbală, azvirlită în 
circulaţie de niște polemiști grăbiţi și preluată cu candoare de redactorii revistei craio- 
vene. Nu există decit regie sau lipsă de regie, regie bună sau regie proastă, creatoare sau 
inertă — nu există „supraregie“. Lăsînd la o parte procedeul gazetăresc de o inadmisibilă 
incorectitudine (nici cei care au luat interviurile nu știau că ele vor fi folosite ca argu- 
ment într-o discuţie teoretică amplă şi grea de implicaţii), trebuie să spunem că în co- 
mentariile redacţiei s-au strecurat afirmaţii cel puţin derutante, care nu pot să provină 
decit din nepriceperea elementară. lată o mostră : „În teatru, fenomenul «tiraniei» a apărut 
destul de tirziu. Pentru a-l atinge era necesar să «disciplinezi» o trupă de actori şi s-o 
subordonezi direcţiei regizorale. A luat astfel naștere în teatru spectacolul de atmosferă, 
în care replica şi actorul sînt trași în planul doi, regizorul manevrînd ca zeitate nevăzută 
totul. La rîndu-i, regizorul era un subordonat total al textului.“ (Ce fel de spectacol de 
atmosferă este acela în care replica și actorul sînt trecute în planul doi şi cum se poate 
întimpla așa ceva dacă regizorul este total subordonat textului ?) „Dintre contemporani, 
acest tip ide regizori este, credem, bine reprezentat de Sică Alexandrescu, ale cărui mon- 
tări pe texte de Caragiale au o sincronie uimitoare a mişcării actorilor, şi de Liviu Ciulei, 
în ale cărui montări, actorii sînt, de cele mai multe ori, pionii unei complicate partide 
de şah.“ (Va să zică, Liviu Ciulei și Sică Alexandrescu reprezintă același tip de re- 
gizor ! ! ! Şi, dacă este să credem pe anonimul care a alcătuit marginaliile de la „Ramuri“, 
ceea ce defineşte în primul rînd montările Caragiale de la Teatrul Naţional este „sin- 
cronia uimitoare a mișcării actorilor“, în timp ce direcţia de scenă a lui Ciulei este 
caracterizată prin faptul că face din actori „pionii unei partide complicate de șah“!) 
lată numai citeva din mulţimea de perle scuturate de aceste ramuri foarte super- 

ficial stropite la rădăcină. 
> Mă opresc aici, deși nu am răspuns la toate întrebările din chestionarul dv., între- 
bări foarte cuprinzătoare, care se ramificau fiecare în mai multe direcţii. Mai sînt desigur 
multe lucruri de spus. Cred, de pildă, că este necesar ca gazetarul care face cronica 
dramatică să pătrundă în laboratorul intim al creaţiei teatrale, și aș mai putea adăuga 
multe lucruri și despre revista „Teatrul“, dacă articolul acesta n-ar amenința să se lun- 


gească fără măsură. De aceea, renunţ, sperînd că timp și loc pentru discuţii de acest fel 
voi găsi cu alt prilej. 

MIRON NICULESCU 


Regizor la Teatrul Naţional ,,|. L. Caragiale’ 


FIECARE SPECTATOR E UN CRITIC VIRTUAL... 


„De aici, pletora de critici dramatici (cred că sînt mai mulţi decit dramaturgii şi 
regizorii în funcţiune, la un loc). 

Şi tot de aici dificultatea de a defini substanţa, sensurile și limitele criticii însăși. 

Nu încape vorbă că tocmai caracterul deschis, direct, al spectacolului de teatru 
incită la critică. Ceea ce nu se întîmplă, de pildă, cu cartea ; cuvîntul tipărit intimidează, 
inhibă, impune un respect cvasireligios. Dovadă: un foarte bun roman îşi numără 
cititorii cu zecile de mii şi criticii pe degetele unei miini, în timp ce un spectacol 
mediocru poate fi văzut de sute de mii de oameni care îi fac, chiar după prima pauză, 
o spontană cronică orală, îndeobşte mai redutabilă decit cea scrisă. De aici necesitatea 
ca acea scrisă să apară prompt, chiar a doua zi. Numai astfel va putea fi operativă 
şi eficace. 

În descărcarea elementară a două subiectivităţi, cea de pe scenă și cea din sală, 
criticul este fatalmente un paratrăsnet. E greu să pretinzi unui paratrăsnet să fie obiectiv 
şi lucid. Îi poţi însă pretinde să rămînă un paratrăsnet. 


CRITICA CRITICII 


Să fim bine înţeleși, asta nu înseamnă nici pasivitate, nici lipsă de personalitate, 
ci — oricît de paradoxal ar părea — concreteţe, acceptarea funcţiei de matcă spirituală, 
de catalizator în actul teatral. 

Prin poziţia sa mediană (ca să nu zicem centrală), criticul trebuie să ştie în egală 
măsură să dea și să primească. Să nu uite că el fiind singurul care pînă la urmă aşterne 
pe hîrtie —negru pe alb — niște păreri, e infinit mai vulnerabil decît autorul, inter- 
preţii, scenograful şi regizorul. 

Există o contracronică, o critică a criticii care ţişneşte impetuos și simultan din 
teatru și din public. E o replică viguroasă, un dialog viu, purtat peste capul criticului, 
în care, de cele mai multe ori, teatrul şi publicul cad de acord. Uneori, dreptatea rămîne 
de partea criticului. Alteori, nu. Oricum, critica criticii funcţionează implacabil şi n-o 
poţi ignora, nici eluda. 


CUTIA PANDOREI 


Numai ușor crăpat, capacul a sărit în aer. Era prea sufocantă presiunea în cutia 
aceasta pe care — dacă ne gîndim bine — nimeni n-o ferecase. Ciţiva oameni de teatru 
și-au spus răspicat cuvintul. Nu e deloc măgulitor pentru critica dramatică, dar se 
realizează de pe acum un consens care ar trebui să dea de gindit. 

Vor urma alte ecouri din lumea teatrului. De ce nu şi din public? Ar fi edifi- 
cator și instructiv. 

În orice caz discuţia a început pe un ton sincer, polemic, pe care l-aş recomanda 
întotdeauna criticii, şi care mă îndeamnă să ţin mai mult seamă de aceste prime răs- 
punsuri decît de întrebările revistei „Teatrul“. 

Pentru că aceste întrebări, redactate la modul „nu-i așa că...?* obligă, limitează, 
uniformizează (s-a și simţit puţin în răspunsurile anterioare). 

Pentru că numai așa am şansa să nu repet lucruri spuse şi răsspuse și să împing 
discuţia mai departe. 

CUM STĂM CU CRITICA TEATRALĂ ? 


Aceasta-i întrebarea (!). Majoră, cuprinzătoare, bogată în sugestii. O invitaţie des- 
chisă la o anchetă în sensul cel mai concret dialectic al cuvîntului. 
Aşa stînd lucrurile, mi se pare cam pripit răspunsul prompt şi alarmat al „Con- 


temporanului“. ra iza în 
Nu înseamnă că se reduce cu rea-credinţă critica dramatică de după 23 August 


la „puţine merite şi mari neajunsuri“, atunci cînd se face o revizie a sitei prin care 
s-au cernut mai bine de 20 de ani de teatru românesc. Nu există sită perfectă. La o 
cercetare serioasă şi atentă îi descoperi găurile prin care a trecut uneori o făină cam 
groasă şi chiar o vulgară tăriţă, sau opacităţile, îngroșările şi îmbicselile împletiturii, 
care n-au lăsat să treacă pulberea cea mai fină, asemenea polenului de pe aripile flutu- 


rilor. 
Și atunci, pînă la descoperirea unui filtru perfect, practic de domeniul utopiei, nu 


rămîne decît să dregem sita. 

Critica dramatică fiind instrumentul acela principial şi eficient pe care l-a cerut 
cu limpezime cel de-al IX-lea Congres al P.C.R., dezbaterea angajează solidar întreaga 
critică dramatică, şi nu văd de ce trebuie neapărat citat „cutare critic“ și „cutare 
cronică“, așa cum cere nota „Contemporanului“. 

Poate că o asemenea discuție „la obiect“ ar limpezi o seamă de lucruri, dar ar 
complica neîndoios altele. Ar stîrni polemici nesfîrşite și cu atît mai inutile cu cit ar 
fi retroactive. S-ar întinde fără rost în spaţiu și timp, şi ar pierde din vedere esenţialul 
pentru amănuntul semnificativ. 

Pentru operativitatea şi eficacitatea dezbaterii socot că e bine să rămînă la 
principii şi să încerce să închege o sinteză. 

Cînd ne întrebăm deci „cum stăm cu critica dramatică ?“, cred că trebuie să 
încercăm să răspundem „ce îi datorăm“ şi „ce ne mai este încă datoare“, global, soli- 
dar, critica. 

Nu se pot tăgădui eforturile revistei „Teatrul“, de a publica piese româneşti, şi 
efortul rămîne pozitiv, chiar dacă nu e totdeauna selectiv. 

Nu se poate tăgădui nici fervoarea cu care cei mai mulţi cronicari au sprijinit 
pătrunderea dramaturgiei noastre contemporane în conştiinţa spectatorului nou. 

Dar tocmai aici mai rămîne foarte mult de făcut. 

Nu-i mai puţin adevărat că creatorii spectacolelor își pot împărţi frățește cu 
criticii meritele și păcatele la acest prea important capitol. 

Cit priveşte arta spectacolului şi analiza acestui complex fenomen, carenţa criticii 
e evidentă. 

Cu rare și preţioase excepţii, cronicarii nu pătrund în profunzimea procesului 
tehnic, în mecanismul creaţiei interpreţilor, scenografului, regizorului, compozitorului sau 
coregrafului. 

De aici, suficiența, verdictul expediat, superficialitatea, de aici ineficacitatea şi 
confuzia cronicii, nedumerirea și derutarea creatorului și spectatorului. 

Încă o dată, regret că nu-mi pot îngădui acum concretizări în această nevralgică 
problemă. Sint însă hotărît să scriu la timpul şi locul potrivit ceva despre „Sensul şi 
limitele clasicului“ şi „Virtuţile și servituţile basmului teatral“, adică despre Maria 
Stuart şi Înşir-te mărgărite ; spectacole la care publicul pare să spună apăsat altceva 
(ceva mai aproape de gîndurile şi intenţiile mele) decît au spus mulţi cronicari. S-au 
scris și se scriu multe cronici solide. O seamă de critici au, incontestabil, duh şi haz. 
Dar de ce să nu recunoaştem că prea rar se scrie despre compoziție, stil, componenta 
auditivă (voce, emisie, orchestraţia timbrelor într-o distribuţie, relaţia voce-sunet-muzică 
într-un spectacol), componenta vizuală în corelaţia ei organică (mimică, gest, expresie 
corporală, mers, atitudine, grupări, manevrarea maselor, mişcarea gîndită compozițional, 
individual și în ansamblu, interdependenţa actor-decor-costum-grimă-lumină), despre gîn- 
direa scenică dinamică, adică despre spectacol pur şi simplu? Nu pledez pentru tehni- 
cism. Ci pentru profesionalismul serios şi competent. 

Mi se pare că cea mai strălucită analiză a textului e inutilă ca un galoş pe malul 
mării, atunci cind analiza spectacolului e înghesuită în cîteva rînduri, cu voie sau fără 
voie, confuze. 

DESPRE CONTEMPORANEITATE 


În larga albie a contemporaneităţii confluează mai toate întrebările şi răspunsurile 
posibile la capitolul criticii dramatice. 

Răspunzînd totuși — oarecum — chestionarului revistei „Teatrul“, trebuie să 
recunosc că criticii noștri au sprijinit şi sprijină din răsputeri anumite tendinţe înaintate 
în teatrul românesc. 

Teatrul „Bulandra“, Teatrul de Comedie, Teatrul Mic și Teatrul „Nottara“ sînt 
formaţii teatrale în care „noul“ se practică cu seriozitate și consecvență, de la alcătuirea 
repertoriului după criterii avizate și informate pînă la omogenizarea ansamblului pe o 
treaptă artistică superioară, căutarea febrilă a profilului și, bineînţeles, realizarea unor 
spectacole inteligente, riguroase, uneori strălucite în interpretare, regie, scenografie. 

A indica această consonanță cu semnele vremii, cu contemporaneitatea, e o 
datorie a cronicarului de azi. 

Datorie pe care critica noastră și-o face cu sîrguinţă. 

Citeodată cu prea multă. 

Şi cum orice exces de zel e primejdios, se întîmplă că unii critici, orbiţi de lumina 
pe care o degajă teatrul X sau Y, nu-i mai văd umbrele. 

Nevăzindu-le, nu le consemnează ca atare, ci împing teatrele respective într-o 
amăgitoare iluzie a perfecțiunii. 

Am convingerea că mulţi dintre cei astfel zeificaţi ştiu singuri ce n-au făcut bine, 
ce ar face altfel dacă ar face încă o dată, și că nu-şi pun apologeţii la punct, din 
pură pudoare. 

Miopia aceasta duce nu numai la fetișizări regretabile, dar şi la imposibilitatea 
de a vedea limpede, adică obiectiv, altceva decît instrumentul propriei idolatrii. 

Dacă teatrul românesc trăiește în plină zodie a comediei (nu întotdeauna de sub- 
stanţă), dacă drama și tragedia clasică sau modernă își fac loc mult mai greu decît 
grotescul și absurdul pe scenele noastre, dacă marii actori tragici şi dramatici au dispărut 
şi nu le-a luat nimeni locul, dacă sînt semne de recrudescență a teatrului de bulevard 
în dramaturgia și spectacolele noastre, criticii trebuie să-şi asume o mare parte de vină. 

Piccolo Teatro, Berliner Ensemble și Roger Planchon n-au bănuit că trecînd prin 
București vor zămisli un hibrid care va hrăni ani şi ani snobismul la toate nivelurile: 
creatori, spectatori, critici. 

X Care mai sînt atunci adevăratele tendințe înaintate, adevăratele rămîneri în urmă, 
manifestări conservatoare, pseudoinovații ? 

Care mai e punctul de vedere propriu în raport cu fenomenul teatral universal ? 

Care mai sînt criteriile unei critici marxiste ? 

Cum rămîne cu contemporaneitatea, cu formarea conștiinței socialiste şi desăvîrșirea 
educației estetice a publicului ? 

Mă simt ispitit să citez pentru unii critici un poet polonez pe care Miron Radu 
Paraschivescu îl citează la rîndul săut: „Dărîmînd statuile, aveți grijă de socluri. Mai 
pot servi. Ar fi aici perspectiva unei sinteze între iconoclastie şi idolatrie : cultul soclului“. 

Şi tot M.R.P.: „Cred că sectorul în care critica devine creatoare este cel etic 
mai mult decît cel estetic.“ 


TEMUTUL CRITIC 


Din capul locului trebuie să precizez — dacă mai e nevoie — că filipica mea nu 
vizează o seamă de critici maturi în gîndire și concepţie artistică, cărturari împătimiţi, 
autori de cărţi, eseuri, studii. 

Naturi complexe, ei iubesc, cunosc și frecventează deopotrivă muzica, poezia, pic- 
tura. Înţelesul pe care îl acordă teatrului e şi el, fireşte, tot complex. Critica lor e ele- 
gantă chiar atunci cînd e dură, suplă chiar atunci cînd e fermă. Nu lovesc, nu înjură, 
nu decapitează, şi mai ales nu absolutizează. 


1 „Contemporanul, 24 oct. 1965. 

Obişnuiţi să ţină condeiul în mînă, ei nu-l iau drept bisturiu, scalpel, pumnal sau 
„lasser“, ci drept ceea ce este. 

Nu cad în tentaţia facilă de a se folosi de el în mod abuziv, nedrept şi nedemn. 

Dar, din păcate, sînt şi din aceia care o fac. 

Şi ceea ce e şi mai grav, unii n-au nici măcar scuza tinereţii bătăioase. 

„Temutul critic“ se autodefineşte printr-un orgoliu pueril. 

Teribilismele lui nu sperie pe nimeni, dar indispun pe mulţi. 


CE AŞTEPTĂM DE LA CRITICA TEATRALĂ 


Cu cîteva luni înainte să moară, am avut o lungă discuţie cu Camil Petrescu. 

Nu era prima. Avea să fie ultima. Era în camera lui de lucru, într-un mare 
fotoliu verde, cu spătar înalt. 

Ore întregi l-am ascultat. Vorbea cu patimă, cu căldură, cu un licăr tineresc şi 
pur în pupila albastră. 

Casiducea „Teatrul“ cu ardoarea cu care se bătuse o viaţă întreagă pentru un ade- 
vărat teatru românesc modern. 

Semăna teribil cu iacobinii absolutului care sînt Gelu Ruscanu, Ștefan Ghiorghidiu, 
Andrei Pietraru. 

Şi pentru că e vorba de teatru, semăna şi mai bine cu Ladima, „poet de esenţă 
rară, publicist ardent, om de cultură cu bogate resurse umane“, care — cum se ştie — 
făcuse cîtăva vreme şi cronică dramatică în „Veacul“. 

Chipul acesta al lui Camil Petrescu, repetat în eroii săi, mi se pare că sugerează 
imaginea, portretul intelectual şi moral al criticului de care avem nevoie astăzi. 

prea mult dacă pretindem criticului lucrări de profunzimea „Modalităţii estetice 
a teatrului” sau „Falsului tratat pentru uzul autorilor dramatici“ ?. 

Hotărît, nu. 

Ne lipsesc studii, eseuri, sinteze, monografii despre marile epoci ale istoriei tea- 
trului, despre curente şi școli, despre istoria decorului, a costumului, a locului de joc şi 
a spaţiului scenic, despre arhitectura teatrală. 

Ne lipsesc cărţi despre grimă, lumină și sonorizare, despre dans, euritmie, și mai 
ales despre pantomimă. 

è Ne lipsesc cele mai elementare fişe despre opera şi concepția lui Meyerhold, 
Vahtangov, Tairov, Craig, Reinhardt, Piscator, Dullin, Copeau, Jouvet, Brecht, Lorca, 
Vilar, Strehler. 

Ne lipsesc „panorame“ ale teatrului contemporan american, englez, francez, ger- 
man, italian, spaniol, ca și ale teatrelor socialiste. 

În numărul trecut al revistei „Teatrul“ se recunoștea că acestea şi multe altele 
ne lipsesc. 

Cine să le scrie, sau cine să le impulsioneze măcar ? 

Fără îndoială, criticii. Ceea ce nu absolvă de culpă editurile. 

„Teatrul românesc în contemporaneitate“, carte scrisă în exclusivitate de critici, 
vorbeşte despre toate, numai despre critica dramatică, nu. 

E simptomatic. 

| O critică constructivă nu poate fi decit polemică. Numai că spiritul polemic tre- 
buie să se nască mai întii între critici, pe tărîmul luptei de opinii. 


NIŞTE ÎNTREBĂRI 


i Îmi îngădui să pun, la rîndul meu, cîteva întrebări, dintre care unele bănuiesc că 
şi le-au pus, altele ştiu cert că le-au și aşternut pe hirtie, la rîndul lor, mulţi dintre 
criticii noștri. 

Întrebări care mi se pare că ar trebui să devină tot atitea preocupări, neliniști, 
probleme. 


l ae Stă Ce părere au criticii noștri despre actuala etapă a mișcării teatrale din ţară 
şi din București ? 

— Ce părere au despre profilul teatrelor bucureștene ? 

— Consideră necesară înfiinţarea unor studiouri experimentale, mai ales în Bucu- 
reşti ? 

— Sau, poate, a unor noi teatre în București? 

— Ce părere au criticii noştri despre reţeaua teatrelor din regiuni ? 

— Sînt necesare toate aceste teatre? 

— Mai este cumva nevoie de alte teatre în țară? 

— Nu li se pare necesară înființarea unor teatre sătești ? 

— Dar a unor teatre mobile? 

— În comparaţie cu teatrul studenţesc din alte ţări, cum stăm noi? 

— Dar cu teatrul de amatori? 

— E _ satisfăcătoare cultura teatrală în școli? 

— Şi în universităţi ? 

— Dar în uzine, fabrici, întreprinderi? 

— Ce părere au despre şcolile populare de artă? 

— Ce cred criticii noștri că trebuie făcut pentru afirmarea teatrului românesc pe 
plan universal ? 

— Putem adăuga prin teatru încă un ecou al spiritualităţii românești la nivelul 
la care au făcut-o Eminescu, Enescu, Brîncuși, Arghezi ? 


EUGEN ȚUGULEA 


Directorul Teatrului de Stat din Oradea 


„OBIECTUL CENTRAL AL ACTULUI CRITIC 
TREBUIE SĂ FIE ARTA SPECTACOLULUI...“ 


1. Deocamdată, insuficient. Se manifestă multe tendinţe de subiectivism, în special 
în aprecierea dramaturgiei originale contemporane ; și mai puţine în aprecierea artei 
spectacolului. 

Rămiînerile în urmă sînt semnalate de critică (este şi mai ușor), deşi nu totdeauna 
de pe poziţie constructivă, în timp ce asupra fenomenelor novatoare există controverse 
derutante, cu atit mai mult cu cît fiecare își susţine subiectiv — şi nu totdeauna cu 
cele mai reale argumente — punctul de vedere. 

2. Criteriul după care trebuie apreciat un spectacol nu poate fi altul decît modul 


— simplu şi expresiv artistic — prin care ideea piesei este transmisă spectatorului. 
riticul — deși exprimă o părere personală — trebuie să privească spectacolul 
de pe o poziţie mai generală, mai obiectivă. În acest caz — fiind şi bine argumentată — 


ea este creatoare. Ce ne facem însă cu acei critici care consideră că, în afara judecății 
lor, nu poate exista şi o alta? M-a indignat risipa de „argumente“ căutate de Radu 
Popescu, în „Magazinul“, pentru a încerca să distrugă munca — cel puţin meritorie — 
a unui regizor, depusă la realizarea spectacolului Caragiale-lonescu la Teatrul Mic. 

3. Depășind — cu sute de ani — commedia dell'arte, obiectul central al actului 
critic trebuie să fie arta spectacolului ca expresie a conţinutului și valorii textului. Să 
lăsăm — cred că e timpul — analiza literară a textelor pe seama criticilor literari. Ei 
nu au dreptul la existenţă ? 

4. Insuficient. Presa centrală „bate“ provincia numai la premierele pe ţară. Oare 
celelalte spectacole nu fac parte tot din mişcarea noastră teatrală ? 

Cit privește presa regională, cu toată strădania, este sub nivelul dorit, cu iz de 
diletantism şi — aproape totdeauna — cu un puternic caracter de patriotism local. Sint 
şi excepţii (chiar și în regiunea noastră), dar destul de rare. 

5. Consider că poziţia criticii noastre este de apreciat. Nu și pregătirea de 
specialitate, de multe ori! Chiar şi presa regională — a noastră, de exemplu — nu 

este dispusă să facă concesii prostului gust. În măsura în care publicul citește aceste 
rubrici, cred că se poate orienta spre valorile cele mai adevărate. 

6. Studierea profundă —- teoretic şi practic — a fenomenului atît de complex 
al teatrului, urmărirea a cît mai numeroase spectacole, bune și rele, vechi şi noi, inte- 
resante şi neinteresante. Pătrunderea în laboratorul de creaţie o socotesc indispensabilă 


cronicarului dramatic. Ca să judeci bine un fenomen — indiferent de natura lui —, 
trebuie, în primul rînd, să-l cunoşti sub toate aspectele. Deci... ? 

În materialul critic — e adevărat — contează mai puţin cum s-a lucrat, ci, în 
primul rînd, ce ajunge la spectator. Asta trebuie spus... 

7. Într-o oarecare măsură. Preocupările revistei „Teatrul“ şi — uneori — ale 
revistei „Secolul 20“ sînt lăudabile, dar insuficiente. 

La vecinii noştri — mai apropiaţi sau mai depărtaţi — se face un teatru inte- 


resant, despre care însă, atît în ce priveşte dramaturgia, cât şi arta spectacolului, ştim prea 
pona. a să realizăm şi noi mai mult, trebuie să cunoaștem mai mult. Bune şi rele. 
in ce 

Unghiul de vedere, de apreciere a ceea ce a apărut mi se pare judicios. 

8. a) Iniţiativa — tardivă — de a cuprinde în materiale de analiză sintetică tea- 
trele din ţară este foarte bună. Să și continue ! 
b) Calitatea cronicii — în general — bună, obiectivă, dar mai încape 
c) Efortul teoretic — lăudabil (uneori poate chiar prea mult, în detrimentul unor 
aspecte practice). 

d) Oglindirea teatrului mondial — încă insuticientă. 

R Capacitatea de informare — mai bine folosită. 

Aspectul grafic — plăcut, îngrijit. 

g) Periodicitatea — cred că ar trebui schimbată ; personal, cred că revista „Tea- 
trul* ar putea deveni bilunară. 

h) (suplimentar). Nu mai tipăriți piese doar ca să umpleți paginile revistei. De 
multe ori avem impresia unui spațiu sacrificat inutil: nici revista nu are vreun folos, 
dar nici teatrele — cel mult, unii autori dramatici. 


MARGARETA BĂRBUŢĂ 


AVEM ACELAȘI SCOP 


1. Ca să apreciezi „aportul criticii dramatice la dezvoltarea mișcării teatrale“, ar 
trebui să faci operă de istoric și de cercetător: să reconstitui drumul teatrului nostru 
din acești din urmă ani şi să desprinzi, din puzderia de factori care influențează în 
general procesul complex de dezvoltare a acestei arte şi care, deci, au influenţat și dez- 
voltarea teatrului nostru, tocmai pe acela al criticii, stabilind efectele directe — dacă 
au existat — ale acesteia asupra fenomenului teatral. Problemă dificilă, pe care aş 
propune-o spre studiu unui cercetător perseverent și răbdător, dar care nu poate fi elu- 
cidată într-un răspuns grăbit la o anchetă. Între critică și teatru există un raport dialectic 
de interdependenţă şi interinfluență, care ar putea constitui o temă de studiu pasionantă. 
Pentru moment, se poate spune doar că critica (la asemenea întrebare e greu să dai un 
răspuns concret) s-a străduit să aducă o contribuţie (am oroare de cuvîntul „aport“) la 
dezvoltarea mişcării noastre teatrale. Între o bună parte a criticilor şi mulți oameni de 
teatru s-au statornicit relaţii de colaborare şi înţelegere, care exprimă, în fapt, efi- 
ciența criticii. 

$ „În ce măsură sprijină... și cît de activ combate... ?* — în măsură mai mare sau 
mai mică, depinde de critic. Aici nu se mai poate răspunde în general. În ultima vreme, 
așa cum în mișcarea noastră teatrală se manifestă personalităţi distincte, limpede defi- 
nite, de creatori, care dau naştere unei mari diversități de concepții, stiluri și moda- 
lități de expresie, în critica noastră se manifestă diverse personalități de critici (Mirodan 
avea dreptate). Se pot face însă unele constatări cu caracter generalizator ? Desigur. De 
pildă : în ultima vreme, critica s-a ocupat cam puțin de problemele dramaturgiei. În 

revistele literare se scriu multe articole și studii critice despre proză şi poezie, se dezbat 
problemele romanului, ale liricii contemporane. Dramaturgia pare să nu mai fie socotită 
un gen literar. A intrat în fenomenul teatral, ca parte integrantă a spectacolului, atît 
de mult încît nu se mai vorbeşte despre ea decît cu ocazia premierelor unor piese și 
atunci oamenii de teatru se pling că critica se ocupă prea mult de analiza textului. A 
încetat oare dramaturgia să mai fie literatură ? Există, desigur, piese care nu aparţin 
literaturii, ci unei specii noi, care eventual ar putea fi numită „text“. Dar dramaturgia 
nu poate exista, după părerea mea, decît în măsura în care este literatură. Respinsă 
din cîmpul literaturii, ea este implicit supusă unui proces de deliteraturizare, care nu-i 
poate aduce decît rău. lată o temă de meditaţie pentru critică. Sînt necesare analize, 
sinteze, concluzii teoretice pornite de la datele concrete existente, nu de la speculaţii 
abstracte sau de la transplantări mecanice ale unor probleme străine. Îmi amintesc că 
anul trecut, pe la începutul stagiunii, Dumitru Solomon proclama abolirea subiectului 
în piesa de teatru, identificînd drama de idei cu piesa fără subiect şi făcînd dintr-o pro- 
blemă de gust personal o problemă de principiu. Pripeala generalizărilor şi a verdictelor 
n-a adus niciodată lumină în cercetarea unui fenomen, ca fiind tot atît de nefolositoare 
ca și prudenţa excesivă și refuzul oricărei generalizări. 

Despre „în ce măsură“... și „cît de activ“ nu se pot face generalizări. Unii critici 
au sprijinit, alţii au combătut. Ce anume? — aceasta e întrebarea. Iată, de pildă, 
Radu Popescu clamează violent împotriva „supraregiei“, cerînd imperios (nu știu cui) 
„să se pună capăt“ acestor manifestări periculoase, după părerea lui, pentru viaţa și 
sănătatea teatrului nostru. Revista „Ramuri“, preluînd ștafeta, organizează interviuri 
cu cîțiva tineri regizori, pe care le publică sub titlul senzaţional „Adepții supraregiei 
își apără poziţiile“ şi însoţite de comentarii ironic-destructive. Ana Maria Narti ia 
apărarea celor incriminaţi și lansează o filipică violentă împotriva partizanilor „dere- 
gizării“, pledînd cu înfocare pentru dreptul regizorului de a fi creatorul spectacolului 
de teatru, ca operă de artă complexă și indivizibilă. Şi toate acestea duc la crearea unei 
false probleme, pornită din tendinţa greșită de a transforma o opinie personală în direc- 
tivă şi de a absolutiza în mod metafizic o latură sau alta a unui fenomen complex, care 
e teatrul. 

Să redeschidem oare disputa asupra primatului textului sau al regiei în teatru, 
dispută deschisă acum cîteva zeci de ani și reluată la anumite intervale, ca o neostoită 
„querelle des anciens et des modernes“ ? 

În artă uneori totul e o chestiune de măsură, iar măsura se apreciază în funcție 
de finalitatea operei de artă şi de rezultatele acesteia. 

2. Am impresia că problema aceasta se leagă atit de strîns de cea dintii, încît 
nu se pot trata separat. E limpede, cred, că pentru a sprijini noul și a combate vechiul 
sau falsa inovaţie, trebuie mai întîi să distingi noul de vechi și să le apreciezi în 
funcţie de niște criterii. În treacăt fie zis, unele din întrebările revistei „Teatrul“ au 
un caracter prea general teoretic şi răspunsul la una din ele, ca de pildă aceasta, 
ar necesita cîte un articol întreg. Aș rezuma: 

Criteriul suprem, după părerea mea, al judecății critice asupra operei de teatru 
este funcţia socială, estetică, educativă a teatrului în socialism. În raport cu rolul tea- 
trului, cu misiunea sa educativă, culturală trebuie să se judece și valoarea piesei 
(mesajul ei, conţinutul de idei şi mijloacele artistice prin care acesta se exprimă) 
și a spectacolului (concepţia regizorală, mesajul spectacolului în raport cu mesajul 
piesei, mijloacele artistice specifice ale realizării imaginii scenice). Acestea sînt ches- 
țiuni elementare. Cît despre raportul dintre judecata obiectivă și interpretarea subiec- 
tivă, ideal ar fi ca judecata obiectivă să primeze asupra celei subiective, ceea ce s-ar 
putea realiza în cadrul folosirii cu precădere a criteriilor ştiinţifice, obiective, în lumina 
ţelului suprem al teatrului despre care am vorbit. Gradul de subiectivitate este în funcţie 
de spiritul de răspundere al criticului faţă de misiunea lui. Să nu uităm că şi critica, 
făcind parte integrantă din mișcarea teatrală, are aceleași țeluri, aceeaşi funcţie socială, 
educativă, ca şi arta teatrală, acţiunea sa operînd în două direcţii: creatorii de opere 
teatrale și publicul. O bună înarmare ideologică, o bună pregătire de specialitate pentru 
cunoaşterea tuturor instrumentelor. meseriei, o largă informare cu privire la tendinţele 
şi curentele generale ale epocii — sînt elemente esenţiale pentru formarea unei judecăţi 
obiective, științifice, la care se adaugă imperativul folosirii lor „sine ira et studio“. 
Mai trebuie făcută precizarea că subiectivitatea actului critic (element obiectiv necesar) 
nu trebuie confundată cu subiectivismul (element arbitrar și dăunător). Partinitatea 
comunistă este singura în măsură să apere criticul de devierile subiectiviste şi obiectiviste. 
Măsura integrării sale în actul judecății critice ţine de conştiinţa criticului. Aici fiecare 
trebuie să-și fie propriul judecător. 

3. Spectacolul de teatru fiind o operă de artă complexă şi colectivă, în care 
textul intră ca factor de bază, generator al imaginii scenice, e limpede că actul critic 
trebuie să cuprindă toate elementele componente ale operei scenice şi deci să pornească 
de la analiza textului. Nemulțumirea unor oameni de teatru că, în general, critica se 
ocupă prea mult de text şi prea puţin de spectacol nu are o fundamentare principială, 
ci una conjecturală. s EÀ : Te 5 

4. Am avut cîndva prilejul să citesc nişte cronici publicate în ziarul ploieştean 
„Flamura Prahovei“ despre spectacolele teatrului din orașul petroliştilor. Cronicile con- 
țineau unele observaţii de bun-simţ, dar insuficiente pentru a putea constitui un în- 
dreptar pentru teatru sau pentru public. În presa centrală, articole despre teatrele din 
regiuni se publică rar. Preocupare în această direcţie manifestă revista „Teatrul“ şi, în 
măsura în care teatrele din regiuni prezintă premiere pe ţară, „Contemporanul“. Dar 
iată că Teatrul de Stat din Timișoara a prezentat premiera pe ţară cu piesa Simple 
coincidențe de Paul Everac, despre care presa teatrală centrală n-a suflat un cuvînt, 
nici la o lună după premieră. Spectacolul cu piesa Ecaterinei Oproiu, Nu sint Turnul 
Eiffel, prezentat de Teatrul Naţional din Cluj, s-a „bucurat“ de ampla cronică des- 
tructivă a revistei „Tribuna“ (criteriile care au călăuzit operaţia de pulverizare a piesei, 
întreprinsă de Ion Maniţiu, au rămas o enigmă pentru mine) şi de o cronică mai 
puțin amplă, dar atît de alambicată în argumentaţie (semnată de Mihai Nadin în „Con- 
temporanul“), încît părerea criticului se pierdea pe undeva, printre rînduri. Cui folo- 
seşte ? Problema s-ar cere analizată mai pe larg. Pe scurt, se poate spune că teatrele 
din regiuni nu sînt suficient ajutate de critică. 

5. Publicul şi influenţa exercitată de teatru asupra sa constituie, după cum am 
mai spus, țelul suprem al criticii. Criticul este un reprezentant și un îndrumător al 
opiniei publice, un intermediar între teatru și spectator, un educator. Cred că în gene- 
ral critica noastră — în măsura în care putem generaliza — își îndeplineşte funcţia 
aceasta, izbutind să orienteze gustul publicului, să-i înlesnească înțelegerea faptului de 
artă, contribuind astfel la educarea sa estetică. Excepţie fac acele cronici în care 
subiectivitatea criticului o ia înaintea criteriilor obiective de care am vorbit, în care 
relaţiile personale prezidează actul aprecierii de valoare, în care intervin criterii extra- 
estetice. Sînt cazuri în care opinia criticii nu coincide cu aceea a publicului. Nu trebuie 
să ne speriem, dar trebuie să căutăm explicaţia. Uncori, cauza inaderenţei publicului 
la un spectacol lăudat de critică se află în noutatea sau complexitatea spectacolului, 
în insuficienta pregătire aperceptivă a publicului. Faptul s-a întîmplat adesea în istoria 
teatrului și se va mai întîmpla. Alteori, un spectacol se bucură de mare succes la 
public, deși critica l-a blamat. Cauza trebuie cercetată, pentru a se vedea de partea 
cui e greşeala. Cred totuși că o critică făcută cu competenţă, cu convingere, cu simţul 
perspectivei şi cu obiectivitate, nu se poate să nu capete adeziunea publicului. Tocmai 
de aceea trebuie mare atenţie, pentru a nu discredita în faţa publicului o operă care 
ar merita să fie cunoscută pentru valorile sale, în ciuda unor slăbiciuni, pe care nu 
le vom ascunde ; și pentru a nu da certificat de infailibilitate unor opere imperfecte sau 
chiar cu multe cusururi. Cred că insuficient înarmaţi cu spirit de discernămînt ideologic, 
unii cronicari tineri au salutat fără rezerve apariţia în repertoriu a unor opere ale 
dramaturgiei străine, a căror prezenţă era justificată pe scenele noastre, desigur, dar 
care impuneau o analiză mai profundă a limitelor de gîndire ale autorilor. Atenţie la 
falsa strălucire care acoperă uneori lacune de substanţă. 

6. Bineînţeles, o pregătire de specialitate, grefată pe o bogată cultură generală 
şi ghidată de o profundă și organică pregătire ideologică. La acestea se adaugă însu- 
şirile naturale ale criticului, fără de care toată pregătirea se va transforma într-un 
bagaj mort de cunoștințe. Criticul trebuie să cunoască, să înțeleagă, să simtă specificul 
artei teatrale, considerînd-o în raportul ei de interinfluență cu celelalte arte și în an- 
samblul culturii unei epoci. Cred că numai limitele de cunoaștere şi de înţelegere pot 
duce la manifestările de intoleranţă și superioritate pe care le întîlnim uneori în critica 
de teatru și care nu au nimic comun cu adevărata intransigență principială, semn al 
unei conștiințe responsabile. 

Desigur că actul critic se exercită asupra rezultatelor finite ale muncii de creaţie, 
dar pentru ca judecata de valoare să fie cît mai aproape de realitate, ea trebuie să 
se sprijine pe o cunoaștere concretă a condiţiilor în care opera a fost creată. 

Criticul trebuie să iubească teatrul. De aici pornesc toate celelalte. 

7. În ceea ce priveşte poziţia faţă de creaţia teatrală de peste hotare, critica 
noastră (da, se poate generaliza) este mult datoare publicului. Foarte tirziu a luat 
cunoştinţă publicul nostru (oameni de teatru și spectatori) de unele curente și tendinţe 
ale teatrului occidental, de caracteristicile teatrului absurdului, de pildă. Pot spune chiar 

că nici acum nu s-a discutat destul la noi despre filozofia şi trăsăturile caracteristice 
ale acestui curent, nici despre „tinerii furioși“ englezi, nici despre influența existenţia- 
lismului asupra teatrului, nici despre puternicul reviriment al realismului în teatrul 
contemporan mondial. Ici şi colo, un articol al lui Andrei Băleanu, un reportaj sau un 
interviu în revista „Teatrul“, unele incursiuni ale criticilor literari în domeniul teatrului 
străin (iată că, de data aceasta, dramaturgia e considerată literatură !), sau cronicile 
unor spectacole cu piese străine, folosite drept prilej de analiză a unor piese, dar cu 
mai puţine luări de poziţie principială. Şi, între timp, în lume se dă o mare bătălie 
de idei, ale cărei ecouri pătrund uneori la noi, dar cu întîrziere (ca orice ecou) și cu 
atenuări. Probabil că despre „teatrul cruzimii“ se va vorbi la noi după ce flacăra noii 
sale resuscitări, cu prilejul montării spectacolului Marat-Sade de Peter Weiss, de către 
Peter Brook, se va fi stins. 

În schimb, se vorbeşte mult în ultima vreme despre „competiția“ în care ne aflăm 
cu teatrul mondial. Dinu Săraru îndeosebi (şi nu numai el) manifestă preferinţă pentru 
această teză. Am impresia că ne paşte o confuzie. Cred că „competiţia“ trebuie să ne 
angajeze pe noi cu noi înșine, pentru perfecţionare, pentru definirea propriei noastre 
fiinţe artistice naţionale, în raport cu cerinţele publicului nostru și cu misiunea socială 
estetică a teatrului nostru în socialism. Această autodefinire şi perfecţionare în lumina 
misiunii sale îi va aduce, fără îndoială, şi prețuirea publicului nostru și afirmarea în 
ansamblul culturii universale, care de altfel a început să se opereze. Preocuparea pentru 
competiţia cu o realitate exterioară nouă poate avea drept rezultat depărtarea teatrului 
nostru, începînd cu dramaturgia, de la rosturile sale profunde și de la drumul său 
organic original. 

8. Revista „Teatrul“ are mari merite în reflectarea vieții teatrelor româneşti, în 
calitatea unor cronici (aici nu se poate generaliza), în efortul teoretic pe care l-a făcut 
deseori (chiar dacă nu totdeauna suficient și cu deplin succes), în organizarea unor 
dezbateri (ca de pildă aceea despre dramaturgie, al cărei cusur a fost însă lipsa de 
concreteţe şi caracterul de monolog al luărilor de cuvint). Uneori a întirziat cu expu- 
nerea propriului punct de vedere. Un merit mare, făcut din curaj și pasiune, îl consti- 
tuie publicarea pieselor românești inedite, lansarea unor debutanţi, confirmarea unor 
consacraţi, consacrarea unor tinere speranţe. A publicat şi piese proaste? Da, dar unde 
e publicaţia în stare să fabrice genii? 

Cu oglindirea realităţii teatrale mondiale stă mai prost — drept pentru care 
i-am făcut adesea reproşuri —, iar cu capacitatea de informare tot atit de prost. Să 
fie de vină periodicitatea ? Eu n-aş crede, deşi știu că asta e părerea aproape gene- 
rală. Cu economie de spaţiu, cu efort de concentrare se poate realiza mai mult. 

+ 


Și un post-scriptum. Ancheta revistei „Teatrul“ privește numai critica, iar între- 
bările sînt astfel formulate încît te obligă la un anumit curs al ideilor. Primele răs- 
punsuri publicate mărturisesc în general o mare nemulţumire a creatorilor de teatru 
faţă de critică, luată în bloc, ceea ce este o consecință a caracterului general al între- 
bărilor, dar poate că reflectă și o stare de spirit mai mult sau mai puţin justificată. 
În divorțul dintre critică şi creatorii de teatru, pe care am avut prilejul să-l constat 
în repetate rînduri în ultima vreme, să fie oare vinovată numai critica și toată critica ? 
Oare toţi criticii dau dovadă de incompetenţă, subiectivitate etc, etc.? Nu este la 
mijloc și tendinţa, firească pînă la un punct prin micile slăbiciuni umane şi marile 
susceptibilităţi ale artistului („genus irritabile“), dar exagerată în mod reprobabil, de 
a nu accepta decît laudele și de a reacţiona violent la orice încercare de clătinare a 
dulcii automulţumiri ? Actul critic are doi termeni, subiectul și obiectul, iar dacă su- 
biectului i se cer atitea condiţii pentru valabilitatea acțiunii sale, eficienţa acesteia 
nu se poate realiza fără ca obiectul, la rîndul său, să îndeplinească anumite condiţii. 
În primul rînd, efortul de a se obiectiva măcar atît cît să asculte (sau să citească) cu 
răbdare critica, să caute să înţeleagă punctul de vedere al celuilalt, să-și pună întrebări 
asupra eventualei dreptăţi a acestui punct de vedere. Intoleranța faţă de critică e tot 
atit de dăunătoare progresului artei teatrale, ca şi intoleranţa criticului faţă de ceea 
ce contrazice prejudecățile sale. E nevoie de un dialog între subiect şi obiect, pentru 
ca actul critic să devină eficient, iar nu de baricadări între zidurile propriului eu, 
superior şi ofensat. E nevoie de un dialog urban, bazat pe respectul reciproc, purtat la 
nivelul unei discuţii intelectuale, academice, în care nu se urmărește distrugerea adver- 
sarului, ci convingerea unui om care luptă pentru acelaşi scop. Căci avem scopuri 
comune, în ciuda aparenţelor belicoase cu care s-au colorat în ultima vreme relaţiile 


între critică şi creatorii de teatru: slujirea poporului, educarea estetică a oamenilor 
muncii. 

CĂLIN CĂLIMAN 


Critic dramatic 


„CORELAȚIA DINTRE DRAMATURGIE ȘI CRITICĂ“ 


Cu argumente logice și legice, sau numai spirituale și stilistice, se poate facil 
demonstra retardarea criticii dramatice în raport cu dezvoltarea artei spectacolului la 
noi. Nu cred că este un fenomen particular, propriu doar mișcării teatrale românești, 
cred că istoria mondială a scenei are şi alte exemple, edificatoare, de aceeași natură. 
S-a întîmplat adesea ca spectacolul teatral (impulsionat şi de critică, în unele cazuri) 
să devanseze — prin nivelul rezultatelor obţinute, prin eficienţa căutărilor, prin impu- 
nerea unor personalităţi artistice — literatura critică a montărilor scenice. Ne aflăm 
într-o astfel de situaţie, şi dacă nu ne-am feri riguros de egalităţi arbitrare, am pune 
un semn de egalitate între stadiul actual al dezvoltării criticii teatrale și stadiul actual 
al dezvoltării dramaturgiei originale. Dramaturgia, evident, este şi ea rămasă în urma 
spectacolului. Fără a pune chiar semn de egalitate deci, apreciem sensibila apropiere 
de stadiu evolutiv dintre dramaturgia originală şi critica de specialitate, cu plusuri și 
minusuri în ambele sensuri, corelaţia fiind, într-un anume sens, foarte semnificativă. 

Critica noastră a urmărit preponderent, în filonul ei major, procesul de creștere 
a dramaturgiei românești. Era firesc, cred, să fie așa, după cum momentul de faţă 
solicită încă o concentrare preponderentă, mai activă chiar, de preocupări în același 
sens. Corelaţia dintre evoluţia dramaturgiei şi cea a criticii originale se înscrie într-un 
proces dialectic de dezvoltare a artei teatrale. În nici o altă zonă a activităţii noastre 
spirituale creatoare — plastică, muzică, proză, poezie, matematică, orice vreţi, alegeţi, 
ne invită Lucian Pintilie —, lansarea și argumentarea criteriilor nu se mai practică 
la un nivel atît de scăzut ca în dramaturgie. De acord. Dar oare plastica, muzica, 
proza, poezia, matematica românească nu au atins în evoluţia lor un stadiu superior 
dramaturgiei ? Şi nu există, în toate, o firească interdependenţă între actul critic și 
obiectul creației? Rămînerea în urmă a criticii faţă de spectacolul teatral original se 
poate explica în multiple feluri. Nu este acesta obiectul intervenţiei noastre, ne vom 
rezuma la cîteva aspecte: apariţia şi impunerea — desigur, nu în chip de generaţie 
spontanee — a unor personalităţi regizorale, actoricești, scenografice etc., preluarea 
creatoare a experienţei mondiale, influența pozitivă a altor arte, inclusiv a dramaturgiei 
universale. Paradoxal poate, această influență pozitivă a valorilor de vîrf ale teatrului 
mondial este resimţită mai puternic de arta spectacolului, în timp ce dramaturgia noas- 
tră se află, parcă, la periferia, sau în afara zonei de influenţă. 

Să revenim, în paralelism de gindire, la critică. Voci de mare autoritate și 
prestigiu intelectual s-au făcut mai puţin auzite în critica dramatică. Într-adevăr, 
aceasta este una din cauzele răminerii în urmă. Dar nu putem nega: se aud tot mai 
des voci perfectibile, îndeosebi ale unor cronicari tineri, prin care critica dramatică 
românească își cucereşte poziţii, şi nu ne îndoim, în timp, își va crea platformă. Să 
nu uităm că, deocamdată, cu infime excepţii (volumul „Teatrul în contemporaneitate“ 
este una dintre ele, și prin caracterul de „unicat“ își sublimează atît meritele cît şi, 
mai ales, erorile), cronica dramatică se manifestă doar în presă — cotidiană, săptă- 
mînală, mensuală etc. 

Buboiul care trebuie spart — spun unii — ar fi periculoasa „mentalitate gazetă- 
rească“ în critică. Nu dintr-o apărare de breaslă respingem astfel de peiorative; dis- 
cuția, astfel pornită, riscă să eșueze într-o dezbatere semantică. Condamnata „mentalitate 
gazetărească“ poate fi — e drept — lipsită de fertilitate. Dar cînd? Tocmai atunci 
cînd este negazetărească, cînd contravine principiilor fundamentale ale ziaristicii. Fără 
multă vorbă: mentalitatea gazetărească poate și trebuie să fie creatoare, poate și tre- 
buie să contribuie la progresul criticii dramatice. Nu avem nevoie de gazetari teatrali 
buni ? Mă îndoiesc. Presa face legătura cititorului-spectator cu spectacolul. Presa este 
terenul cel mai amplu de afirmare a criticii dramatice. Gazetarul teatral — om de 
cultură, cu specializarea necesară, talentat — este deosebit de util criticii în momentul 
actual de evoluţie. Totdeauna este necesar, dar în momentul de faţă, cînd lipsesc 
aproape cu desăvirşire volumele de critică dramatică, rolul lui are importanţă deosebită. 

În ofensiva viguroasă pe care regizorul Lucian Pintilie (excelent stilist, în teatru, 
film şi scris) o întreprinde împotriva nonvalorilor din critica dramatică lipseşte, din 
păcate, un „termen de referință“: spectatorul. Este imposibil de discutat, însă, relaţia 

teatru-critică, fără a ţine seama de „consumator“: fie spectator, fie cititor. Intervin 
aici, în discuţie, cîteva „imponderabile“: după cum există teatre specifice („mari”, 
„mici“, „experimentale“, „regionale“, „de copii“ etc.), presa își are specificul ei, de la 
caz la caz, și critica este chemată să răspundă în consecinţă. Nu mai sîntem în anii 
în care Victor Ion Popa scria special, într-o accepţie proprie, foarte utilă atunci, teatru 
pentru militari, teatru pentru săteni, teatru pentru copii etc... Avem, azi, altă perspec- 
tivă a lucrurilor. Şi totuşi, actul de cultură trebuie să ţină seama permanent, nuanţat, 
de specificul publicului. Vrînd să facă act de cultură, și presupunind că are exigenţa 
necesară, un regizor nu va folosi oare alte modalităţi de expresie într-un bun spectacol 
montat pe scena Palatului Pionierilor, față de o bună realizare într-un teatru experi- 
mental ? Actul critic trebuie, mai pregnant parcă (nu numai pentru că scripta manent), 
să ţină seama, în primul rînd, de public, îndeplinindu-și misiunea gazetărească, de 
cultură, faţă de acesta. Dacă am monta spectacole de teatru doar pentru critică și am 
face critică doar pentru regizori, unde am ajunge? 

Pe bună dreptate, o discuţie despre stadiul actual al criticii poate consemna — 
şi este necesar să consemneze mai la obiect, pentru eficienţa dezbaterii — erorile, ba- 
lastul, rămînerile în urmă. În spirit critic şi, fără nici o îndoială, autocritic, putem 
semnala cîteva din cauzele care au provocat, de la caz la caz, anarhia de criterii, con- 
fuziile de valori, concesiile „obiective“ manifestate de scrisul critic în ultimii ani. Vom 
ajunge în cele din urmă la concluzia că toate acestea sînt datorate coboririi sub nivelul 
de pregătire, cultură, specializare, talent, personalitate, stil necesar actului critic. 
Uncori se răzbună lipsa de cultură, alteori lipsa de specializare, alteori lipsa de talent, 
şi aşa mai departe, alte și toate aceste lipsuri cumulate. Uneori se răzbună o menta- 
litate perimată, anacronică, ireceptivă la liniile dezvoltării spectacolului contemporan 
(vezi exemplul judecării cu măsură comună a trei regizori, ca Moisescu, Esrig, Cer- 
nescu, pentru că „vizualizează“ imaginea teatrală — exemplu adus în discuţie de 
Lucian Pintilie și reluat de Ana Maria Narti, sau adus de A.M.N. şi reluat de Lucian 
Pintilie, sau adus de amîndoi, pentru că l-au gîndit mai mulţi); alteori se răzbună 
lipsa de stil, și atunci argumentaţia „de referat“ nu mai are darul convingerii. (În 
paranteză fie spus, manifestarea unui gust atemporal poate fi și mai nocivă prin 
argumentaţia stilului ; adesea stilul poate deveni argument infailibil.) Pentru moment, 
pe ansamblul criticii noastre, putem constata fel de fel de licenţe. Dar trebuie să 
înţelegem că e vorba de un proces de acumulare, care trebuie sistematizat şi grăbit, 
fără artificial (dacă nu vrem să înțelegem aceasta, trebuie să dăm cu barda, şi nu 
e bine). Lipsa de talent, de stil, de personalitate (critica = specie a literaturii, de- 
sigur !) se răzbună, chiar dacă inerția îi permite o desfășurare mai întinsă în timp. 
Timpul filtrează. În regie nu s-a întîmplat, nu se întîmplă acelaşi fenomen ? 

Probleme ar fi multe, serioase, și toate trebuie tratate cu spirit de răspundere, 
în lumina unei exigențe creatoare. Noi ne-am propus o replică într-un singur sens. 
Am vrea să mai facem doar o apreciere de ansamblu privind revista-gazdă, dincolo de 
meritele şi deficienţele ei, semnalate și semnalabile. Așa cum este concepută revista 
„Teatrul“, ea nu poate satisface nici cerințele cititorului, nici pe cele ale omului de 
teatru. Nu este o revistă „de tiraj“, nu este o revistă de specialitate. Se află undeva 
la mijloc, face deci concesii în două direcţii. Lucrul acesta se simte. De aici, nevoia 
unor publicaţii cu scopuri precis conturate în satisfacerea atît a cerinţelor spectatorului 
obișnuit, cît şi a acelora ale omului de teatru, după cum editurile pot reflecta curajos 

despre 
experiment: 


A 
| ntreaga istorie a artei spectacolului demonstrează că nu există mișcare teatrală vie 
fără experiment. Dacă Eschil s-ar fi mulţumit cu ce a a ucat din bătrîni, poate că 
s-ar juca şi azi teatru cu un singur actor. Noroc că autorul erşilor era un tînăr indis- 
ciplinat, care a vrut cu totdinadinsul să introducă o inovaţie (aparent formală). Diderot 
în „Paradoxul despre actor“ şi Lessing în „Dramaturgia hamburgheză“ pledau pentru 
experienţele înaintate ale timpului lor. Ascultaţi ce spunea obraznicul acela de Lessing, 
cu privire la încălcarea regulilor şi amestecul genurilor: „Ce-mi pasă mie dacă o piesă 
de-a lui Euripide nu este nici pe de-a-ntregul naraţiune, nici pe de-a-ntregul dramă? 
Zică-i-se oricît corcitură, mie-mi va fi deajuns că această corcitură îmi face mai 
multă plăcere și mai mult bine decît cea mai legală prăsilă a corecţilor voştri Racine 
sau cum s-or mai fi chemînd“. 

Citind „Viaţa mea în artă“, constaţi că Stanislavski vorbește foarte puţin despre 
succesele sale, în schimb se oprește mereu asupra eșecurilor, arată că n-a fost mulțumit 
cu ceea ce obținuse, că a încercat altceva, că a eșuat iar, dar s-a ales cu o învățătură 

rețioasă, şi iar un eșec, şi iar o învăţătură... (ca unii imberbi din zilele noastre). 
ki el înfățişa astfel drumul artei sale, într-un moment în care era deja o autoritate 
necontestată. „Sistemul“ — vezi bine — nu fusese primit de-a gata pe muntele Sinai, 
ci se născuse în chinurile creației, printre nenumăratele căutări și erori inerente. Dar 
abia devenise M.H.A.T.-ul un teatru clasic — şi au început iar frămîntările. A venit 
Vahtangov să propună o cale de sinteză între Stanislavski şi Meyerhold. A venit, mai 
de curînd, Ohlopkov, pe care l-a criticat Tovstonogov, dar nici Tovstonogov nu este 
„băiat cuminte“, pentru că s-a apucat să facă un altfel de Cehov decît la MH.A.T. — 
și așa mai departe. 

Teatrul înfruntă zi de zi publicul viu şi nu poate trăi decît dacă merge în pas 
cu realitatea. Arta spectacolului nu cunoaște liniștea comodă a poziţiilor definitiv cîş- 
tigate. Abia ai obținut un succes răsunător şi trebuie să cauţi ceva nou; dacă te oprești 
şi te repeţi, iute se observă că te-ai învechit (e drama atîtor firme celebre !). Da, teatrul 
e o meserie destul de obositoare... 

Este, desigur, mai comod să mergi pe căi bătătorite, să te bizui pe formule uzate, 
de „succes“ sigur. Dar unde duc asemenea căi? Soarta unor teatre care au sucombat 
sufocate în propria lor naftalină: fostul Teatru al Tineretului, fostul Teatru al Ar- 
matei, fostul Teatru „Nottara“ o arată clar. Tot ce s-a realizat mai bun în teatrul 
românesc al ultimilor ani a fost rodul unui șir de experimente îndrăzneţe (din care 
n-au putut lipsi, bineînțeles, nici eşecurile). Fără asemenea experienţe pline de imper- 
fecţiuni n-am fi avut nici Clipele de viață ale lui Ciulei, nici Troilus și Cresida al lui 
Esrig, nici Rinocerii lui Giurchescu, nici Mielul turbat în versiunea lui Cernescu (elo- 
giată de autor şi de Sică Alexandrescu, de a cărui montare noul spectacol se deosebea 
structural), nici Arturo Ui al lui Horea Popescu, nici Biedermann-ul lui Pintilie, nici 
Turnul Eiffel al lui Cojar. Dacă azi sala din Sărindar nu mai e ocolită de spectatori, 
iar cea de la Grădina Icoanei nu mai este „necomercială“ — e pentru că în teatrul 
românesc s-au făcut niște pași înainte. 

Critica, după părerea mea, a avut un rol activ în acest proces (deși uneori se 
cam uită acest lucru): prin dezbaterea deschisă, încurajatoare — nu destructivă, prin 
semnalarea și generalizarea unor trăsături prețioase, ca şi a nereușitelor. Mai ținem 
minte şi azi discuţiile despre Cum vă place, Umbra şi alte spectacole care au deschis 
drumuri interesante în teatru. Fără îndoială, critica are și lipsuri importante, ea nu se 
ridică încă nici pe departe la nivelul teoretic necesar. Pe de altă parte, în critica tea- 
trală îşi fac loc tendințe dăunătoare de exclusivism, de intoleranță faţă de stilurile 
variate, tendinţa de a jigni și eticheta fără argumente. O asemenea critică nu poate 
decit să inhibe pe oamenii de artă, în loc de a le stimula spiritul creator. 

Fără îndoială, experienţele tocmai de aceea sint experienţe, pentru că nu por- 
nesc de la o formulă magică a reușitei, pentru că sînt etape ale unui drum, pentru că 
artistul încearcă diverse posibilităţi, selecţionează ceea ce poate fi reținut de ceea ce 
trebuie dat deoparte. În această fază a căutărilor, nimic nu este mai preţios decit o 
critică obiectivă, cinstită, serioasă, sinceră, o critică plină de dragoste, care să tre- 
zească încredere şi astfel să se facă înțeleasă și ascultată, să devină un sprijin efectiv 
al creaţiei. £ 3 

Se ventilează însă şi părerea că cei care experimentează nu merită o discuție 
serioasă, că mai bine ar fi să nu experimenteze deloc. „Stagiunea trecută s-a încheiat 
cu unele discuții provocate de cîteva «viziuni» regizorale care au pretins şi pretind, cu 
naivitate dar violență, să înnoiască, să modernizeze, să contemporaneizeze teatrul nostru 
actual. Shakespeare, Caragiale, Jean Giraudoux şi Eugen Ionescu au fost printre pri- 
mele victime ale acestei tendințe, căreia trebuie neapărat să i se pună capăt”, scrie 
Radu Popescu în „România liberă“. Într-adevăr, de ce să ne batem capul să discutăm 
încercările înnoitoare, să selectăm cu grijă tot ce este constructiv şi valoros, cînd mult 
mai simplu ar fi să le punem capăt? Tot d-sa spunea nu de mult în „Scînteia Tine- 
retului“ : „Avem de jucat un repertoriu clasic, și mai ales aici, inovațiile n-au ce căuta” 
(subl. ns.). În patria lui Shakespeare, Peter Brook își permite să aducă o viziune 
absolut neortodoxă asupra tragediilor marelui Will şi să contrazică flagrant viziunea 
lui John Gielgud, care, la rîndul său, îşi îngăduise să spună că Shakespeare trebuie 
jucat altfel la fiecare zece ani. La moi însă, s-ar părea că există o reţetă definitivă 
și inamovibilă, care trebuie respectată cu sfințenie, inovațiile „neavînd ce căuta“. Din 
păcate, criticul nu ne spune care este această reţetă, unde este modelul. 

Important nu este experimentul în sine, ci direcţia sa. Dacă direcţia e bună, chiar 
și o nereușită te poate ajuta să găseşti formule pentru a exprima, altă dată, mai bine 
ceea ce ai de spus. Amphitryon 38 a fost, evident, un eșec al lui Dinu Cernescu, dar 
încercarea jpe care a făcut-o nu mi se pare gratuită. Există un mit al „aventurii 
picante“, care a făcut succesul de public a 90 la sută din piesele comerciale reprezentate 
între cele două războaie la noi, ca și în străinătate. Aventura galantă și picantă con- 
tinuă să exercite asupra unei părți a publicului de teatru și de cinema o anumită 
influenţă hipnotică. Priviţi afişele cinematografelor și veţi vedea că aventura picantă 
domină în anumite perioade ecranele noastre, de la Cartouche pînă la Scaramouche. 
Uneori e preparată cu sos moral sau chiar „revoluţionar“ — vezi Madame Sans-Gene 
sau Laleaua neagră. Avem şi unele piese originale „de casă“, care obţin succesul lor 
de public datorită nu atît concluziilor moralizatoare, cât picanteriilor cu care sînt pre- 
sărate pînă la final. 

n aceste condiţii, nu mi se pare nici nefiresc, nici nelegitim să apară încercări 
de a parodia și dezumfla mitul aventurii picante. O lucrare interesantă pe această linie 
a fost Somnoroasa aventură de T. Mazilu. Punînd în scenă Amphitryon 38, Dinu Cer- 
nescu a intenţionat, fără îndoială, să arate că în spatele „fascinantei“ aventuri galante 
stă de fapt cel mai mărunt filistinism mic-burghez, că nu e în ea nimic romantic, de 
natură să înaripeze imaginaţia. 

De altfel, această latură satirică acidă există în însuşi textul lui Giraudoux, care 
nu este nicidecum un imn liric închinat dragostei (cum se putea înţelege din unele 
comentarii apărute în presă). Regizorul avea dreptul să pună mai în evidenţă adresa 
ironică a piesei, dezvăluind sub veșmintele zeilor şi eroilor antici pe burghezii mărginiţi, 
ipocriţi şi imorali ai secolului nostru. În spectacol, el a părăsit şi a trădat însă propria 
sa idee iniţială (care, probabil, era mai mult intuitivă, insuficient de clar conturată). 
Pentru a se obţine contrastul urmărit, piesa ar fi trebuit jucată extrem de natural, de 
cotidian, și atunci am fi avut imaginea unei intrigi burgheze, cu toate murdăriile 
„curții din dos“. Cel mai bine a corespuns intenţiei iniţiale decorul, care ne-a oferit 
într-adevăr acea imagine a „curţii din dos“ a gospodăriei burgheze. Romanţiozitatea 
de prost-gust a fost parodiată într-un portret foarte reușit de Dorina Lazăr. Dimitrie 
Dunea a avut de asemenea unele bune momente de demitizare a „cuceritorului de 
inimi“. Dar cele mai multe scene ale spectacolului s-au îndepărtat de cotidianul sordid, 
au căpătat o îngroșare „teatrală“ de grand-guignol. Nu mai vorbesc de dicţiunea 

roastă a multor actori, care n-au suflu, nu pot îmbina mișcarea cu vorbirea scenică. 
i în această privinţă se vede necesitatea experimentelor, căci la Teatrul de Comedie, 
printr-o muncă pedagogică stăruitoare, s-au obținut performanţele din Umbra sau Troilus 
şi Cresida.) 

„Şi Valeriu Moisescu a greșit, după părerea mea, transformînd personajele Cintă- 
reței chele în manechine mecanizate. Descoperirea artistică a lui Eugen Ionescu este că 
în viața obişnuită, oameni foarte obişnuiţi au — în societatea burgheză — o gîndire 

automatizată, înţepenită în clişee. Tocmai acest lucru bizar, tragicomic, ar fi ieșit în 
evidenţă printr-o interpretare firească, cvasinaturalistă. În schimb, Valeriu Moisescu are 
meritul important de a fi prezentat o modalitate nouă de transpunere scenică a lumii 
caragialeşti, modalitate care pune accentul nu pe pitoresc, ci pe lipsa de perspectivă 
umană a acestei lumi. Dar cele 5 schițe nu au fost lipsite totodată de o localizare 
social-istorică precisă. Regizorul a integrat reprezentaţia în tabloul țipător colorat al 
„Moşilor“ — imagine sintetică a mentalităţii vulgar-comerciale a păturilor parazitare 
pe care le-a satirizat Caragiale, exprimînd astfel în esenţă, concentrat, una din laturile 
cele mai caracteristice ale lumii respective, 

Este drept că, în ultimii ani, experimentele scenice au mers mai mult în direcţia 
grotescului. Trebuie, cred, lărgită aria căutărilor, trebuie întreprinse mai multe expe- 
riențe pe linia spectacolului poetic, monumental, eroic, tragic (domenii în care s-au 
înregistrat totuşi unele contribuţii remarcabile, printre care aș aminti, de pildă, spec- 
tacolul de o impresionantă simplitate modernă, realizat de Penciulescu cu piesa lui 
Dorel Dorian, De n-ar fi iubirile...). 

Dar domeniul unde necesitatea experimentului se face mai mult simțită ca ori- 
unde, în momentul de faţă, este acela dramaturgiei originale. Nu împărtășesc opinia 
tov. Radu Popescu (exprimată în „Scînteia Tineretului“) că dezvoltarea dramaturgiei e 
„0 chestiune care depășește competenţa teatrului“. Privitor la situația actuală, d-sa 
adaugă : „Dramaturgia română contemporană nu poate închega singură un repertoriu. 
Operele de mare valoare lipsesc și nu se vede, deocamdată, printre scriitorii prezenţi, 
cel care să dea capodopera mult așteptată“. Pe de altă parte, în „Scurtele preliminarii“ 
ale cronicii pe care o deţine în „România liberă“, tovarășul Radu Popescu scrie: 
„Regia epocii noastre, adevărata ei regie (...) nu se va naște şi dezvolta decît din 
coasta fecundă a dramaturgiei originale. Ea, dramaturgia originală, va pune temeliile 
adevăratei şcoli regizorale românești a epocii noastre“. 

lată o dilemă din care nu putem ieși: n-avem o adevărată regie românească, 
ca urmează abia să se nască din coasta dramaturgiei originale; dar n-avem nici dra- 
maturgie originală majoră și nu se întrevăd speranțe ca ea să apară într-un viitor 
apropiat. Ce me rămîne de făcut în fața unei perspective atît de sumbre? Poate să 
închidem teatrele şi să ne limităm la a citi cronica dramatică în fiecare miercuri? 

În ce mă priveşte, cred că avem o regie românească, cu ale cărei realizări ne-am 
prezentat și ne putem prezenta oricînd cu fruntea sus în faţa lumii. Cred că avem o 
dramaturgie originală care dispune de mari forţe potenţiale, încă nevalorificate. Și 
cred, mai ales, că mult așteptata capodoperă nu va pica din cer și n-o vom descoperi 
nici puniîndu-ne cenuşă pe cap, nici ghicind în cafea. O dramaturgie originală se 
construieşte, în timp, prin eforturile conjugate ale scriitorilor, ale regizorilor şi acto- 
rilor, ale criticii. E adevărat că în momentul de față — cum observă şi tov. Radu 
Popescu — piaţa e invadată de comedioare facile, care beneficiază de avantajele meş- 
teșugăriei gata elaborate a teatrului de tip comercial. Există însă și dramaturgi preo- 
cupaţi de problemele umane adinci ale contemporaneităţii. Mulţi dintre acești autori nu 
stăpinesc încă suficient tehnica dramaturgică, iar terenul pe care păşesc e mult mai 
dificil. Este, de sigur, uşor pentru unii cronicari să-i pentillcat: şi să-i „desființeze“. E 
mult mai greu, dar ar fi şi mult mai folositor, să-i ajute prin analize temeinice, 
calificate, detaliate şi științifice. 

Colaborarea dramaturgilor cu teatrele în cadrul unei activități experimentale poate 
avea un rol important în perfecţionarea măiestriei lor. lată doar unul din nenumăratele 
aspecte, ale problemei : piesele noastre sînt adesea statice, expozitive, autorii nu ştiu să 
construiască situaţii dramatice. Meyerhold spunea că un prozator, ca să devină dra- 
maturg, ar trebui să se exerseze alcătuind mai întîi scenarii de pantomimă, ca să înveţe 
să creeze situaţii. De un asemenea exerciţiu ar avea nevoie mulţi dintre dramaturgii 
noştri începători, şi chiar mai avansați. Munca în teatru, lucrul asupra textelor îm- 
preuna cu regizori pricepuţi şi talentaţi, le poate oferi prilejul cel mai potrivit. Şi nu 
poate fi decît salutată munca pe care o depun unii regizori cu dramaturgi cunoscuţi sau 
cu debutanţi talentaţi. 


Andrei Băleanu 

AMINTIRI 
DESPRE 


NICOLAE IORGA 


OMETE PE-TEATRU 


Am citit articolul lui Dan Zamfirescu din „Contemporanul“ (16.X.1964) — „Casa 
memorială «Nicolae Iorga», Vălenii de Munte“, în care se vorbeşte de toate activităţile 
iniţiate, animate şi conduse de cel ce a dat numele acestui important centru de cul- 
tură — profesorul N. Iorga. Am revăzut în amintire tipografia „Datina Românească“ şi 
pe bătrinul său maistru, Onciul (iubitor de teatru şi preţuitor al actorilor, şi care ne 
tipărea şi afişele), singurul care ştia să descifreze slova Profesorului; am revăzut Școala 
de misionare şi Universitatea populară, unde în fiecare vară, zi de zi (15 iulie—15 au- 
gust), la ora 11, ascultam pe Nicolae Iorga vorbindu-ne despre „Evoluţia ideii de li- 
bertate“, despre „Criza morală şi materială“, sau despre „Scriitorii realişti în România, 
ca martori ai vieţii sociale din vremea lor“, ori multe alte probleme ale culturii româ- 
nești sau universale. 

La Văleni, în timpul cursurilor, după o zi plină, seara, teatrul era una din acti- 
vităţile importante. 

Au apărut pe scenuţa de acolo, actori ca Ion Manolescu, Maria Filotti, V. Bre- 
zeanu, Titus Lapteș şi alţii. Am venit acolo foarte tînăr şi am avut prilejul să-mi încep 
„activitatea regizorală“, avînd printre principalii mei interpreţi pe un tînăr şi talentat 
elev de conservator — Mihai Dogoicu. Alături de cei cîţiva — puţini — profesioniști, 
interpretau învăţători, profesori, studenţi, profesori universitari (dintre „cursiştii“ sau 
conferenţiarii Universităţii populare), veniţi din toate unghiurile ţării. 

Era una din primele manifestări ale teatrului de amatori, despre care N. Iorga, 
care s-a ocupat de el și pe plan teoretic (v. articolul „Teatrul de diletanţi”), își amintea 
în volumele sale memorialistice „O viaţă de om“: „Pentru cursurile din Vălenii de 
Munte am dat bucăţi şi şarje în formă dramatică, pentru a caracteriza şi osîndi 
pretenţiile, de tot felul, ele trebuind să fie considerate şi judecate din acest punct de 
vedere ca lucrări de critică și continuare a propagandei care mă stăpînea de atiţia ani 
şi care, deşi nu după aşteptările mele, nu rămăsese cu totul fără efect; mai tirziu le-am 
adunat, pe cite nu s-au pierdut, în volumul rămas cu totul neşștiut «Trei piese simple 
pentru oameni modeşti» — Bucureşti 1931.“ 

O altă însemnată activitate teatrală iniţiată de profesor la Văleni a fost teatrul 
în aer liber. Nicolae Iorga descoperise pe malul Teleajenului un amfiteatru natural 
şi acolo a luat fiinţă teatrul în aer liber. În trei veri, începînd din 1938, s-au repre- 
zentat Oedip-Rege de Sofocle, Răzbunarea pămîntului şi Contra Patriei de N. Iorga. 

„La Vălenii de Munte, unde regula în tot ce se face e cea mai mare discreţie, 
modestie, am ales o coastă de deal potrivită și pentru public... ne-a atras frumosul 
orizont ce se desface de acolo, lunca bogată în sălcii, unde se pot ascunde, ca în niște 
culise naturale, artiştii, rîul al cărui curs se simte după aceste tufișuri şi, în sfîrșit, 
înaltul deal acoperit de păduri... În acest cadru se reprezintă o piesă, una scrisă 
anume pentru aceasta, scurtă şi permițind cîte un intermezzo de cîntece şi danţuri, de 


31 


WwWW.cimec.ro 


mari desfăşurări ale costumelor, deocamdată foarte sărace şi de împrumut — și după 
Răzbunarea pămîntului, trecem la însuși teatrul elenic, atit de înalt ca artă, atit de 
inteligibil pentru oricine, prin umanitatea lui, dînd Oedip-Rege. Executanţii sînt, pentru 
rolurile individuale, artiștii obişnuiţi ai «Teatrului Ligii Culturale», iar pentru mișcările 
de masă... oameni din sate, bărbaţi și femei, tineri şi bătrîni, care într-adevăr au trăit 
şi ei piesa. Scopul ce l-am avut în vedere n-a fost numai să mai adauge o distracţie 
pentru ascultătorii cursurilor de vară, ci acela, stăpinind totul, de a chema şi prin 
acest mijloc, mai potrivit decît multe altele, poporul acesta la o viaţă sufletească mai 
înaltă.“ 

Acesta a fost rostul teatrului în aer liber de la Văleni, pe care și l-a îndeplinit 
cu prisosinţă în cele trei veri de existenţă, dîndu-se cîte 5—6 reprezentații pe vară, la 
care participau (fără nici o plată sau bilet de intrare) ţărani din multe sate, care s-au 
adaos la populaţia din Vălenii de Munte, precum şi muncitori de la Ploieşti şi de la 
schelele petrolifere de pe Valea Prahovei, studenţi, „cursişti“ ai Universităţii populare, 
învăţători, profesori și oameni de teatru — ca Maria Filotti, Victor lon Popa cu în- 
treaga trupă a teatrului său — care admirau ce se realiza acolo. 

Dar, „personalitate excepţională, care evocă pe titanii Renașterii“ — cum scria 
acad. prof. A. Oțetea —, Nicolae Iorga a ctitorit şi alte instituţii teatrale, pornind de 
la aceleași convingeri în rostul educativ, pentru popor, al teatrului. El întemeiază și 
conduce, în cei dintîi ani de după primul război mondial, un Teatru popular, „care a 
pierit după lungi sforţări, pentru că n-a fost înţeles, dar nu fără să releve artişti ca 
un Calboreanu, un Finţi, o Piacentini“ („O viaţă de om“, wol. III, p. 9). În scurta, dar 


interesanta sa existenţă, Teatrul popular s-a bucurat de colaborarea unor artiști — în 
afară de cei citați — ca Ion Livescu, Victor Ion Popa, C. Toneanu, V. Brezeanu. 
După mai bine de zece ani, lorga reia iniţiativa, întemeind — în 1935 — Teatrul 


Ligii Culturale, un teatru ce nu se ţinea din banii statului, lipsit de orice subvenție, 
şi care, „la îndemîna oricui“, oferea spectacole ca Hamlet sau Cadavrul viu cu Ion 
Manolescu, la preţul de 20 de lei, atunci cînd alte teatre dădeau Alunița de sub fustă 
sau Aero-Găeşti cu 120 lei biletul. Teatrul a funcţionat în primul an, sub direcţia lui 
V. Brezeanu, următorii doi ani sub direcția marelui actor și eminentului profesor Ion 
Manolescu, avînd ca director de scenă pe cel mai tînăr — pe atunci —, mai harnic 
şi mai valoros regizor, Ion Şahighian, şi pe unul și mai tînăr, subscriitorul acestor rîn- 
duri, care a avut cinstea să-i fie în ultimii doi ani și director. 

Clădirea Teatrului Ligii Culturale (actuala sală a Teatrului „Lucia Sturdza Bu- 
landra“), așezată pe locul unei „grădini“ de teatru, s-a inaugurat la 6 decembrie 1935. 
A dăinuit cinci stagiuni, în care, printre altele, s-au reprezentat dintre lucrările pro- 
fesorului : Fiul cel pierdut cu Ion Manolescu, în regia lui Ion Șahighian, Contra Patriei 
cu Al. Critico, O ultimă rază cu Toma Dimitriu, Zbor şi cuib cu Maria Filotti, în regia 
mea. Alături de acestea, repertoriul de înaltă ţinută artistică și cultural-educativă al 
teatrului cuprindea de pildă: Oedip-Rege de Sofocle, Othello de Shakespeare, Cadavrul 
viu de Tolstoi, Cuibul coțofenelor de Kotzebue, Tinichigiul politician de Holberg, puse 
în scenă de Ion Şahighian ; Prometeu înlănțuit de Eschil, Hangița de Goldoni, Revoluția 
generalului Schnaps de Goethe, Stafia de Grillparzer (toate acestea în traducerea lui 
Nicolae Iorga), Hamlet de Shakespeare, Revizorul și Căsătoria de Gogol, Burghezul gen- 
tilom de Molière, Fiecare cum vede şi Îmbrăcați pe cei goi de Pirandello — puse în 
scenă de mine. 

„În aceste spectacole, au avut valoroase realizări actori ca: Ion Manolescu, Maria 
Filotti, Al. Critico, Ion Finteşteanu, Niky Atanasiu, Eugenia Zaharia, Toma Dimitriu, 
Vasile Creţoiu de la Teatrul Naţional, jucînd alături de tînărul ansamblu al teatrului. 


+ > + 


„7 Fecund om de cultură — care ne-a lăsat peste o mie de scrieri de istorie, po- 
litică culturală, critică şi istorie literară, sinteze sociologice, lucrări de inspiraţie poetică, 
descrieri de călătorii, memorii, peste zece mii de articole de ziar şi peste cinci mii de 
recenzii — reține atenţia cercetătorului şi pentru intervenţiile lui, multe, şi pentru 
scrierile lui legate de teatru și de slujitorii lui. A enumera numai titlurile lor ar în- 
semna să umplem multe pagini ale revistei. Îmi amintesc însă cu deosebire de rîn- 
durile scrise în legătură cu Petre Liciu: „Liciu ca artist“, „În amintirea lui Petre Liciu“, 
„Liciu şi teatrul lui Alecsandri“... Cu Petre Liciu, profesorul fusese coleg de liceu la 
lași. De aceea, despre dinsul — încă din şcoală atras de pasiunea pentru teatru — are 
cuvinte calde de preţuire şi în „O viaţă de om“. 

| De calde cuvinte de prețuire se bucură și alţi slujitori ai scenei: Davila, de 
pildă — om de „o largă inteligență, un puternic talent literar“, de o „desăvirşită cinste“ 

şi o „judecată serioasă şi severă în ce priveşte fenomenele vieţii publice“ ; apoi marea 
artistă Aristizza Romanescu, sau colegul său, State Dragomir, „un actor de mult talent 
şi autorul unor mișcătoare amintiri pline de o caldă spontaneitate”. 

Profesorul N. Iorga a aflat timp — în vasta şi variata sa activitate — să tra- 
ducă piese din clasicii universali (am enumerat cîteva mai înainte), să scrie studii de 
critică, istorie şi exegeză dramatică, privind pe Shakespeare, Cervantes, Madach, Ibsen 
etc., şi, firește, în legătură cu dramaturgia clasicilor noştri — Alecsandri, Delavrancea, 
Iosif, I. L. Caragiale. 

În 1890, la 19 ani, student la Iaşi fiind, luase cunoştinţă de „campania bucureș- 
teană contra zguduitoarei piese Năpasta a lui Caragiale“. Cu acest prilej, a publicat în 
„Lupta“ o recenzie de caldă şi indignată apărare a piesei. 

Autorul Năpastei i-a trimis un volum cu o „dedicație, perfect caligrafiată, după 
obiceiul autorului ei, cu aceste rînduri de mîna însăși a mie necunoscutului Caragiale: 
«Criticului inteligent și conştiincios, care a binevoit a citi întîi Năpasta și a cugeta 
asupra ei înainte de a scrie asupra-i»“. 

Un an mai tîrziu, l-a cunoscut în casa din str. Polonă, unde stătea dramaturgul. 
În această primă vizită, într-o conversaţie de neuitat, a putut cunoaşte „comorile de 

improvizație, cu atita vervă şi umor şi simulată violenţă, cu un rafinat simţ moştenit, 
de mare actor“, ale aceluia care în toată viața a fost „un mare romantic de o formi- 
dabilă imaginaţie și de un strălucit capriciu“, dar care era totuși, „în comediile sale 
realiste și în povestirile cu subiecte din același mediu real, și în observaţiile corosiv- 
critice, un clasic, rafinînd necontenit cel dintii scris“. 

Despre Caragiale, Iorga a scris nenumărate articole şi studii. Iar în documen- 
tatul său studiu, publicat în limba franceză la Paris (J. Gamber — 1926), „La société 
roumaine du XIX-e siècle dans la théâtre roumain“, de pildă, în care după ce dez- 
voltă o teorie a teatrului, arătînd că teatrul este şi trebuie să fie un document al ma- 
rilor schimbări morale care intervin în viața popoarelor, şi după ce se ocupă de începu- 
turile teatrului în România, din cele mai vechi timpuri, închină aproape 100 de pagini 
analizei felului cum transformările sociale se reflectă în creaţia teatrală a unor „mari 
personalităţi“ ca Vasile Alecsandri și I. L. Caragiale. 

Cit l-a preocupat pe Iorga rostul teatrului ca mijloc de educare a societăţii stă 
mărturie şi conferința ţinută în 1932 la Teatrul Naţional despre „Sensul teatrului“ (ti- 
părită apoi în broşură), în care, în baza milenarei experienţe a acestei arte — de la 
grecii antici, la marii dramaturgi ai Renașterii şi ai clasicismului francez şi german, 
pînă la marii moderni —, autorul trage concluzia că „datoria teatrului (...) plătit de 
fiecare, este să dea pentru orice suflet omenesc ceea ce trebuie pentru a face din noi 
oameni“, 


+ k-e 


Vorbind despre Nicolae lorga-omul de teatru, trebuie să ne oprim îndelung şi 
asupra contribuţiei sale — cu lucrări proprii — la dramaturgia noastră originală. 

În această privinţă, Nicolae lorga merită să i se închine un studiu monografic, 
care să îmbrăţișeze întreaga sa gîndire, cu variatele sale aspecte. 

Iorga preamăreşte — în dramele sale — măreţia pilduitoare a trecutului, 
lecţia de patriotism și de omenie pe care el o poate da prezentului. Dintre aceste drame, 
elocvente ni se par: Mihai Viteazul, Învierea lui Ștefan cel Mare, pe care autorul 
mărturisește că a scris-o „numai pentru lectură“, dar care s-a reprezentat în împreju- 
rări dramatice, puţin înainte de invazia nemțească din 1916, poemul dramatic Un domn 
pribeag, Tudor Vladimirescu etc. 

Dintre toate piesele sale cu subiect luat din istoria patriei, cea mai puternică, 
mai bine construită, mai dramatică (socot chiar că una din cele mai bune piese istorice 
din literatura noastră dramatică) este Doamna lui Ieremia, reprezentată la Teatrul Na- 
tional în 1923. 


Patriotismul lui Nicolae Iorga a potențat umanismul său. Iubind nespus poporul 
în mijlocul căruia s-a născut, a știut să iubească omenirea. El vede faptele istoriei în 
măreața lor complexitate. În istoria românilor el a făcut să circule puternica suflare 
a întregii vieţi universale. A început, aducînd în scenă figuri din istoria noastră, apoi 
a trecut la scene tragice din istoria universală, aducînd conflicte puternice de idei în 
piese ca: Ovidiu, Cleopatra, Catapeteasma ruptă în două, sau Contra Patriei, care ne 
aduce în scenă epoca de după izbucnirea Revoluţiei Franceze — ca să nu pomenim 
decît pe cele mai izbutite, mai dramatice. 


O atit de bogată producţie dramatică ce numără 45 de piese (am pomenit la 
început și de „piesele simple pentru oameni modești“, cărora „trebuie să li se facă 
educaţia prin puterea scenei“), este desigur greu să cuprindă doar opere de mare va- 
loare. Dar cred că putem da criticului care ne cerea să spunem „care e piesa lui re- 
prezentativă ?*, răspunsul că sînt mai multe. În ordinea preferinței mele ele ar fi: 
Doamna lui Ieremia, Contra Patriei, Gheorghe Lazăr, Tudor Vladimirescu, Un domn 
pribeag, Cleopatra, Ovidiu, Catapeteasma ruptă în două, Fratele păgin. Acestea sînt cu 
deosebire capabile să genereze impresionante și interesante spectacole. 


„Contribuţia lui Iorga la dezvoltarea teatrului românesc n-a fost deloc modestă. 
Deşi opera lui e contradictorie, adesea confuză şi greşită, nu întotdeauna în măsură să 
recunoască, în societatea în care a trăit, pe adevărații dușmani ai poporului său, N. Iorga 
i-a iubit nespus, l-a prețuit, a suferit cu el, s-a revoltat și i-a înfierat pe cei ce-l asu- 
preau, şi a rămas alături de el pînă în olipa morţii sale tragice, nedrepte, absurde şi 
rom ca Acest patriotism şi umanism se degajă din întreaga sa operă dramatică și din 
insuileţita activitate de iubitor şi pasionat animator de teatru, care cu adîncă convingere 
credea în rostul acestuia de îndreptar, de şcoală a societăţii. 


, Nicolae Massim 
www.cimec.ro 

mm JOCUL IELELOR“ de Camil Petrescu 


pe scena Teatrului Mic* 


Dacă este adevărat că autorul Jocului ielelor „a văzut idei“, este necesar să des- 
cifrăm natura acestora, să distingem între aparenţe şi substratul lucid al disputelor la 
care asistăm. Nu este recomandabil să ocolim influenţele unor ginditori de prestigiu 
asupra creaţiei lui Camil Petrescu, după cum ar fi de neiertat confundarea unor ecouri 
dinafară cu rădăcinile unui conflict atît de puternic ancorat în istorie, și anume în 
societatea burgheză românească din primele decenii ale veacului. 

Contactul cu fenomenologia lui Husserl a facilitat, în mod evident, transpflerea 
neliniștilor şi aspirațiilor scriitorului nostru într-un limbaj filozofic elevat. Este “desigur 
indicată o cercetare amplă și serioasă a raporturilor dintre poetul „Transcendentaliei“ 
şi ilustrul gînditor german. Nu atît faptul că, despre Husserl, Camil Petrescu a scris cu 
o rîvnă remarcabilă ne interesează acum. Ceea ce ne atrage atenţia este participarea 
activă a unora dintre tezele fenomenologiei, dacă nu în structura pieselor și romanelor 
lui Camil Petrescu, în orice caz în limbajul personajelor acestora, în dezvoltarea de- 
monstraţiilor filozofice. Între Camil Petrescu şi autorul Cercetărilor de logică s-a pro- 
dus desigur o întîlnire “de intensitatea aceleia care l-a apropiat la un moment dat pe 
Sartre de sistemul husserlian. Nu este vorba despre o preluare adincă şi reală a doctrinei 
lui Husserl, dusă pînă la ultimele consecinţe. Năzuinţa spre absolut și oroarea față de 
compromisul moral l-au făcut pe Camil Petrescu, ca și pe Sartre, să urmărească cu in- 


+ Regia : Crin Teodorescu. Decoruri şi costume: Teodor Ccenstantinescu. Distribuţia : 
G. Ionescu-Gion (Gelu Ruscanu) ; George Constantin (Şerban Saru-Sineşti) ; Const. Codrescu 
(Fr. Praida) ; Ion Marinescu (D. Penciulescu) ; Florin Vasiliu şi Virgil Marsellos (M. Vasiliu); 
Andrei Codarcea (Petre Boruga); Al. Lungu (Sache Dumitrescu); Nicolae Ifrim (Mitică 
Dașcu) ; Dinu Ianculescu (Responsabilul Chiriac); Nicolae Motoc (Primul Procuror); H. Ni- 
colaide (Agentul secret); Boris Ciornei (Primul gardian); Ion  Focşăneanu (Moş 
Dumitrache) ; Nicolae Pomoje (Toma); Leopoldina Bălănuţă (Maria Sineşti); Eugenia 
Eftimie (Irena Romescu) ; Maria Comşa-Potra (Elena Boruga) ; Vali Cios (Dora); Jeana Gorea 
(Nora) ; Vlad Maican (Micul Boruga); Mihai Dogaru (Doctorul). 

teres critica acerbă desfășurată de Husserl împotriva concepţiilor „relativiste“, care 
puteau justifica orice capitulare, orice trădare a principiilor etice. Ignorînd calea mate- 
rialismului dialectic, în anii dinaintea Eliberării, Camil Petrescu a privit cu o explicabilă 
simpatie un sistem filozofic ce descria un imperiu al legilor ideale şi al relaţiilor ideale. 
În absenţa unei perspective ştiinţifice asupra istoriei, dorința aprigă a acestui moralist 
integru de a se ridica în sfera valorilor supreme l-a condus spre contemplarea atentă 
a unei viziuni întemeiate pe cultul „esenţelor“. De fapt fascinația exercitată de Husserl 
asupra lui Camil Petrescu nu s-a tradus, în creaţia literară, printr-o însușire reală şi 
adincă a idealismului transcendental. Autorul „Patului lui Procust“ a reținut însă din 
filozofia husserliană tentaţii și obsesii care macină conştiinţa eroilor săi tragici. Logica 
pură cu implicaţiile sale matematice, carăcterul absolut al actelor de conștiință, eul pur 
„monadic“, toate legate strîns de „semnificaţia absolută“ a ideilor, apar frecvent la eroii 
lui Camil Petrescu, care-l parafrazează adesea pe Husserl, fie în demonstraţie (vezi 
repetatul apel la valoarea obiectivă a operaţiilor matematice ş.a.), fie în definirea de 
fond a unei poziţii (dreptatea „inumană“, detestarea unor legi „psihologice“ ș.a.m.d.). 
Aparenţele riguros „științifice“ ale doctrinei lui Husserl l-au atras firesc Camil 
Petrescu. Raționalismul său funciar l-a oprit însă pe pragul trecerii către intuiţionismul 
total, caracteristic filozofului german. Semnificativă pentru modul neortodox în care 
Camil Petrescu recepționa sugestiile fenomenologiei este, de pildă, precizarea care în- 


locuiește în cunoaştere „intuiţia, care ni se bare oarecum esolerică“, cu „o analiză care 
ar duce la contradicții în esenţă...“ 1 


! „Incercare fenomenologică despre conștiința românească“, în „Teze și antiteze“, pp. 

De fapt, tocmai pendularea între un paradis ipotetic al valorilor absolute și che- 
marea viguroasă a istoriei la acțiune constituie miezul dramei lui Gelu Ruscanu şi a 
altor eroi din scrierile lui Camil Petrescu, pentru care tema de bază nu este pur şi 
simplu setea de absolut, ci imposibilitatea atingerii acestuia. Ceea ce ridică evident 
valoarea operei scriitorului român este dimensiunea socială a problemei, pregnanţa 
laturii istoriste a dezbaterii. 

Jocul ielelor înfăţişează într-o sinteză programatică principalele preocupări ale 
creaţiei lui Camil Petrescu între 1917 şi 1946. Dacă am poseda variantele succesive ale 
acestei piese, începînd cu manuscrisul din 1916, am putea întreprinde, desigur, o pasio- 
nantă comparare. Oricum, de la fragmentul publicat în revista „Letopiseț“ (1919) și 
pînă la versiunea tipărită integral s-au produs modificări structurale, multe fiind efec- 
tuate în anii 1945—1946, după propria mărturisire a autorului. Avem aşadar de-a face 
cu o operă: de maturitate și nu cu piesa unui șovăielnic debutant. Am putea considera 
Jocul ielelor şi ca un document artistic singular, în care autorul își confruntă un punct 
de vedere, afirmat vreme de aproape trei decenii, cu o eră nouă, spre care opera sa 
neliniștită îşi îndreaptă toate speranţele. 

O primă observaţie care se impune la recercetarea Jocului ielelor priveşte conturul 
original, caracterul oarecum inedit al lui Gelu Ruscanu în galeria eroilor lui Camil 
Petrescu. Nu putem, în nici un caz, să unificăm silnic familia atît de variată a cavale- 
rilor absolutului, care străbat romanele și dramele acestui scriitor mereu nemulţumit de 
el însuşi. Mai întîi, cred că a venit timpul să facem distincţia valorică necesară între 
operele izbutite și bunele intenţii nerealizate. Nimeni nu mai este dispus să asculte 
diatribele detractorilor lui Camil, tocmai pentru că putem privi cu calm deplin autenti- 
citatea creaţiilor sale de prim ordin. Nu putem obţine o apreciere exactă a masivelor 
zăcăminte aurifere din opera lui Camil Petitii fără să eliminăm însă din analiză 
orice încercare de a accepta global o activitate în mod firesc inegală. În ceea ce pri- 
vește dramaturgia, se cuvine să trecem Mioara la capitolul experienţelor laterale operei 
propriu-zise — prezentind un netăgăduit interes documentar, pentru cercetători, ca şi 
alte exerciţii interesante de laborator, cum sînt Jată femeia pe care o iubesc sau Profesor 
doctor Omu. Este de asemenea inutil să construim castele ideologice de nisip pe funda- 
mentul precar al comediei Mitică spe at pentru care caracterizarea lui G. Călinescu 
din „Istoria literaturii...“ rămîne pe deplin convingătoare. Trecînd aşadar peste ceea ce 
„este material dramatic amorf, necristalizat artistic, căpătăm dimensiunea reală a unor 
"opere de primă mărime în ansamblul dramaturgiei românești dintre cele două războaie: 
Suflete tari; Act venețian, Danton şi Jocul ielelor. Or, în fiecare dintre aceste piese 
aventura tragică ce se d esfagoară- sub. semnul unui ideal inaccesibil cunoaşte variante sen- 
sibil diferenţiăte. Ceea ce dă măsura deosebirilor dintre Andrei Pietraru și Pietro Gralla, 
Robespierre şi Praida, Danton şi Penciulescu, Gelu Ruscanu şi Maria Sineşti este raportul 
mereu schimbat dintre tentaţiile absolutului inuman şi forța de atracţie a umanităţii, din- 
`e credinţa oarbă în „legile pure“ și îndoiala alimentată de experienţă. Originalitatea lui 
„uscanu, profilul său memorabil se susțin tocmai pe reprezentarea contradicţiilor interi- 
oare ale eroului, care trăieşte, la cea mai înaltă tensiune, nu numai dorinţa de a respecta 
ideile pure, ci şi nepotrivirea acestei aspirații cu viaţa, cu natura şi structura omului. 
Spre deosebire de Andrei Pietraru şi de Gralla, directorul „Dreptăţii sociale“ trăieşte, cu 
o luciditate extremă, nu numai conflictul cu lumea, ci şi drama unui dialog interior 
de neîmpăcat. El este Danton și Robespierre în acelaşi timp, apariţie stranie de un 
pă rail tragism. Este evident că Ruscanu nu trece brusc, în final, la recunoaşterea în- 
rîngerii “sale. El capătă doar, după convorbirea cu Sinești, proba ultimă, de neînlăturat, 
a eșecului său, în încercarea nesăbuită de a-și sili conștiința să se desprindă de psiho- 
logie. Prin zeci de nuanţe (multe subliniate nervos în parantezele scriitorului), observăm 
din primul act cum musteşte în sufletul lui Ruscanu presimţirea dezastrului. 

Este de observat că, în vreme ce pe ceilalţi eroi ai săi, obsedaţi de jocul esenţelor 
(Andrei Pietraru, Pietro Gralla, Radu Vălimăreanu), autorul îi salvează în ultime variante 
de la sinucidere sau de la alte forme ale înfrîngerii, acordindu-le brusc accesul la viaţă 
şi seninătate, pentru Ruscanu ceasul morţii rămîne implacabil. De data aceasta, procesul 
dintre individ şi lume cunoaşte extrema sa limită, de unde nu mai există întoarcere. 
Gelu nu trăieşte, ca celelalte personaje citate, numai drama unei nefericiri personale, 
cauzată de inaccesibilitatea idealului absolut, el încarnează — la un etaj superior al 
problemei — tragedia unei existențe populate exclusiv de marile abstracții. Maria Sineşti, 
descriindu-ne în piesă o traiectorie minoră a „însetării de absolut“, redusă la stadiul 
goanei după o certitudine, după un punct de spriijn moral, ne face să înţelegem, prin 
contrast, cît de gravă este rătăcirea lui Ruscanu, pentru care atingerea ideilor pure 
nu mai comportă nici un considerent uman. Un semn distinctiv al trecerii aspiraţiei către 

absolut dincolo de graniţa omenescului este și locul derizoriu pe care-l ocupă de- astă 
dată dragostea în substanţa tragică a piesei (în contrast cu celelalte piese şi cu cele două 
romane). Legătura dintre Gelu și Maria, chiar și faptul că femeia „l-a înșelat“ (altă 
dată exasperant) devin amănunte insignifiante în înfruntarea nebunească a ideilor 
uscate, reci în imaculata lor splendoare. Este prima dată în Jocul ielelor cînd simţim că 
autorul s-a despărţit definitiv de erou, urmărindu-i temerara aventură de la distanţă, 
cu o înţelepciune nouă, chiar dacă însoţită de compasiune. Piesa, în ultima ei variantă, 
închide — de fapt — ciclul dramelor absolutului, amplificînd „nebunia lui Andrei Pie- 
traru“, care vrusese ca Ioana „să privească în sufletul său“ pînă la halucinaţia intelec- 
tuală devorantă, în care psihologia omului este detestată. 

Ceea ce ne face să fim siguri că, rescriind în 1945—46 piesa Jocul ielelor, Camil 
Petrescu compunea conștient marele final al unei simfonii amare este amploarea cadrului 
social pe care l-a dat evoluţiei eroului. Totul se întîmplă într-un context istoric pregnant, 
tocmai pentru a da contradicţiilor interioare ale eroului culoarea mai precisă a opoziţiei 
dintre imperativul social și tentaţiile absolutului. Acţiunea este sever circumscrisă în anul 
izbucnirii primului război mondial, într-un moment care înregistrează acut mizeria mase- 
lor şi spiritul de revoltă al acestora, pe de o parte, corupţia unei burghezii avide de lux 
şi plăceri, pe de altă parte. 

Termenii umani ai conflictului capătă, în acest climat, o consistență caracterologică 
neobișnuită. Gelu Ruscanu întilneşte de-a lungul acţiunii trei personaje masive, care in- 
tervin cu tărie în dezbaterea interioară a eroului, determinind, fiecare la rîndul său, 
cotituri decisive. Praida, cu fermitatea credinţei sale în criteriul unic al cauzei muncito- 
rimii, execută breșe repetate în vraja rea care-l înconjoară pe Gelu, făcîndu-l să desco- 
pere „un continent nou... cu munţi nebănuiţi“. Sineşști, reprezentare sinistră a burgheziei 

amorale şi cinice, stirnește — prin contrast — în Ruscanu, omul şi necesitatea luptei cu 
un inamic imediat. Maria survine în ultima parte a dramei, mai ales ca emisar al existen- 
tei sentimentale, cu ecourile tulburătoare ale unei dragoste- sacrificate unor principii po- 
trivnice vieţii. autentice. Îndoiala creşte în conştiinţa lui Gelu odată cu şirul jertfelor 
inutile. Sinuciderea eroului este astfel concepută ca o încercare disperată de a împăca 
„trăirea cu conștiința“, reunind recunoaşterea eșecului și achitarea datoriilor față de vic- 
timele durității sale. 

Sinteză superioară a unei întregi serii dramaturgice, Jocul ielelor se recomandă şi 
printr-o construcție scenică robustă, Există în piesă un exces de argumentare, caracteristic 
autorului, dar aceste insistențe sînt laterale arhitectonicii interioare, în același timp amplă 
şi sobră, realizind o consecvență impresionantă, căci nici una din problemele declanşate 
nu rămîne fără răspuns. Personajele secundare, expresive şi pitoreşti, sînt create pentru 
a asigura dezbaterii diversitate şi gradaţie. Adevărul fundamental că o idee îşi poate 
schimba conţinutul după unghiul. de vedere abordat este — de pildă — realizat în piesă 
cu virtuozitate. Pledoaria caldă a lui Praida pentru păstrarea raportului firesc dintre 
morală și comandamentul social capătă, în limbajul lui Penciulescu, un sarcasm de 
nuanță sceptică, devine argument sentimental pentru corectorul Vasiliu, trivializindu-se 
complet — prin pierderea esenței — în intervențiile lui Sache. O relaţie subtilă se sta-" 
bilește pe întreg parcursul dramei între fapte şi idei. Această relevabilă virtute scenică 
(net superioară savantlicului „ieşirilor“ şi „intrărilor“) cunoaşte o mare varietate de forme, 
de la împletirea discuţiilor teoretice cu faptul divers semnificativ (sinuciderea pianistului 
Lipovici, accidentul rotarului ş.a.m.d.), pînă la alternarea cazurilor de conștiință centrale 
cu secvenţe de viaţă adiacente (episodul Boruga, apariţia mătuşii „din altă lume“, con- 

fruntarea cu Nora Ionescu, divertismentul alegoric al dementului Chiriac). Efervescența 
polerhică reduce mereu ariditatea dezbaterilor abstracte într-o compoziţie dramatică de 
adinci resurse. S-a propus o cercetare a tehnicii parantezelor în dramaturgia lui Camil 
Petrescu. Mai importantă ar fi o analiză a abilității retorice care însufleţeşte dialogurile- 
cheie. Sub controlul auster al conflictului de idei, se continuă în piesele lui Camil Pe- 
trescu anticalofilul, marea tradiţie a tiradelor de efect. În Jocul ielelor, ca și în Danton 
sau în Suflete tari, eroii se lansează în ample discursuri colorate, topind „la tensiunea 
marilor pasiuni, rezistența cuvintelor dificile, necesare în discuţia saturată de idei. Mai 
ales aci, în pasajele dense ale ciocnirilor capitale, se realizează mai evident nucleul 
polemic antiburghez al rechizitoriilor rostite aparent în numele unei viziuni „substanţiale“ 
a lumii. Cind Gelu Ruscanu predică iluminat despre o justiţie „inumană“, exemplele 
cu care autorul îi încarcă demonstraţia se întorc mereu și mereu la oameni și durerile 
lor. Această contradicţie tragică zămisleşte, în chiar zbuciumul ei spasmodic, soluţia 
salvatoare, atribuită mai tirziu personajului central din Bălcescu. 


. $ + 


Luiîndu-și sarcina punerii în scenă a Jocului ielelor, regizorul Crin Teodorescu 
şi ansamblul Teatrului Mic aveau de făcut faţă unor prejudecăţi inultiple. Astfel, unora 
dintre critici și literați le-a plăcut să vorbească despre caracterul nescenic ca semn de 
noblețe al acestei piese de o frumoasă cerebralitate. Totodată, în lumea teatrului, adula- 
torii micului meșteșug cu şuruburi ireproșabile au condamnat de multă vreme, fără apel, 
orice tentativă de montare a unei drame, bănuite — probabil — că are prea multe de 
spus pentru a fi ascultată pînă la capăt. Prin urmare, regiei şi interpreţilor le revenea 
misiunea de a dezvălui, dincolo de vălurile aparente, teatralitatea interioară a unei piese 
de prim ordin, fără a-i trăda valoarea literară. Trebuie” spus, de la bun început, că 
orice observaţii critice s-ar adăuga, spectacolul de la Teatrul Mic restituie — în liniile 
sale constitutive, cu deplină responsabilitate — publicului românesc, una dintre cele mai 
de seamă creaţii ale dramaturgiei naţionale. 

„Pentru a face ca bagajul considerabil de idei al piesei să treacă efectiv rampa, 
regia a fost nevoită să reducă din text, cu grija de a nu diminua greutatea specifică 
a dramei. S-au operat, așadar, tăieturi, cele mai multe bine gîndite- A prevalat, după 
cîte mi se pare, criteriul înviorării acţiunii prin eliminarea unor episoade statice și, im- 
plicit, a unor personaje episodice (Nacianu, Roxana). Direcţia de scenă, urmărită poate 
de obsesia „neteatralităţii“ textului, s-a străduit să valorifice neapărat și chiar insistent 


Constantin Codrescu (Fr. Praida), lon Marines (D, Penciule + Florin Vasili M. Vasili 
(Sache Dumitrescu), Nicolae Ifrim (Mitică Dikh N. Pomoje pă, PR ratt XP de i bmp 


G. lonescu-Gion (Gelu Rus 
canu) 


orice element de culoare. Așa, episodul melodramatic al apariţiei lui Boruga în închi- 
soare putea lipsi, păstrîndu-se numai momentul discuţiei dintre Praida şi soţia închi- 
sului. În schimb, mi se pare nepotrivită eliminarea din conflict a subdramei „trădării“ 
lui Gelu de către Maria. Este adevărat că această latură a confruntării idealului cu 
realul se află în planul secund, dar eliminarea ei cvasitotală pînă la rămînerea fără de 
înțeles a acuzaţiei „Totuși, m-ai înșelat“ ni se pare cu totul discutabilă. 

Meritul cel mai de seamă al direcţiei de scenă îl constituie realizarea atentă a 
legăturii dintre dezbaterea de idei și valoarea ilustrativă a momentului istoric. Conturînd 
atent fiecare replică de răspundere şi asigurind un fundal de masivă linişte principalelor 
schimburi de opinii, regia a creat mereu situaţii de contrapunct, apropiind pînă la su- 
prapunere planul dramei lui Ruscanu de peisajul social al epocii. S-a înţeles astfel mai 
bine ce resorturi adinci are în istorie scirba eroului pentru tranzacţiile de conştiinţă şi 
cum deruta acestui combatant pentru legea pură şi imuabilă se alimentează din cioc- 
nirea cu o societate iñ care noţiunea de lege este adînc compromisă. O decizie exce- 
lentă a fost aceea a concentrării întregii acţiuni în cadrul convenţional al biroului lui 
Gelu Ruscanu, care găzduieşte, rînd pe rind, alte spaţii ale acţiunii, ca şi cum acestea 
şi episoadele respective ar fi invocate ca probe procedurale în procesul intentat de erou 
lumii. În aceeaşi direcţie, a sublinierii sensurilor exacte ale conflictului, o contribuţie 
importantă se datorează liniei imprimate de regie şi interpret rolului, aparent secundar, 
al gazetarului Penciulescu. Fără a sacrifica efectele comice ale replicilor acestei inte- 
ligenţe blazate, Fon- Marinescu n-a apăsat exagerat pe cuvîntul de haz. Secretarul 
de redacţie Penciulescu a devenit însă, respectînd intenţiile textului, un comentator acid 
al dramei, descifrînd cu o amară ironie înţelesul simbolic al titlului piesei. 

Regizorul a încercat să capete cu fiecare personaj nou o siluetă distinctă, pentru 
a înconjura drama absolutului cu prezențe omeneşti convingătoare, capabile să încăl- 
zească, să anime jocul central al ideilor. Figuri care, la lectură, par neglijabile au că- 
pătat astfel accente-personale. Corectorului Vasiliu i s-a atribuit ingenuitatea unui boem 
debutant, amuzind publicul cu ticurile comice ale actorului Florin Vasiliu. Agentul de 
siguranță (H. Nicolaide) şi-a spus cu o eminentă vulgaritate micul său cuplet. Incapa- 
citatea Elenei Boruga de a se ridica la înţelegerea jertfei soţului său a fost precizată 
de Maria Comşa-Potra prin sublinierea mediocrităţii sufleteşti a personajului. Al. Lungu 
a ilustrat, în rolul paginatorului Sache, nădufurile mic-burgheze ale acestui mic patron 
în pregătire. Deosebit de izbutită ni s-a părut compoziţia distanţat-critică a Eugeniei 
Eftimie (Mătuşa). 

Marea creaţie actoricească a acestui spectacol aparţine însă interpretului lui?” 
Șerban Saru-Sineşti. Alternanţa ameţitoare a forţei cu slăbiciunea, trecerile bruște de, 
la sinceritatea crudă la-perfidia supremului rafinament deschid jocului lui/ George Cons 
stantin drumul spre zeci de nuanțe; care ñe înfățișează ironia spirituală alături de p 
jocura abjectă, elocvența unui mare talent oratoric după bîlbîiala unei senzualităţi. bol- 
nave. Actorul a creat pe scenă un inamic redutabil al omului, care are darul să evi- 

„ denţieze necesitatea unei, împotriviri eficiente. Există, poate, în semitonurile de voce ale 
interpretului, un exces de virtuozitate, care supără cînd și cînd. Monstruozitatea lui 
Sineşti este descrisă însă mereu cu o forță artistică ieșită din comun. Legfoldina Bă- 
lănuţă (Maria), autentică şi sensibilă, ca de obicei, găsește tonul potrivit -pentru a “face 
faţă gamei variate de nuanţe care caracterizează creaţia lui George Constantin. Ac- 
trița se regăseşte în cele două scene cu Gelu Ruscanu, unde relevă cu farmec întoarcerea 
eroinei la puritatea ei iniţială. O constantă căldură omenească însoţeşte replicile lui 
Praida, spuse cu o simplitate deliberată de Constantin Codrescu, pe care l-am fi dorit, 
poate, mai puternic, mai luptător în discuţia despre dreptate. Rolul lui Gelu Ruscanu 
i-a revenit în spectacol lui lonescu-Gion, actor extrem de înzestrat pentru teatrul inte- 
lectual, pe care l-am văzut nu o dată îmbinind cerebralitatea intensă cu o sensibilitate 
vibrantă, Şi de această dată calitățile sale artistice și îndeosebi capacitatea de a da în- 
ţeles profund fiecărui cuvînt au apărut clar. Aș propune însă discuţiei modul în care 
a fost concepută evoluția personajului central. După cîte ni s-a părut, Gelu Ruscanu nu 

ne este prezentat într-o continuă fierbere interioară. În convorbirile cu ceilalți, în înfrun- 
tarea -preopinenţilor;-el-manifestă în primele acte o linişte „sufletească profundă; TOS- 
tindu-și replicile senin, întîmpinînd obiecțiile aproape cu indiferență. Cînd Praida i se 
opune și cînd Gelu are de spus replica sa dureroasă: „Am descoperit... un continent 
nou“, nu ni se comunică impresia că din acest moment ceva s-a prăbuşit în conştiinţa 
acestui om. Scena cu Sineşti chiar, scrisă anume de autor pentru a evidenția îndoiala și 
tremurul interior al eroului, este punctată de răspunsuri seci, egale, rostite calm și ras- 
picat. În final, asistăm brusc la un joc violent, cu strigăte neaşteptate și cu zimbete 
stranii. Această viziune contrazice însă substanța dramei lui Gelu, care este de la început 
aceea a pendulării sufocante între „trăire“ şi „conștiință“, în care fiecare repetare a 
crezului în absolut se realizează cu un efort crescînd, pe fondul unor dureri răscolitoare. 
Finalul cere, în schimb; ambianța supremei Jucidități, căci se trag, în deplină conștiință, 
concluziile unui joc pierdut. Exprimînd aceste puncte de vedere, este necesar să adăugăm 
că, urmînd ó linie de joc personală, lonescu-Gion se păstrează mereu în limitele artei de 
substanţă, izbutind reale momente de emoție. 

Colaborarea semnatarului scenografiei (Teodor Constantinescu) cu direcţia de scenă 
ni s-a părut a fi remarcabilă, mai ales în sectorul costumelor, în vreme ce ideea galeriei 
de tablouri-oglinzi rămîne pentru noi impenetrabilă. Sugestivitatea hainelor şi a pălăriilor 
deseriind epoca cu un zîmbet grav, rochiile expresive ale Mariei Sineşti (cea din iatac, 
mai ales), pelerina lui Chiriac și complet-ul portocaliu al Procurorului au participat 
efectiv la fixarea cronologică a acțiunii, împreună cu fundalurile de lumini și muzica 
sarcastic-evocatoare a lui Timuș Alexandrescu. 

Discuţiile pe care le poate stîrni spectacolul realizat la Teatrul Mic nu pot pleca 
decit de la respectul cuvenit unei concepţii studiate şi de ţinută. Îi datorăm lui 
'Crin Teodorescu și actorilor-interpreţi primul spectacol prestigios cu Jocul ielelor, spec- 
tacol care face dovada incontestabilă a valorii literare şi teatrale a acestui text memo- 
rabil. Spectatorul simte că pe scenă ideile circulă cu energia artei autentice și primeşte 
cu încredere invitaţia la gîndire intensă. 


Y. Mîndra 

spirația spre nou 
și inerțiile vechiului 


mam VLAICU-VODĂ“ de Al. Davila 


la Teatrul Naţional „|. L. Caragiale“ * 


Noua montare a dramei istorice a lui Al. Davila, Ulaicu-Uodă, pe scena Naţio- 
nalului bucureştean a fost viu salutată. Era şi firesc. Piesa face parte din acele scrieri 
care găsesc întotdeauna un ecou foarte cald în conștiința privitorilor, care animă întot- 
deauna sentimente puternice ale tuturor. Mai mult, am spune: dincolo de tirada care 
se adresează direct publicului, cîştigîndu-l prin afirmarea simplă și sinceră a demnităţii 
poporului român, opera cîştigă astăzi o nouă putere de atracţie, datorită situaţiilor și 
sensurilor pe care autorul le-a condensat în conflictul piesei. Unele intuiţii nobile ale 
scriitorului apar, în zilele noastre, ca depășind cu mult mentalitatea curentă a epocii 
în care a fost scrisă piesa şi găsindu-și astăzi un răspuns imediat în felul nostru de 
a gîndi. Prezenţa tăcută, dar atît de importantă dramatic, a modestului sfetnic domnesc 
Rumiîn Gruie demonstrează că Davila nu s-a mulţumit cu traducerea conflictului istoric 
în termenii unei lupte de curte, ci a căutat să insinueze — fără a forța raporturile şi 
împrejurările caracteristice pentru timpul evocat — sentimentul participării active a 
poporului la întreaga desfășurare a acţiunii. Foarte interesant pentru spectatorul de 
astăzi este şi faptul că piesa nu se construiește în principal — ca multe din marile 
momente romantice ale genului — pe explozia sentimentului, larg fluturat în derularea 
versului, şi pe farmecul unei caracterologii de excepţie; ea se păstrează în ramele unor 
relaţii umane foarte posibile, în realitate, al căror sîmbure teatral îl face o situație 
politică încărcată de tensiune, sub elanul liric al monologurilor şi dialogurilor, de 
factură evident romantică, pulsînd tot timpul adevărul unor situaţii, raporturi, reacţii 
caracteristice nu pentru nişte eroi puţin obișnuiți, ci pentru categorii umane foarte cuprin- 
zătoare. Situaţia domnitorului patriot, ameninţat de presiunile dinafara ţării şi dinlăun- 
trul ei, jocul pe care el îl desfășoară subtil, așteptind să se împlinească timpul în care 
va putea acţiona pe faţă, împletirea numeroaselor fire care adună alături sau despart 
pe purtătorii diferitelor forţe ale momentului (răzmeriţele spontane ale boierilor, intri- 
gile Doamnei Clara şi ale celor care slujesc ca și ea interesele străinilor, oscilaţiile 
juvenile ale tînărului Mircea, care va cîştiga răspundere și simţ politic abia la sfîrșitul 
dramei) oferă substanță pentru un spectacol contemporan de inspiraţie epică, în care 
trecutul să fie mai mult un pretext pentru comentarea poetică a acţiunii politice și să 


* Regia : Sică Alexandrescu. Decoruri și costume : Al. Brătăşanu. Distribuţia : G. Calbo- 
reanu (Vlaicu-Vodă) ; Gr. Nagacevschi (Rumin Gruie); Ion Caramitru (Mircea Basarab); 
Virgil Popovici (Costea Mușat); N. Gr. Bălănescu (Banul Miked); Marcel Anghelescu 
(Spătarul Dragomir); Ion Henter (Groza Moldoveanul); Emil Liptac (Prea Cuviosul Ni- 
codim) ; Gh. Cozorici (Palla Italianul); Const. Bărbulescu (Baronul Kaliany); Şerban 
Iamandi (Vlad Dobceanul) ; Marin Negrea (Manea); G. Dănciulescu (Aldea Algiu); Niculae 
Pereanu (Rumin Herăscu) ; Igor Bardu (Murgu); Gh. Cristescu (Baldovin); Liviu Crăciun 
(Pircălabul) ; Al. Alexandrescu (Solul sirbesc); P. Pătraşcu (Moş Neagu); Const. Giura 
(Un căușel) ; Victor Moldovan (Întfiul boier) ; Costache Diamandi (Al doilea boier); Gh. Bu- 
liga (Al treilea boier); Al. Hasnaș (Un boier bătrin); Cristian Babeș (Întîiul moșnean); 
George Sirbu (Al doilea moșnean) ; Irina Răchițeanu-Şirianu (Clara Doamna) ; Ilinca Tomo- 
roveanu și Valeria Nanci-Birlic (Anca); Tina Ionescu (Sanda). 

nu devină nici o clipă prilej de fast exterior și declamaţie retorică. Dacă mai amintim 
că acţiunile se consumă într-un interval ceva mai lung de douăzeci și patru de ore, că 
dezvoltarea și creşterea conflictului străbat multe răsturnări și surprize în raporturile 
de forță dintre cele două tabere şi că, pînă la ultimele scene, dramaturgul păstrează 
nerezolvate împrejurările pline de încordare, care se dezleagă printr-o lovitură dra- 
matică abia în final (moartea lui Gruie, relația Vlaicu-Mircea), dovedim şi mai limpede 
în ciuda naivităților 
şi stîngăciilor strecurate în vers şi în ciuda simplismului de procedeu dramatic pe care 
se întemeiază compoziţia în cîteva scene. 
lată de ce, ascultînd din nou drama, în sala de spectacol, sîntem gata să sub- 
scriem la afirmaţia lui George Călinescu, care susținuse fără şovăire, în „Istoria litera- 
turii române“, că Ulaicu-Vodă este „o capodoperă“ și că Davila „analizează scenic și cu 


o maturitate tehnică desăvirşită, arta de guvernare a unui domn“, Vlaicu fiind „întru- 
parea principelui lui Machiavel pe pămînt românesc... un voievod trist de mizeriile 
patriei“. 

„Cu totul explicabilă ne apare, în faţa acestor calităţi contemporane ale textului, 
dorința regizorului și a interpreţilor de a da o calitate nouă montării. Manierismul 


G. Calboreanu în ro- 
Jul titular 


Irina Răchiţeanu-Şi- 
rianu (Doamna Cla- 
rA) şi G. Calboreanu 
{Vlaicu-Vodă) 


spectacolului istoric de tip tradițional, întemeiat pe străluciri exterioare şi pe emfază, 
este destul de discreditat, pentru ca reeditarea formulei să nu mai atragă pe nimeni; 
şi, în același timp, promisiunile de dramatism autentic şi profund ale piesei sînt cît 
se poate de seducătoare. 

Așa se face că, începînd lucrul asupra acestei puneri în scenă, Sică Alexan- 
drescu declara că dorește să se îndepărteze de concepţia în care au fost realizate mon- 
tările de pînă acumt. Şi tot în același fel se explică şi entuziasmul unor cronicari, foarte 
mulțumiți că au descoperit la premieră elemente neîntilnite în istoria acestei piese. 
Asemenea cronicari și-au mărturisit încîntarea de a fi asistat la un spectacol care 
„corectează imaginea orientală, căftănită și dominant bărboasă, pe care tradiţia noastră 
teatrală a preluat-o de la epoci excesiv orientalizante“, scoţind hotărît drama „din cate- 
goria solemnităţilor emfatice în care se afla nu atît datorită ei însăși, cît unei tradiţii 
interpretative solidificată ca o crustă“. 

Efortul de a înnoi viziunea asupra unei drame istorice — pilon în repertoriul 
clasic naţional — este meritoriu în sine; el se cere cu atît mai atent relevat, cu cît 
montarea are loc pe prima scenă a ţării, într-unul din acele ansambluri cărora li se 
conferă de obicei titlul de teatre academice şi care strălucesc prin perpetuarea tradiţiei, 
nu prin îndepărtarea critică de aceasta. Faptul în sine, care a fost remarcat, se cuvine 
încă o dată subliniat. El constituie o dovadă a vitalităţii unei mișcări teatrale adînc 
pătrunse de simţul noului, care izbutește să infiltreze dorinţa de inedit, de inovare, în 
toate celulele organismului teatral al tării. 

Cum s-a materializat efortul de înnoire în spectacolul Teatrului Naţional „I. L. 
Caragiale“ ? Din scurtul cuvînt-înainte al regizorului, pe care l-am citat, reiese că a 


1 Vezi „Teatrul“, nr. 9/1964. în grupajul „Stagiunea 1964/1965“, 

fost vorba în primul rînd de o simplificare a aparenţelor. Directorul de scenă spunea 
că doreşte să realizeze un spectacol în care mica lume a curţii domneşti să apară mai 
primitivă, mai ţărănească decît aceea tradițional prezentată în spectacol, socotind că istoria 
lui Vlaicu nu se petrece la o fastuoasă curte domnească și că tocmai în felul acesta 
se poate întări diferența dintre voievodul român şi reprezentanții puterilor străine, care 
se înfățișează ca adevăraţi nobili. Am văzut că în acelaşi sens s-au formulat şi elogiile 
cronicarilor. Dispariţia hlamidei, a căciulii uriașe, a găietanelor şi aplicaţiilor de tini- 
chea constituie realmente dovada materială a strădaniei de a simplifica spectacolul, 
scoțindu-l de sub semnul retoricii şi fastului. Această strădanie se poate discerne şi 
in îndrumarea anumitor scene, în care se observă dorința regizorului de a pătrunde 
dincolo de suprafaţa strălucitoare a sonorităţii versului. 

Vechiul este însă mai tenace decit pare. Numai înlăturind recitarea ostentativă 
şi încărcătura somptuoasă în imagine, nu îl învingem definitiv. lată de ce spectacolul, 
privit cu atenţie, se dovedeşte încă apropiat de acea manieră pe care dorea s-o infirme. 

Faptul se poate observa în primul rînd în scenografie. Ceea ce s-a spus în legă- 
tură cu decorurile și costumele lui Al. Brătășanu este just, drama lui Vlaicu-Vodă 
fiind simplificată, redusă la linii mai clare decit în alte puneri în scenă. În această 
negaţie se recunoaște, într-adevăr, căutarea unei viziuni mai proaspete asupra substanţei 
teatrale a textului. Dar care este principiul afirmativ de spectacol pe care îl propune 
scenografia este mai greu de spus. Nu e lesne să recunoşti pe scenă acea lume primi- 
tivă, ţărănească, pe care realizatorii doriseră s-o înfăţişeze publicului. Avem în faţă 
un ev-mediu destul de sobru, destul de puţin ostentativ, dar în același timp imper- 
sonal, oarecum ageografic şi atemporal. Puţine detalii ne îndreptățesc să identificăm 
imaginile de dincolo de rampă ca reprezentări ale Ţării Româneşti în secolul al XIV-lea 
şi să ne închipuim, privindu-le, nu atît chipul documentar autentic al unui timp istoric 
foarte îndepărtat, şi practic imposibil de reconstituit, cît climatul spiritual, atmosfera 
socială și naţională care să poată justifica desfășurarea dramei. Subiectul nu se situează 
într-o vreme ușor de determinat istoriceşte, ci se pierde în negurile legendei; cu atit 
mai mult, fantezia scenografului era liberă să compună un univers aparte, în care 
să poată prinde viață istoria lui Vlaicu și numai ea. Toate spectacolele de inspiraţie 


Ilinca Tomoroveanu (Anca) şi Ion Caramitru (Mircea) 


clasică ce ne-au încîntat în ultima vreme demonstrau scenografic o idee plastică indi- 
vidualizată pînă în ultimul amănunt, însuflețeau prin decor şi costum un loc și un 
timp precis caracterizate, organic legate de evoluţia acţiunii. Mult pomenitele costume 
de piele ale lui Peter Brook îngăduiau în același timp recunoaşterea unor siluete sim- 
ple, familiare ochiului contemporan, şi evocarea unui timp primitiv, sălbatic, expus 
tuturor dezlănţuirilor naturii și pătruns de cruzimea fără margini a moravurilor me- 
dievale. Patriarhalul Novgorod pentru care luptă Alexandr Nevski, sau întunecatele cate- 
drale şi palate sub bolțile cărora îşi consumă tragedia Ivan cel Groaznic, în viziunea 
lui Eisenstein, se constituiau în spaţii artistice vii, unice, însufleţite de o idee vizuală 
de nerepetat, de un climat moral şi social absolut original. Lipsit de personalitate, 
decorul montării cu Ulaicu-Uodă a izbutit să se îndepărteze de convenţia mică orien- 
talizantă, fără să iasă din convenţia mare a unui ev mediu de teatru, cu armuri lus- 
truite, în care simţim butaforia, și rochii viu colorate, ca în manualele de istorie. 

Aproximaţia impersonală, imprecizia se fac simţite şi în interpretare, şi în com- 
punerea de ansamblu a acţiunilor, relaţiilor, conflictelor. În privința aceasta, regizorul 
a avut de întîmpinat şi anumite greutăţi aparte. Puţini actori mai stăpinesc astăzi, 
disciplinat și ferm, vechea tradiţie a declamaţiei, dar şi mai puţini şi-au elaborat o 
modalitate nouă, viabilă artisticește, în mînuirea replicii versificate. Ca atare, directorul 
de scenă avea ide luptat și cu unele copii după maniera emfatică, şi cu reziduurile 
prozaismului mărunt, şi cu oscilaţiile și incertitudinile interpreţilor între aceste extreme. 
Dificultatea pe care am semnalat-o s-a dublat datorită compoziţiei eteroclite a unei 
distribuții care cuprinde actori de toate formaţiile şi de toate orientările. 

Nu este de mirare deci că, la toate nivelurile listei de personaje, interpretările 
se arată foarte deosebite, uneori chiar divergente. Artistul poporului George Calboreanu 
dă anumitor momente din evoluția eroului principal întreaga greutate a puternicului 
său temperament dramatic, toată densitatea de viaţă a prezenţei sale masive. În rostirea 
versului însă, așa cum s-a mai remarcat, jocul protagonistului amestecă precipitarea 
și monotonia, uniformizează monologul, frînge curgerea ideii. 

Irina Răchiţeanu-Șirianu impresionează în schimb, în primul rînd, prin frumu- 
sețea unei voci foarte bine lucrate — mlădioasă, puternică, puţin metalică, foarte sen- 
sibilă la orice nuanţă. În comportare, personajul Doamnei Clara apare totuși destul 
de liniar compus, cu grimase care se vor amenințătoare sau otrăvite de ură, și cu 
momente de calm ostentativ ipocrit. Foarte firesc a fost Gheorghe Cozorici, a cărui 
ştiinţă de a valorifica rima şi ritmul poetic nu a ştirbit cu nimic adevărul prezenţei 
eroului său, italianul Palla. Păcat numai că nici regizorul, nici interpretul nu au ţinut 
seama de virsta personajului, căruia i se spune tot timpul „copile“. Luptătorul pe care 
l-am văzut, înzestrat cu farmec discret şi învăluit de o atmosferă puţin misterioasă, 
era un bărbat în toată firea, şi asta submina unele din situaţiile mult dezbătute în 
text. (De pildă, e greu să înţelegi de ce trebuie să-l apere pe acest oștean, matur și 
stăpîn pe sine, juvenilul Mircea, poate şi mai tînăr decit în text, datorită tinereţii lui 
Ion Caramitru.) 

Cuplul îndrăgostiţilor, reprezentat de Ilinca 'Tomoroveanu și Ion Caramitru, a 
ilustrat şi calităţi şi lipsuri caracteristice pentru actorii noştri tineri. Jucînd simplu, cu 
o sinceritate puţin stîngace, care pune însă foarte bine în valoare graţia tinereţii, ei 
s-au arătat nepregătiți în raport cu dificultăţile pe care le ridică interpretarea unui 
rol clasic. Ilinca Tomoroveanu a rămas de o corectitudine fără identitate, în toate 
momentele în care frămintarea Ancăi ar fi cerut fantezie și vibraţie sensibilă, pentru 
creionarea unei siluete nu numai veridice, dar şi de o anumită grandoare poetică a 
gingășiei. lon Caramitru s-a împiedicat amarnic în rostirea versului, alunecînd spre o 
manieră cîntată, dulceagă, de fiecare dată cînd trebuia să dea curs elanului liric. Acest 
actor foarte dotat păcătuia şi înainte astfel, iar activitatea sa pe scena Naţionalului, în 
loc să-l ajute să se elibereze de această tendință puţin favorabilă dezvoltării sale, i-a 
accentuat-o, și în interpretarea lui Eminescu şi în reprezentarea tînărului voievod Mircea. 
O voce bogată în inflexiuni și bine exersată a demonstrat Emil Liptac (cuviosul Nicodim). 
Viielioasele apariţii ale lui Dragomir, încredințate lui Marcel Anghelescu, au cerut o 
demonstraţie de asprime şi forță, pentru care acest excelent actor nu are nici un fel de 
«date. Constantin Bărbulescu s-a străduit cu efort vizibil să-l facă pe cavalerul Kalian 
demn de antipatia publicului, iar Pavel Nagacevschi nu a ştiut cum să impună în scen 
modesta, dar viguroasa și permanent activa prezenţă a lui Rumîn Gruie. 


S-ar fi putut unifica, s-ar fi putut egaliza atîtea deosebiri ivite în atacarea și 
«compunerea rolurilor? De fapt, distribuțiile omogene ca stil de joc sînt încă rare la 
noi, ansamblurile distonante fiind frecvente, chiar în spectacolele bune. Unitatea, armo- 
nizarea modalităţilor de joc, sudarea colectivă a interpretării sînt încă puncte de 

Scenă din spectacol 


cîștigat, în cele mai multe din teatrele noastre. Cu toate acest acolo unde spectacolul 
se bizuie pe o idee teatrală unitară şi rodnică, acolo unde concepția de ansamblu este 
vie, încărcată de soluţii originale, deosebirile de temperament, formaţie și înzestrare 


dintre actori se estompe intrînd pe făgașul comun al unui singur fel de a car 

teriza personajele. Mai puternic sau mai şters conturate de interpreţi, mai viu sau 
mai amorf jucate, rolurile se integrează în aceeași lume, se definesc unele în raport cu 
celelalte, se împlinesc într-un joc de relaţii care dezvoltă un limbaj comun. Or, tocmai 
pe o asemenea compoziţie originală a fiecărui personaj și a întregului, pe această 


comuniune esteti între caracter şi ansamblu, se bizuie astăzi, în cele mai bune teatre 
ale lumii, acţiunea de revitalizare scenică a marilor opere clasice. În lipsa unei ase- 
{nenea atitudini a regizorului şi a interpreţilor, străbat în scenă vechile modulaţii ale 
retorismului şi ale pozei, care nu se pot înnoi prin ele înşile, chiar dacă sint moderate 
simplificate ca manifestare exterioară. Astfel de deprinderi s-au făcut cel mai puternic 
simţite în figuraţia spectacolului Ulaicu-Uodă. Aceasta prezenta uniform şi să 

puri de actori ce reacţionau mecar şi superficial, rămiînind inactivi în tot inter 

în care nu aveau text de spus şi dublindu-și singurele momente mai vii prin mişcări 
stereotipe. 

Oscilind astfel între aspiraţia spre nou şi inerţiile vechiului, montarea ne bucură 
totuşi. Pentru că ne încîntă, în orice ipostază scenică, textul viu şi sincer al dramei lui 
Davila ; şi pentru că dorința de prospeţime, de înnoire merită să fie salutată, chiar 
dacă drumul spre realizarea acestui deziderat rămîne încă deschis. 


Ana Maria Narti 


CriEeriul 
distriuliei 


m VEDERE DE PE POD“ de Arthur Miller 


la Teatrul Naţional „|. L. Caragiale“ * 


Arthur Miller aparţine acelei familii de scriitori pe care îi urmăreşte toată viaţa 
o idee: realitatea, cu sistemul său de fapte şi relaţii, le apare filtrată prin lumina unei 
unice lentile măritoare ; preocuparea revine, în fiecare dintre scrieri, analizată mereu 
din alt unghi, disecată și recompusă, desigur, în funcţie de rigorile subiectului, dar apar- 
ținînd nu mai puţin aceluiași fir conducător. Cînd ideea aceasta marchează epoca și 
societatea, exprimînd o obsesie pînă atunci neformulată, creatorul care i-a dat trup și 
viaţă din propria lui substanță vie este un mare artist. Cehov, de pildă — pentru că 
numele său a fost de multe ori aşezat la izvorul pieselor lui Miller — era obsedat de 
piedicile pe care le vedea în calea împlinirii personalităţii ; trăind într-o societate rău 
întocmită, în care vieţile și talentele se iroseau în monedă curentă, suferind adînc, în 
fiinţa lui intimă, pentru fiecare dintre măruntele tragedii la care asista, el a compus, 
pagină cu pagină, ca pe un imens mozaic, din toate nuanțele cenușiului, monografia 
ratării. Miller, desigur, trăiește în alt timp şi în altă lume; înrudirea lui cu Cehov 
nu trebuie căutată nici în sursele de inspiraţie, nici în mijloace. Mai degrabă e o 
înrudire de spirit: aceeași capacitate de a resimți, în fiecare fibră, răul înconjurător, 
aceeași nevoie de a-l exprima iar și iar, definindu-l mereu mai precis, ca pe o durere 
surdă şi sictitoare, ce trebuie localizată pentru a-ţi putea regăsi liniştea. În jurul lui, 
oamenii nu mai stau să privească viața scurgîndu-li-se printre degete; dimpotrivă, ei 
s-au integrat unui ritm trepidant, au învățat să se apere și să atace. Aparent, nu mai 
sînt neajutoraţi ; cei mai mulți s-au adaptat, şi-au construit, ca pe o fortăreață, o 


* Regia: Sică Alexandrescu. Decoruri şi costume: I. Oroveanu. Distribuţia : Gh. Cris- 
tescu (Louis); Costache Diamandi (Mike); Chiril Economu (Alfieri); Marcel Anghelescu 
(Eddie) ; Irina Gărdescu (Catherine) ; Tanţi Cocea (Beatrice) ; Emil Liptac (Marco) ; Alexandru 
Hasnaş (Tony); Florin Piersic (Rodolpho); Marin Negrea (întîiul poliţist); Igor Bardu 
(Al doilea poliţist). 

Chiril Economu (Alfieri) și Marcel Anghelescu (Eddie) 


existență în cerc închis; dincolo de bunurile materiale uncori abundente, aceasta sea- 
mănă însă ciudat de puternic cu o existență în afara lumii civilizate. Ea se conduce 
după precepte egoiste, e guvernată de o sferă mai largă sau mai îngustă de interese 
proprii şi se reduce la satisfacerea acestora, uneori prin orice mijloace. Antrenat într-o 
cursă cu obiective precise, insului nu-i mai pasă de altceva decit de atingerea ţelului 
său ; el dă și ia, cumpără şi vinde, nu se sinchisește de soarta celorlalţi decît în măsura 
în care aceştia-i pot servi drept punct de reper în acest sistem de coordonate. Legile 
crîncene ale modului de viaţă capitalist (căci acesta e numele prozaic al blestemului ce 
transformă oamenii în fiare şi lumea în junglă) se oglindesc în fiecare individ, acţiunea 
lor dezumanizantă e o eroziune — eroziunea legăturilor dintre oameni. Miller nu scrie 
despre foame și exploatare; marea temă a operei lui e mai în adînc. Ea este studiul 
insului întorcînd spatele colectivităţii, rupîndu-se de ea și izolîndu-se într-o carapace- 

închisoare. În Toţi erau fiii mei, situaţia era limpede și evidentă, fiind adusă în dramă 
din planul realităţii imediate; actul de desolidarizare era un simplu act de vînzare. 
Consecințele funeste — moartea unor aviatori — măsurau însă direct dimensiunile 
trădării. În Moartea unui comis-voiajor, relația dintre erou şi lume e mai complexă; 
Willy Loman este în același timp victimă şi vinovat, căci e prins în angrenajul impla- 
cabil pe care-l divinizează şi-l serveşte nu numai pînă în ultima clipă a vieții sale, 
dar și dincolo de ea, moartea însăși fiindu-i conformă minciunii pentru care a trăit. 
Comisul-voiajor nu piere numai pentru că ultimul pic de energie i-a fost stors, ci şi 
pentru că a refuzat să privească adevărul în faţă, falsificind mereu tot ce i se întim- 
pla, pretindu-se astfel unui conformism social de esenţă individualistă. Chiar şi sacri- 
ficiul său final e jalnic, lipsit de nobleţe, un ultim act de lașitate într-un şir de greşeli 
şi de compromisuri. Victimele din Salem se trădează una pe alta de frică, uneori 
pentru că asta satisface interese mai complicate — materiale, de grup, etc. Piesa — 
model de tragedie modernă de o frumuseţe și un echilibru perfecte — disecă trădarea 
şi delaţiunea ca fenomen social, cu etica şi dogmele sale proprii. Ea face procesul 
total, de la celulă la organism, al descompunerii normelor morale umane, al transfor- 
mării acestora în contrariul lor. Este, de fapt — istoria a arătat-o! —, ceea ce se 
petrece la instaurarea oricărui regim de teroare, care se servește de puterea de a goli 
noţiunile de conţinut, pentru a le crea o accepţiune arbitrară, dar utilă. 

În piesele mai recente — După cădere, Incident la Vichy — dilema se mută, 
din ce în ce mai accentuat, din tramă, pe planul conştiinţei eroului, căruia i se oferă 
dreptul şi obligaţia de a o soluţiona în deplină libertate, în forul dezbaterii sale inte- 
rioare — opţiunea fiind încărcată, în aceste condiţii, de o răspundere mult mai grea. 
Acum, eroul își analizează, cu o sinceritate necruțătoare, pină la autosfișiere, relaţia 
cu umanitatea. Ce înseamnă responsabilitate şi ce înseamnă vinovăţie ? Sîntem ţinuţi să 
răspundem pentru actele celorlalți? Ne putem desprinde de responsabilitatea colectivă, 
ne putem considera, în viață, simpli martori? Împrejurările mărunte, intime, şi altele 
grave, determinante, se relaţionează liber, după fluctuațiile memoriei, în După cădere, 
într-o atît de severă confesiune, încît scapă de sub rigorile comune ale pudoarei şi 
dobîndeşte o stranie puritate. O replică a Louisei — „eu sînt un om separat“ — izbește, 
în unde concentrice din ce în ce mai largi, conștiința lui Quentin; el simte că de aci 
pornește acoperirea tuturor indiferențelor, lașităţilor, dezertărilor ; a te considera separat 
de celălalt, de ceilalți, sau a te simţi legat. implicat — iată o dilemă astăzi crucială 
pentru atitudinea omului în faţa evenimentelor. Ea se cristalizează și mai ferm, în 
Incident la Vichy, ieșind din sfera îngust-personală și trecînd în planul larg al vieții 
sociale, şi ajunge la singurul răspuns de autentică nobleţe umană: în faţa faptelor, 
omul trebuie să ştie să aleagă, trebuie să-și asume răspunderea și să acţioneze; singură 
acţiunea conștientă constituie justificarea locului său pe lume. 

În acest univers problematic atit de grav, Vedere de pe pod nu stă, desigur, pe 
locul capodoperei. Dar nici nu este, așa cum o prezintă unii comentatori, o simplă 
„dramă a patimii“, înfăţișînd o pasiune neîngăduită, cu felia de viață aderentă. Avem 
de-a face, dimpotrivă, cu o puternică dramă umană — drama degringoladei morale a 
unui bărbat solid împlîntat în realitate, sprijinit pe un sistem etic simplu dar ferm, în 
care solidaritatea socială ocupă locul criteriului fundamental; acest om se prăbușește 
pentru că, răscolit de o iubire de a cărei forţă devastatoare nici nu era conștient, săvir- 
şeşte un fapt josnic. Denunţul împotriva emigranților este singura pată pe existența 
lui Eddie Carbone ; el are în spate ani întregi de muncă cinstită, înconjurat de res- 
pectul şi prietenia cartierului, are în docuri o poziţie morală cucerită prin merite reale. 
Toate acestea se destramă însă ca fumul în fața unui singur gest de desolidarizare: 
telefonind poliţiei, Eddie întoarce spatele clasei căreia îi aparţine şi trece, fără putință 
de îndreptare, între renegaţi, între delatori. Consecințele sînt incalculabile ; de fapt, el 
s-a exclus din viaţă, şi o înţelege perfect. De aceea, trezirea e atît de amară: în faţa 
adevărului, chiar şi obsesia adolescentei care i-a acoperit orizontul se şterge. Rămas 
sogun preferă să se sinucidă decît să trăiască ca un vierme, înconjurat de dezgustul 
pubiic. 

Impulsul care declanșează drama este sentimentul lui Eddie pentru nepoata lui, 
Catherine ; e un sentiment covirşitor, care şi-a ieșit din matcă, dar e un sentiment 

autentic, complex şi uman, și nu o pornire din zona patologicului. Eddie e un bărbat 
în puterea vîrstei, munca aspră i-a stimulat vigoarea virilă ; fata care-i creşte în casă 
e de o feminitate dulce și surizătoare, e plină de încredere şi căldură, dispusă la coche- 
tării inocente, de pisicuţă. Permanenta comparaţie cu trudita, mîhnita Beatrice nu e în 
favoarea acesteia din urmă. Catherine e o bucurie pentru ochii lui Eddie, o supapă 
pentru elanurile lui de generozitate. Pînă la ameninţarea de a o pierde, care-l obligă 
să-şi clarifice dorinţele, trăieşte în preajma ei tandru și relativ senin, fericit s-o poată 
ocroti şi certa şi amînînd mereu siciitoarele explicaţii cu nevasta, pentru că-i prici- 
nuiesc un tulbure sentiment de vinovăţie, a cărui pricină nu stăruie să și-o lămurească. 
Lui Eddie îi vine foarte, foarte greu să recunoască. Ceea ce ticluiește pe seama lui 
Rodolpho e numai pe jumătate infamie, căci caută mereu, cu un rest de bună-cre- 
dinţă, explicaţii verosimile pentru antipatia geloasă ce i-o poartă acestuia. Dacă ar 
exista o singură posibilitate cinstită de a-l înlătura, ar folosi-o bucuros; abia în ultima 
clipă, disperat, ia hotărîrea pe care o știe miîrșavă ; şi, din această clipă, el e pierdut, 
definitiv înfrînt. 

Interesul major al piesei stă, în primul rînd, în zona umană pe care o explo- 
rează, în faptul că mediul colorat, ușor pitoresc, rămîne solid ancorat în normal, în 
obișnuit, ocolind tentaţia anomaliilor gratuite. Reprezentarea ei la noi este, dincolo de 
valoarea nemijlocită, și un gest de consecvență faţă de creaţia unuia dintre cei mai 
importanţi dramaturgi contemporani, un preludiu şi o bună legătură către ultimele sale 
scrieri, anunţate, tot pentru această stagiune, de Teatrul Mic și de Teatrul de Comedie. 

Spectacolul Teatrului Naţional (regia — Sică Alexandrescu) este compus cu multă 
grijă pentru echilibrul întregului și pentru amănunt. El se desfășoară după aceeași rigu- 
roasă logică a valorificării maxime a potenţelor actoricești, care călăuzeşte în general 
reprezentațiile primei noastre scene, prilejuind momente de intensitate emoţională frumos 
grupate într-o curgere armonioasă. El propune însă un anumit unghi de vedere asupra 
piesei : drama este aici strict înscrisă cadrului intim, punţile ei cu exteriorul sînt rupte. 
Spectacolul face o descriere minuțioasă a aspectelor suferinţei sentimentale a lui Eddie, 
cu tulburările pe care aceasta le aduce în familie: irascibilitatea Beatricei, agitația lui 
Rodolpho, amărăciunea rezervată a lui Marco. Dar — fiind exclusiv sentimentală — 
însăşi suferinţa aceasta e înmuiată, îndulcită, lipsită de vigoare. O figuraţie concepută 
ca un cor mut, devenită importantă prin însuși faptul aducerii ei în scenă, asistă, rece 
şi absentă însă, la cele două momente în care conflictul explodează, ieșind dintre pereţii 
casei. Erau exact momentele în care drama s-ar fi putut integra într-o lume, ar fi putut 
reflecta pulsul acesteia (de altfel, acesta este motivul pentru care Miller aprecia în mod 
deosebit montarea lui Peter Brook, în care drama se întreţese cu viaţa celulei sociale în 
care se petrece, drept cea mai revelatoare şi mai bogată în sensuri dintre cele pe care 
le-a cunoscut piesa). Ceea ce nu se întîmplă: între protagoniștii din locuinţa-cochilie 
şi lumea dinafară, raporturile sînt cele dintre tablou și ramă. Un dispozitiv aduce la 
rampă pe avocatul-comentator, pentru timpul strict al interludiilor sale, marcînd astfel 
situaţia sa exterioară întîmplărilor ; modul cum el își rostește comentariile subliniază 
anticipat destinul tragic al personajului central, estompînd caracterul erorii sale. O atmos- 
feră de fatalitate pluteşte în scenă, prefigurind desfăşurarea evenimentelor. Se creează 
astfel o incontestabilă tensiune dramatică, dar ea se referă exclusiv la sfărîmarea celulei 
familiale, la dezolarea casei în care au pătruns moartea, duşmănia, poliţia. Evoluţia ca- 
zului de conştiinţă rămîne în mare parte în afara spectacolului ; aceasta limitează unghiul 
de trimiteri, „închide“ piesa. Pe de altă parte, lipsită fiind de ceea ce formează substanţa 
problematică a întregii opere a lui Miller și fiind în acest fel scoasă din context, 
scrierea apare spectatorului — nevoit s-o recepteze astfel — tocmai drept ceea ce nu e: 
o dramă a patimii oarbe. Dar astfel de scrieri există nenumărate în literatura de teatru, 
și scena noastră nu le oferă găzduire, pentru simplul motiv că și-au epuizat potenţialul 
de interes pentru spectacolul modern ; așa că a reduce la acest numitor o piesă care 
vizează mai adînc şi mai departe e un punct de vedere destul de sărac pentru un teatru 
angajat, deprins să sondeze în profunzimea straturilor de întredeterminări pe care se 
clădește complicata existenţă socială a lumii contemporane. 

Spectacolul reunește un grup de actori excelenți, de o mare popularitate, în frunte 
cu artistul poporului Marcel Anghelescu. El compune rolul cu binecunoscuta-i putere 

Tanți Cocea (Beatrice), Marcel Anghelescu (Eddie), Irina Gărdescu (Catherine). 
In planul II : Emil Liptac (Marco) și Florin Piersic (Rodolpho) 


de dăruire, cu credință, cu infinite resurse pentru gama nuanţelor psihologice, creînd un 
personaj cu un adevăr de viaţă particular, de o tristeţe răscolitoare, căruia nu i s-ar 
putea reproşa decît că se dezvăluie prea devreme. Dar... „una este Vedere de pe pod cu 
Raff Valone în rolul lui Eddie, alta este dacă în acest rol apare Marcel Anghelescu“ — 
cum se spunea într-una din cronicile spectacolului apărute în presă. Nu se poate să nu 
subscrii la adevărul acestei observaţii (chiar dacă, personal, admir întotdeauna discreţia 
învăluitoare a marelui nostru actor); trebuie însă adăugat că nu orice schimbare de 
accente e posibilă şi de dorit. Pentru că prezenţa sa în spectacol, mai ales în raportul cu 

Florin Piersic (Rodolpho), înclină balanța relaţiilor piesei într-o altă direcţie decit au 
fost ele concepute. Astfel, cu sau fără voia actorului, în relaţia cu Catherine apare o 
nuanță paternă, care contrastează nepotrivit cu atracţia pentru fată; ascendentul şi 
autoritatea faţă de Rodolpho sînt sensibil compromise prin inferioritate fizică faţă de 
un personaj ţinut să fie fragil, adolescentin, uşor efeminat; este de asemenea evident 
că personalitatea explozivă, bărbătească, a lui Florin Piersic nu încape în acest tipar prea 
strîmt, că actorul se chinuie să-și reducă amploarea mișcărilor pînă la poziţii nefirești 
şi-şi siluește glasul pînă la tonuri neplăcute ; ceea ce lezează grav farmecul obligatoriu al 
personajului, în ciuda farmecului real al actorului. 

Evident, orice reproș ar fi aici nedrept. Dar, de data aceasta, asemenea inadvertenţe 
de distribuţie — întîlnite şi în alte montări — pot fi discutate cu toată sinceritatea, 
întrucît calitatea actorilor vizaţi este înafara discuţiei. Nu e vorba, aici, de capacitatea 
de a expune cu virtuozitate interpretativă o anumită partitură, sau chiar de a compune 
cu migală universul unui caracter; teatrul realist a introdus în ultimul timp o nouă 
exigenţă : aceea a credibilităţii. Nu o credibilitate exterioară, de gest şi comportare, un 
chip conturat după indicaţiile unui barem, apartenenţa la un „tip“ — sumă a unor însu- 
şiri ducînd la realism plat, i se cere actorului; ci un complex adevăr psihologic, o anu- 
mită densitate specifică, prin care prezenţa sa să statornicească un anume echilibru, să 
realizeze acel raport de forţe just și să se integreze într-o relaţie necesară. Căci actorul 
nu este în spectacol o unitate izolată, ci semnifică în funcţie de partener, de împrejurare. 
Poate că este aici şi influența filmului, care a impus adevărul personajului şi al relaţiei 
ca pe un criteriu de prim rang; cert este însă că, dacă înainte un maestru al declamaţiei 
era urmărit de public pentru darul său luat ca atare, astăzi n-ar mai fi acceptat, de 
pildă, un Romeo bătriior şi chel, chiar dacă intrepretul ar fi un mare actor; pentru că 
atunci inconștienţa juvenilă a eroului nu s-ar mai îndreptăţi, transformîndu-se, prin inter- 
mediul imaginii scenice, într-un cabotinism dezgustător, astfel alterîndu-se însăşi substanța 
eroului. Şi dacă exigența aceasta funcţionează în faţa partiturilor clasice, ea devine cu 
atît mai imperioasă în ceea ce privește repertoriul modern: denaturarea datelor de bază 
ale unui erou schimbă aici raporturile piesei, modifică conflictul, 

Teatrul Naţional dispune de o trupă foarte bogată şi variată, care poate acoperi 
aproape orice necesităţi ; totuși, chiar în aceste condiţii, o distribuţie cum este cea pentru 
Vedere de pe pod nu e uşor de alcătuit: există o experienţă a rolurilor cu o anumită 
biografie pe care puţini actori o posedă. Poate că, într-un caz izolat, o asemenea eroare 
nu înseamnă nimic; dacă o discutăm este pentru că acest criteriu al distribuţiei optime 
pare să fi trecut în ultimul timp în subsidiar: căci ce altceva indică salturile pe care 
titlurile le fac, în această toamnă, din repertoriul unui teatru într-al altuia, în funcţie 
doar de interesul pe care-l trezesc directorilor de scenă, ce şi le dispută cu mai multă 
sau mai puţină eleganţă ? Unii oameni de teatru consideră criteriul drept depășit; prac- 
tica spectacolului dovedeşte însă contrariul, şi destule idei regizorale subtile se denatu- 
rează pe drum, pentru că s-a uitat că ele se materializează în actor — şi nu în orice 
actor verificat ca bun, ci uneori numai într-unul anume. 

Cel mai aproape de personaj rămîne, în acest cadru, Tanţi Cocea, care joacă 
sobru, concentrat, cu accente patetice de o foarte bună calitate, poate cu o prea 
acuzată distincţie față de condiţia modestă a Beatricei. La foarte tînăra Irina Gărdescu 
sînt deopotrivă evidente autentica înzestrare şi totala lipsă de profesionalism: ea compune 
greşit și stîngaci acele momente ce i-ar fi mai la îndemînă prin date, pentru a surprinde 
prin emoția spontană, încărcată de dramatism, din scenele grave ale maturizării, în care 
aminteşte promițătorul ei debut cinematografic. 

Jocul lui Chiril Economu, limpede şi plin de siguranţă, nu se eliberează de o 
anumită uscăciune. Rezolvarea personajului este, e drept, foarte dificilă: e rolul cel mai 
sărac în dramatism și cel mai bogat în semnificaţii caracteristice universului scriitorului 
— rolul celui care „rămîne martor“. El vizează toate acoperirile legale, toate justificările 
morale; în spectacol însă, toate acestea nu izbutesc să se integreze, avocatul figurînd 
uncori ca o prezenţă superfluă. 


| Ileana Popovici 

FIZICIENII 


LA TEATRUL DE COMEDIE ` 


Într-un volum de meditații filozofice, renumitul fizician, „părinte şi martir al 
bombei atomice“, Robert Oppenheimer reproduce o scrisoare a lui Thomas Jefferson 
adresată unui tînăr savant.! Cuvintele scrise în ziua de 18 iunie 1799 dobindesc o 
semnificaţie deosebită pentru oamenii de știință din a doua jumătate a secolului nostru. 


„Ideea că spiritul uman e incapabil de noi progrese — scria Jefferson —, teză pe care 
actualii despoţi ai lumii se luptă s-o propage, o consider drept o lașitate incalificabilă. 
Şi faptul că noua generaţie (de savanţi — n.n.) poate fi capabilă să ridice o mînă 


paricidă, atentînd asupra libertăţii şi ştiinţei, mi se pare un fenomen atit de înspăi- 
mîntător încît nu-l pot plasa printre lucrurile posibile în timpul nostru și în țara noas- 
tră.“ Un secol și jumătate mai tîrziu fenomenul înspăimintător s-a produs și mîna pa- 
ricidă de care se temea Jefferson, înarmată cu cea mai îngrozitoare armă și totodată 
— ironie a sorții — strălucită creaţie a minţii omenești, a atentat la viaţa a sute de 
mii de oameni, aruncînd o pată ruşinoasă asupra muncii savanților atomiști. Epoca 
noastră, supusă presiunii unor realităţi teribile — experienţa ultimului război, lagărele 
sale de exterminare, explozia primelor bombe atomice, continua ameninţare cu distrugerea 
nucleară —, era firesc să-şi afle în teatru un reflex artistic corespunzător. 

Dramaturgia lui Dürrenmatt s-a dedicat cu exclusivitate epocii noastre, pe care 
o analizează direct sau parabolic. Teatrul său, contradictoriu şi insolit, e radiografia 
acestei realităţi tulburătoare. Imaginaţia și sensibilitatea sa acută nu sînt preocupate să 
dea răspunsuri, ci în primul rînd să avertizeze. Tulburătoare și ele prin expresia lor 
inedită, prin grotestul personajelor și situaţiilor, prin paradoxele gîndirii, piesele lui 
Dürrenmatt neliniștesc, irită, uimesc și se constituie, la un loc, într-un tablou al lumii 
contemporane, în formele ei absurde: jocul iresponsabilităţii, acţiunea legilor arbitrare, 
continua degradare a valorilor etice ale lumii occidentale. 

Dürrenmatt este un scriitor obsedat de temele actualităţii, realitatea fiind denun- 
tată cu un sarcasm de cele mai multe ori feroce. Cu Fizicienii, scriitorul nu părăseşte 
expresia grotescă, tonul sarcastic, dar se angajează direct într-o problemă capitală a zi- 
lelor noastre. De fapt, e inexplicabil de ce literatura și, îndeosebi, teatrul au abordat 


atit de timid drama oamenilor de știință — care, pătrunzînd în tainele microcosmului, 
au dezlegat totodată forţe uriașe capabile să schimbe, într-un sens sau altul, faţa 
lumii —, dramă care a constituit și constituie un nesecat izvor de articole şi studii pu- 


blicistice. Azi, „oamenii de ştiinţă sint asemenea regilor din antichitate, eroi de tra- 
gedie. Dacă Shakespeare ar fi scris Hamlet în deceniul nostru, el nu l-ar fi făcut prinţ, 
ci fizician atomist“, notează un cunoscut ziarist austriac, autorul unei pasionante cărți 
despre creatorii fizicii atomice. Aceşti „prinți ai ştiinţei“, distruși moraliceşte de ideea 
culpabilităţii faţă de omenire, măcinaţi între răspunderea faţă de progresul ştiinţei şi 
soarta globului, torturați de întrebări capitale ale conștiinței lor, pe de o parte, ale unor 
comisii pentru cercetarea loialității, pe de alta, sînt eroii acestei mari piese, care se 


* Regia : Lucian Giurchescu. Decoruri şi costume: Dan Nemţeanu. Distribuţia : Florin: 
Scărlătescu (Moebius); Mircea Şeptilici (Newton); Mihai Pălădescu rii în Mircea 
E. Balaban (Oscar Rose); Ştefan Tapalagă (Richard Voss); Marin Moraru (Blocher); Du- 
mitru Popescu (Guhl) ; C. Băltărețu (Uve Sievers); N. Turcu (Medicul legist); M. Soare 
(Mc. Arthur); P. Donos (Murillo) ; Nineta Gusti (Doctor Mathilde von Zahnd) ; Liliana 
Țicău (Monica Stettler); Tilda Radovici (Lina Rose); Dorina Done (Martha Boll). 


! Scripta Mathematica 1, „La science et le bon sens“, Gallimard, 1959. 

numește atît de simplu: Fizicienii. Răsună în ea replici care se pot constitui ca sentinţe 
sau postulate: „în zilele noastre, orice geniu are datoria să se rateze”, „curajul a 
devenit o crimă“, „azi ştiinţa a devenit înfricoşătoare ; cercetarea, primejdie ; cunoașterea 
moarte“. Aceste replici le spune Moebius, „cel mai mare fizician al tutu timpurilor”, 
prototip al savantului conştient şi responsabil faţă de destinele umanităţii. Eroii piesei 
îşi mărturisesc neliniștea, proclamă dorinţa de a revoca cuceririle științei și îndoiala în 
valorile etice ce le prezidează. Moebius nu a ales masca nebuniei ca Hamlet pentru a 
afla adevărul, ci pentru a-l tăinui. Prizonieri — unii din propria lor voinţă, alţii 
prinşi în propria lor capcană — și toți complici întru o „vină tragică“, situaţia fizi- 
cienilor conţine în sine un dramatism puternic, istoric. Alternativa ce şi-o propun e 
irevocabilă : „ori vom dispărea noi din memoria oamenilor, ori vor dispărea toți oa- 
menii de pe pămînt“. 

E limpede că Dürrenmatt nu a oferit eroilor săi soluţia ieșirii din impas, deşi 
a marcat acest impas. Scriitorul a sesizat — și nu numai în Fizicienii — răzvrătirea, 
sila celor dezgustaţi de Occidentul modern ; în aceeași măsură însă, aici își manifestă 
clar poziţia sa de „revoltat și nu revoluţionar“, refuzindu-le răspunsul, drumul care să-i 
scoată pe acești intelectuali din fundătura în care au intrat. „Încercările singulare de 
a rezolva pe cont propriu ceea ce se referă la întreaga omenire trebuie să fie condam- 
nate la eşec“ — notează dramaturgul în reflecţiile sale. Această poziţie explicită acuză, 
chiar din punctul de vedere al autorului, tentativa sinucigașă, aventura paradoxală a fi- 
zicianului îngrozit de descoperirile sale ştiinţifice, Dramaturgul înspăimîntat, aşadar, de 
soarta omului azi, preocupat de contradicţia reală dintre umanism și cuceririle ştiin- 
tei în lumea capitalului dominată de legi haotice, iraționale, şi-a situat eroii într-o 
capcană fără ieşire. Savantul, văzut ca o fiinţă singulară și singuratică, e complet des- 
prins de solul realităţilor sociale și istorice, într-un vid lipsit orice perspectivă. Al- 
ternativa solidarităţii reale a oamenilor de ştiin ideea folosirii uriașelor energii ale 
atomului în scopuri paşnice, pentru progresul și înnobilarea anităţii, nu apar în 
nici o repli Dar, dominată de ideea responsa ății, piesa Fizicie închizînd drama 
acestor ciudaţi oameni normali, deschide în fond dezbaterea în jurul stei importante 
probleme a prezentului, solicitind spectatorilor răspunsuri constructive, eficiente în dia- 
logul dintre scenă și sală. 


Nineta Gusti (Mathilde von Zahnd), Mircea Şeptilici (Newton), Florin Scărlătescu (Moebius) și Mihai 
Pălădescu (Einstein) 


SN DE 


De ce o asemenea piesă, scrisă sub imperiul neliniştii pentru soarta lumii, are 
aparenţa unui joc grotesc, conceput după, regulile farsei polițiste, într-o aglomerare de 
situaţii paradoxale, şi e subintitulată comedie ? f 

Dürrenmatt, care teoretizează mult pe marginea pieselor sale, a sesizat într-un 
studiu ineficacitatea tragediei pe scena contemporană. „Publicul, azi, nu poate fi sen- 
sibil decît în fața comediei... Prin rîs se descoperă libertatea omului, prin plîns se ma- 
nifestă constrîngerea sa; noi sîntem obligați să ne arătăm libertatea, căci tiranii acestei 
planete se tem doar de un singur lucru : de batjocură, de zeflemea.“ 

Deriziunea tragicului, care-l preocupă pe scriitor în studiile sale teoretice, se 
exprimă plastic şi concret în text. Există în Fizicienii două mari momente tragice, care 
îmbracă un aspect grotesc și în consecință comic. Închis de 15 ani în sanatoriul de 
alienaţi mintali, savantul Moebius a renunţat la familie, la orice satisfacţie personală, 
pentru binele umanităţii ; soţia sa, recăsătorindu-se, pleacă pentru totdeauna cu cei trei 
copii spre Oceanul Pacific. În actul I are loc ultima întîlnire dintre erou şi familia sa. 
Această situaţie real-dramatică, apăsătoare, e tratată într-o manieră proprie, burlescă : 
copiii cîntă disciplinat din flaut, pastorul — noul soţ — recită psalmii lui David, soţia 
lăcrimează înduioșată în fața frumuseţii sentimentelor ce-i copleşeşte pe toţi, iar Moe- 
bius, simulînd delirul pentru a le părea odios şi a ușura despărţirea, e pentru prima 
oară sincer, explodînd într-o răscolitoare profesiune de credință. Toţi cred că „nebunul 
are o criză“, „împachetarea“ spre insulele Mariane se precipită într-un vîrtej de acţiuni 
caraghioase, menite să disimuleze o realitate dureroasă, amară. Un alt moment cu sem- 
nificaţii tragice şi tratat de asemenea în burlesc găsim în actul II. Porniţi la vînătoarea 
de minți luminate, doi mari fizicieni simulează nebunia, dindu-se drept Newton şi 
Einstein ; pînă aici nimic paradoxal. Dar acești profesori, descoperitori ai unor mari 
adevăruri din natură, se comportă ca spionii de rînd: savanții sînt gata să se ucidă 
în duel, pentru a-l răpi pe Moebius. Această lovitură de teatru caricaturizează o anume 
realitate din timpul celui de-al doilea război mondial: tragediile şi procesele de con- 
ştiinţă care au zdruncinat familia mondială a fizicienilor. 

Drama grotescă a fizicienilor e sumbră. Deznodămîntul, în fond — tragic, e 
absurd. Cortina cade peste un cer închis — pîndit la orizont de flăcările unei uriașe 
ciuperci. Jertfa atomiștilor s-a dovedit inutilă, opţiunea zadarnică, acceptarea claustrării 
rizibilă. Fisiunea atomului nu poate stăvili reacția în lanţ şi, odată zămislite, cuceririle 
ştiinţei nu mai pot fi revocate. Indiferent de valoarea protestului individual al lui 
Moebius, sau de pactul colectiv al celor trei fizicieni, cea mai îngrozitoare armă a 
încăput, în adevăr nebunește, pe mîna unei „psihiatre“, stăpînitoare a trustului mondial 
al genocidului. Trustul va cuceri sistemul solar, va pătrunde în ceţoasa constelație a 
Andromedei. Viziunea finală e apocaliptică, globul nostru devine „un deșert albăstrui 
şi incandescent, rotindu-se fără scop și fără oprire, în veci stea mică şi radioactivă...“ 
Metafora lui Dürrenmatt e transparentă. Lumea reală a devenit un teren de expansiune 
a nebuniei, singurii oameni normali cunoscători ai adevărului fiind claustraţi şi obligaţi 
la tăcere! Singurii oameni normali, ridicol solidari în intenţia lor neputincioasă de a 
salva omenirea de dezastru, de rezultatul funestelor lor descoperiri geniale, sînt neputin- 
cioşi, imobilizaţi. Pesimismul învăluie piesa şi tonul sarcastic transformă drama fizicie- 
nilor în farsă — farsa sinistră pe care Mathilde von Zahnd le-o joacă lui Moebius și 
colegilor săi. Această dramă este atît de macabră încît declanșează obligatoriu o reacţie. 
Risul spaimei — hohotul nervos al spectatorului contemporan — în care deslușim, 
alături de înfiorare, şi hotărîrea de a acţiona. Nu întîmplător scriitori pesimişti, ca 
Dirrenmatt, sau disperaţi, ca Samuel Beckett, nu lasă alt mijloc de salvare eroilor lor 
nenorociţi decît sarcasmul dureros, în drojdia căruia cauţi totuși ceva tonic, înviorător. 
Prin subtilul joc al dialecticii, negația se transformă în afirmaţie. Risul în faţa situa- 
ţiilor atroce denotă puterea omului asupra „destinului batjocoritor“ și este implicit un 
elogiu adus umanităţii. Scriind această piesă în anul 1960, autorul a abandonat, pentru 
prima oară, o anumită rezervă civică, a dat deoparte elementul parabolic pentru a 
viza direct. „Piesa mea constituie un avertisment, deoarece consider că problemele ac- 
tuale, oricit de complicate ar fi ele, pot fi rezolvate pe calea eforturilor reunite.“ 
Avertismentul este puternic şi ceea ce pare pesimism, scepticism dizolvant, angoasă, se 
arată, la o cercetare mai atentă, ca unică modalitate proprie acestui scriitor de a pre- 
veni şi mişca conştiinţele : prin ducerea demonstraţiei pînă la ultima ei consecință 
logică. Fizicienii nu are însă nimic din uscăciunea şi tezismul unei demonstraţii, ideea 
exprimîndu-se prin situaţie teatrală. 

S-a vorbit mult despre simbol în legătură cu teatrul lui Dürrenmatt. Simbol sau 
alegorie, parabola constituie maniera predilectă de exprimare a scriitorului, deși perso- 

Mircea Şeptilici (Newton) Florin Scărlătescu  (Moebius) 


najele „fabulelor“ sale nu provin din fauna zoologică, ci dintr-o tristă degradare a 
speţei omeneşti. „Bătrîna doamnă“, scheletică și descompusă, toată în proteze, care 
pleacă din Giillen purtînd triumfătoare sicriul cu trupul lui Ill, această figură de coșmar 
a teatrului modern, simbol al „diavolului galben“ ce domină şi guvernează lumea, apare 
şi aici. De astă dată are chipul unei bătrîne fecioare cocoşate, de profesie psihiatru, o 
dementă ce îngrijește bolnavi sănătoşi. Și ea părăsește scena închizind uşa unui cavou — 
sanatoriul ei somptuos — în care zac cadavrele însufleţite ale celor trei fizicieni. Dezno- 
dămîntul nu apare nici aici ca o fatalitate implacabilă, ci ca urmarea logică a voinţei 
acestui monstru, simbol al unei lumi alienate. 

Dirrenmatt atribuie teatrului (deopotrivă dramaturgiei și spectacolului) două 
ipostaze : „Pe de o parte găsim teatrul-muzeu, pe de altă parte un cîmp experimental 
ce-l îndeamnă pe scriitor spre noi îndatoriri, spre noi probleme de stil.“ Dramaturgia 
sa — în nici un caz operă muzeistică — este acest cîmp experimental, în care dra- 
maturgul și regizorul pot defrişa necontenit strat după strat... 

Pe scena Teatrului de Comedie, Fizicienii este un spectacol grav ca tonalitate, 
clar în sensuri, echilibrat. Inventivul regizor Lucian Giurchescu, a cărui reputaţie în 
crearea reprezentaţiilor de mare vervă şi suculență comică e bine stabilită, a optat 
pentru relevarea filonului grav al piesei. Virtuos al situaţiilor „de comedie“, pasionat 
al ritmului năucitor, Giurchescu a renunțat acum la aceste atuuri proprii. Actul I 
începe şi sfîrșește cu un cadavru, dar atmosfera scenică nu șochează, în aer nu 
plutește nimic straniu, neliniștitor, nici un amănunt ciudat nu izbește, deși cîte o ușă 
se deschide uneori singură, cu un scîrţiit lugubru, şi Newton (Mircea Şeptilici) simu- 
lează nebunia „groasă“. Regizorul s-a străduit să se ascundă în spatele dramaturgului, 
lăsînd textul să se desfășoare, fără a interveni cu metafore şi surplus de idei scenice. 
În spectacol se întîlnesc şi interpretări actoricești revelatorii prin concepție și expresie. 
Florin Scărlătescu (Moebius) aduce accentul întregii reprezentații pe drama fizicianului. 
Acest Moebius apare ca un ins sceptic, profund dezgustat de viaţă, de sine însuşi. Dezabu- 
zat, el şi-a închinat ultimii ani ai vieţii unui singur scop: de a distruge sistematic 
creaţia propriei sale minţi geniale. Personajul, în perpetuă dilemă cu sine însuşi şi 

societatea, este jucat cu multă sobrietate, nuanţat. Scena în care Moebius se caracteri- 
zează cel mai bine este acea faimoasă întîlnire cu familia. Florin Scărlătescu apare, la 
început, plictisit în faţa acestei îndatoriri convenţionale 3 emoția, iritarea cresc conco- 
mitent, şi invocarea regelui Solomon şi a „versetului“ său apocaliptic ţişnește spontan. 
cu un tremur interior, cu scrişnetul de dezgust al omului scîrbit de filistinism, ipo- 
crizie, falsa cucernicie, falsele sentimente. Trebuie se că în această scenă, Tilda Ra- 
dovici, interpreta „bunei Lina“, a izbutit o admirabilă schiță portretistică, exact tipul 
femeii mărginite și stupide, impenetrabile atît la dramatismul cît şi la ridicolul situației. 
Una din cele mai interesante reușite actoricești ale spectacolului, dacă nu chiar cea mai 
interesantă, aparține Ninetei Gusti. Inteligent distribuită în rolul Mathildei von Zahnd, 
pe un registru total diferit de interpretările ei obişnuite, Nineta Gusti compune lucidi- 
tatea, şiretenia rafinată a psihiatrei, a cărei demență e limpede orientată spre satisfa- 
cerea monstruoasei sale sete de stăpînire. Nineta Gusti nu insistă asupra compunerii 
detaliilor fizice, a anomaliei patologice, ci dezvăluie eroziunea interioară a acestui per- 
sonaj robust, ce degajă o demențială forță de acaparare. Izbucnirea schizofrenică din 
ultima scenă, răsturnînd toate datele jocului, a fost pregătită de actriță ca o consecință 
firească a întregului comportament. Această nebunie reală — poate și aparentă — este 
în primul rînd logică, copleșind nu prin manifestări stranii, ci, dimpotrivă, prin cal- 
culul laborios împlinit al unei forţe care, precum spuneam, e demenţială prin nemăr- 
ginita sete, dorință și putere destructivă. 

Sobrietatea regizorului a dat montării un caracter distins. Giurchescu are un 
merit real prin faptul că nu a acoperit sensurile pesimiste ale piesei, că nu a căutat 
să aducă în scenă tonuri optimiste, un suport „constructiv“, o alură „eroică“, că nu a 
supralicitat „lupta“ fizicienilor, atribuindu-le intenţii inexistente în text; ci că, dim- 
potrivă, a arătat clar, explicit, neliniştea, întrebările, îndoielile care le devastează 
existenţa, ridicolul pactului lor tîrziu și inutil. Diirrenmatt însuşi scria despre această 
piesă, recunoscîndu-și într-un fel limita ideologică în faţa scepticismului soluţiei: 
„desigur, cel ce vede lipsa de rațiune și disperarea acestei lumi poate fi cu ade- 
vărat deznădăjduit. Dar această deznădejde nu este consecința acestei lumi, ci răspunsul 
lui. Există şi un alt răspuns: să nu-și piardă nădejdea...“ O prejudecată care a acţionat 
în unele din spectacolele noastre cu piese din dramaturgia occidentală era „corectarea“ 
limitelor sau erorilor din gîndirea scriitorilor respectivi. Uneori apăreau pe scenele 
noastre „perspectiva“ optimistă, soluţia, punctul nostru de vedere, văzut vulgarizat şi 
simplificator, în ciuda textului, şi uneori chiar împotriva lui. A fost rodul unei greșeli 
comune, atit a regizorilor care au „corectat“, cît și a criticilor care au apreciat aceste 
„corecturi“. Lucian Giurchescu nu a alterat ideile lui Dürrenmatt şi a prezentat drama 

fizicienilor așa cum a vrut-o autorul, un joc absurd și trist, dirijat de bagheta unui 
nebun. Fidelitatea în faţa fondului de idei al operei, act de cultură teatrală, com- 
pletat cu o explicitare limpede a textului — în cazul de faţă semnalăm ţinuta şi 
conţinutul programului de sală, mic ghid menit să înlesnească cu adevărat spectatorului 
pătrunderea în universul autorului —, obligă publicul să reflecteze la răspunderea oa- 
menilor de ştiinţă. 

Plecînd de la Fizicienii, ne-am gândit însă din nou la modul în care este în ge- 
neral interpretat Dürrenmatt pe scenele noastre. Nu e vorba de mici neîmpliniri, de 
un ritm mai mult sau mai puţin alert, de „forma“ unui actor sau a altuia... E o pro- 
blemă de stil — dacă vreţi, de „cheia“ în care este scrisă partitura. De fapt, această 
cheie nu e lesne descifrabilă, teatrul lui Dürrenmatt, ca și o întreagă tendință a dra- 
maturgiei moderne, caracterizindu-se prin ambiguitatea registrului dramatic. Tocmai 
acest caracter ambiguu — jocul „dublu“, pendularea între adevăr și mască, impercep- 
tibila demarcaţie între demența simulată şi cea reală, acel sentiment inefabil născut din 
comprimarea situaţiei tragice într-o grimasă — lipseşte din scenă; după cum e absent 
alt element inefabil, greu de cîntărit în cuvinte. Să-l numim caracterul paradoxal, ce 
nu poate fi disociat de un montaj specific, de alternanţa momentelor burleşti cu cele 
tragice, de trecerile rapide de la farsă la meditaţia filozofică, de la hohotul de rîs 
la crisparea dureroasă. Firește, observaţiile de mai sus nu sînt ecoul numai al acestui 
spectacol. Repertoriul modern contemporan care se joacă pe scenele noastre — şi ne 
gindim la Dürrenmatt, Frisch, Eugen Ionescu și alţii pe care nu-i jucăm încă — pre- 
supune din partea creatorilor spectacolului o disciplină artistică riguroasă, o știință 
specială de a da relief vizual, concreteţe, unor personaje care nu sînt caractere în sensul 


asic al noţiunii, ci idei, unor situaţii ce deţin nemijlocit un simbol. „Grotescul — spune 
Dürrenmatt — este un paradox estetic, chipul a ceva fără chip...“ Transpunerea în 
scenă a acestei „figuri ă figură“ presupune un exerciţiu îndelungat, o frecventare 


aprofundată a acestei dramaturgii radical diferite, în expresia ei, de realismul critic, de 
pildă. În general, spectacolele Dirrenmatt' montate pe scenele noastre nu și-au găsit 
încă tonalitatea, expresia teatrală corespunzătoare acestui univers artistic atit de ori- 
pm, Dürrenmatt este un scriitor cu foarte multă imaginație. Max Frisch spunea, printr-o 
utadă nu lipsită de adevăr, că fantezia confratelui său elvețian este atît de luxuriantă, 
încît el ar putea sucomba într-un „atac de imaginație“. 

În Fizicienii se petrec în scenă prea puține acțiuni menite să particularizeze în 
afara dialogului situația respectivă. E adevărat că decorul inspirat al scenografului Dan 
Nemţeanu aduce o contribuție însemnată la localizarea și atmosfera acțiunii. Salonul 
întunecat, aristocratic, cu un mobilier masiv, de epocă, şi stranii uşi albe de spital, 
sugerează opulența, rafinamentul, dar și cruzimea acestui singular penitenciar. Dar per- 
sonajele de prim-plan, ca de „pile Newton, în interpretarea lui Mircea Șeptilici, şi în 

ecial Einstein, în cea a lui Mihai Pălădescu, nu și-au găsit încă „figura“ ; actorii n-au 
găsit consecvent „cheia“ rolului, acele amănunte inspirate, care dau o viaţă particulară 
personajului, un chip propriu, de neconfundat. Supără în general neutralitatea prezen- 
telor actoricești, replicile care trec albe, impersonale. Cînd actorul rostește: „Eu am 
stabilit formula E =mc?, cheia transformării materiei în energie. Iubesc oamenii şi-mi 
iubesc vioara, dar tot pe temeiul descoperirii mele a fost realizată și bomba atomică...”, 
ca pe o replică oarecare, fără să dubleze spusele, cu emoția, neliniștea, frămîntarea fi- 
zicianului copleșit de o vină tragică, textul nu capătă incandescenţa necesară, nu e dra- 
matic. Nefiind dramatic, nu e polemic; nefiind polemic, nu zguduie, nu irită și, prin 
urmare, nu avertizează. 

Mulţi dintre actorii noştri au învăţat şi ştiu cum să interpreteze modern cla- 
sicii ; cum să dea o nouă viaţă spirituală eroilor lui Shakespeare, cum să stilizeze per- 
sonajele commediei dell’arte, dîndu-le un relief actual, dar sarcina de a da viaţă şi 
veridicitate artistică unor eroi ce poartă frămîntările lumii contemporane e mai dificilă, 
tocmai pentru că ne par prea familiare. Dramele gîndirii moderne — așa cum apar în 
creaţia acestui dramaturg, ce acoperă tragicul cu un zîmbet chinuit, grotesc, alegîndu-și 
această formă singulară de exprimare pentru a se apăra (deoarece sensibilitatea con- 
temporană refuză melodrama, sentimentalismul, lirismul desuet) — pretind o combustie 
intelectuală și ştiinţa de a o reda, nu uşor de transmis de pe practicabile. 

Fizicienii, repetăm, nu este singurul spectacol care pretinde actorilor o pregătire 
specială pentru cerinţele acestui teatru inedit. Convenţia acestor texte obligă la un 
stil fixat, la o muncă profesională intensă şi aplicată. Nu mai puţin, la găsirea cheii 
partiturii dramatice. 


Mira Iosif 

NOTTARA 


S-au împlinit trei decenii de cînd arta dramatică, învățămîntul tea- 
tral și admiratorii ilustrului actor au încercat un mare doliu: a murit 
Constantin |. Nottara, decanul scenei românești, maestrul maeștrilor, 
tragedianul de rasă, profesorul de conservator și regizorul, dascălul 
unei serii întregi de viitori slujitori ai Thaliei. 

„ Aproape unanimitatea actorilor bucureșteni au trecut pe sub mîna 
lui, au învățat de la el să descifreze și să interpreteze un text, să-l 
rostească simțit şi cu o perfectă dicţiune, să cultive armonia gestu- 
rilor și a atitudinilor, să fie punctuali la repetiție și la spectacol. 

ottara a fost un titan. 

A interpretat sute și sute de roluri, de zece ori mai multe roluri 
decît egalii săi din străinătate: pe vremea lui, o piesă se juca de cl- 
teva ori, ca să se pună a doua zi în repetiție, alta, la infinit. 

Premieră peste premieră, al căror prim personaj era sufleorul. In- 
teligența, memoria și puterea de improvizare a comedianului erau puse 
mereu la încercare. Muncă de Sisif. Cită dreptate avea Alexandru Ma- 
cedonski cînd îmi spunea: 

— La noi, dragă poete, gloria e ca o stincă pe care o ridici în 
nori dimineață pe umeri și seara o lași jos, și a doua zi iar o 
ridici |... 

Vremuri eroice, vremuri de privațiuni materiale și descurajări, muncă 
încordată pe mai multe fronturi, întru expedierea unui cotidian, neîndurat. 

Actor-prim al Teatrului Naţional, jucind în vacanță prin grădinile 
de vară, colindind ţara în turnee, director de scenă, profesor la conser- 
vator, Nottara a fost și a rămas un neîntrecut exemplu de pasiune și 
devotament în slujba artei dramatice, a perfectului cetățean muncitor, 
politicos și simplu, fără nici o ostentație de om respectat, iubit și ad- 
mirat. A fost sărac toată viața. 

Cînd am venit, în 1920 întiia oară, la direcţia teatrelor, l-am găsit 
pe Nottara — ca și pe Paul Gusty — înglodat în datorii. Paul Gusty 
mai încropea cite ceva cu traducerile și localizările, dar nu atit ca 
să-și susțină, fără griji, familia. 

Nottara a locuit cîteva decenii pe fosta stradă Regală, urcînd de 
citeva ori pe zi, pînă la bătrînețe, cele cîteva etaje ale imobilului, 
spre un apartament modest, interiorul clasic al corifeului teatral: mo- 
bile vechi, fotografii îngălbenite, busturi de ipsos, coroane de foi de 
laur, cu panglicile decolorate. 

A avut un fiu, pe care l-a adorat, muzicianul, violonist și compo- 
zitor de mult talent, Constantin, a cărui văduvă păstrează și astăzi, 
cu venerație, amintirea părintelui și a fiului, în Muzeul „Nottara“ din 
bulevardul Dacia. 

În cîte mii și mii de seri n-a apărut neîntrecutul actor în fața 
publicului bucureștean și provincial, trecînd de la Edipos la prefectul 
din Scrisoarea pierdută, de la Hamlet și Regele Lear la Horaţiu din 
Fîntîna Blanduziei, de la Wurm din Intrigă și amor a lui Schiller, pînă 
la Don Salluste din Ruy Blas și pînă la eroii naționali ai pieselor lui 
Delavrancea. 

O gamă bogată și atit de variată cum nu știu s-o fi posedat mulți 
actori din Soare-Apune. Acolo, oamenii scenei n-aveau nevoie să facă 
atitea sforțări ca să se mențină în atenția publicului. 

Afluența acestui public le înlesnește apariția într-un rol sau dovă 
pe an, apariții care ajung reputației lor pe toată viața. Cine și-ar fi 
închipuit, acum cîteva zeci de ani, că vom putea juca și noi aceeași 
piesă de cîteva sute de ori și că actorul nu va fi nevoit să îmbrace 
atitea și atitea costume și peruci cîte a purtat C. |. Nottara în trudita 
lui viață glorioasă ! 

Evocarea maestrului scenei românești, a omului de-o mare distincţie 
care a fost C. l. Nottara, aduce cu ea și evocarea unor vremuri nu 
prea depărtate, cînd soarta muncitorului manual sau intelectual era 
destul de tristă și fără nici o perspectivă. 

Astăzi, Nottara e în plină apoteoză. 

Un important teatru al Capitalei îi poartă numele; numele său e 
pe toate buzele, ziarele, revistele pomenesc mereu de el. Scumpul 
maestru dispărut e mai viu în inimile noastre decit oricînd. Mai mult 
decit oricare altul, el ilustrează adagiul că „actorul e o prescurtare 
şi în același timp o prelungire a vremii”. 


Victor Eftimiu 

Primul gong al stagiunii a bătut de mult pe toate scenele noastre. În 
teatrele din regiuni, prin forța împrejurărilor, ritmul premierelor fiind mai 
strîns, a bătut şi al doilea gong, chiar şi al treilea... lată, așadar, în plină des- 
făşurare, mult aşteptata stagiune 1965—1966. Mult așteptată de peh ic, căruia 
ispititoarele promisiuni, nenumăratele interviuri şi declarații publicate sau ne- 
publicate ale directorilor teatrelor din țară, mărturisite din primăvară şi pină 
acum (vezi paginile cotidianelor din regiuni) i-au făgăduit... Cite nu i-au făgă- 
duit ! Creaţiile dramaturgilor noștri — cele de ultimă oră, ca şi scrieri mai vechi, 
verificate de prețuirea unanimă ; aducerea la rampă a repertoriului național 
din opere mai puțin cunoscute, mai puţin jucate, şi care zac încă pe nedrept 
uitate prin sertare ; ferestre deschise spre cultura teatrală contemporană și 
clasică, spre valorile prestigioase universale de mare răsunet artistic, angajate 
în dezbaterea unor arzătoare probleme ale umanității de azi. Lista e lungă 
şi nenumărate titluri promise au trezit interes, bucurie, curiozitate. (Dar să 
ținem seama şi că alte titluri ale unor scrieri minore, nesemnificative, ce nu 
imbogățeau de fel orizontul spiritual al spectatorilor noştri, au uimit.) Între 
timp, paralel cu munca febrilă din teatre, cu activitatea cotidiană de transpu- 
nere în practică a planurilor, printre repetiții şi premiere, discuţiile despre 
repertoriu continuă. Cu sporită energie şi interes susținut, căci, de ce n-am 
mărturisi-o, piesa sau piesele anunțate de gongul inaugural pe unele scene 
din țară ne-au decepționat. Citeva teatre, e adevărat, şi-au respectat promi- 
siunile, oferind din prima zi opere substanţiale, noi, interesante. De pildă, 
Teatrul Naţional din Cluj —-Nu sînt Turnul Eiffel de Ecaterina Oproiu, 
Teatrul Naţional din laşi — Anton Pann de Lucian Blaga, Teatrul din 
Galaţi — Citadela sfărimată de Horia Lovinescu. Asemenea spectacole, va- 
lorificind un fond permanent împrospătat al dramaturgiei originale, au realizat 
spectacole elocvente, de prestigiu. Alte scene însă, și nu puține, în ciuda 
repetatelor îndemnuri ale presei, ale criticii teatrale şi ale Consiliului teatrelor, 
au prezentat lucrări de orizont mărunt sau neartistice, şi-au îndeplinit formal 
obligaţia fundamentală a unui for teatral — de a prezenta dramaturgia 
originală. 

Pe de altă else, ceea ce s-a prevăzut încă la sfirșitul stagiunii tre- 
cute, cînd plana doar pericolul unei avalanşe de piese polițiste, din nefe- 
ricire s-a împlinit. Piesele lui Robert Thomas tronează pe nenumărate scene 
(sable premiere pînă la mijlocul lui noiembrie), şi alături de ele o serie 
de alte produse ale bulevardului francez din ultimii sau mai puțin ultimii 

ani: Andre Roussin, Marcel Achard, Marc Sauvageon, Barillet şi Gredy. 
G. Arout etc. Vorbim de valorificarea bogatei zestre a teatrului românesc 
dintre cele două războaie mondiale, dar din dramaturgia lui Victor lon Popa 
se joacă în continuare Tache, lanke și Cadir (Oradea), se uită, de pildă, Ciuta 
şi se trece ușor peste inedita piesă, publicată recent, Răspîntia cea mare. 
Dintre piesele lui Mircea Ștefănescu, teatrele preferă Comedia zorilor (Arad) 
— una dintre lucrările mai nesemnificative ale acestui valoros scriitor. Pre- 
țuitorii din această stagiune ai lui Camil Petrescu nu trec mai departe de 
Mitică Popescu, după cum dintre marii dramaturgi contemporani ai literaturii 
universale se aleg parcă dinadins scrieri mărginaşe, vechi şi învechite : O'Neill 
— Anna Christie (Bacău), Anouilh — Colombe (Turda) ş.a.m.d. E firesc că 
nici un spectacol cu adevărat valoros nu s-a putut naşte pe aceste texte. 

Revista noastră şi-a propus să consemneze deschiderea stagiunii pe 
citeva scene din (ară, adăugînd o suită de observaţii concrete la aceste prime 
însemnări despre anul teatral 1965—1966. Dorinţa noastră a fost să cuprindem 
cît mai multe scene. Dar cum teatrele din Botoșani, Tg. Mureş, Petroşeni, 
Sibiu, Piatra Neam, Baia Mare au aminat deschiderea stagiunii la data 
necesară scrierii acestor rînduri, ne-am mulțumit cu cele şapte scene care s-au 
arătat la timp osbitaliere în faţa „criticii teatrale“. 


ARAD 


e „ÎN CĂUTAREA ADEVĂRULUI“ de Eugenia Busuioceanu 
e „VISUL UNEI NOPȚI DE IARNĂ“ de Tudor Muşatescu 
e „CAPCANA“ de Robert Thomas 
e „DON CARLOS“ de Friedrich Schiller 

Aradul îşi întîmpină spectatorii, la în- bul de pe comedia lirică Uisul unei 
ceput de stagiune, cu patru noutăţi reper- nopți de iarnă de Tudor Muşatescu, 
toriale. Pregătite, unele, încă din sezonul actul revalorificării piesei fii total- 


trecut, spectacolele propun titluri foarte mente pozitiv, dar, dacă ne 
variate, şi, dacă această varietate s-ar şi acest capitol repertorial 
dovedi programatică, publicul ar avea două războaie mondiale“) 
toate motivele să fie mulțumit. Reper- 


îndim bine, 
„dintre cele 
ilustrat 


toriul arădean ne duce, însă, cu gîndul 
la o varietate de tip » întîmplător” , mai 
ales pentru că nu putem întrezări — 
cu toată bunăvoința, şi cu toată impre- 
sia general favorabilă prilejuită de mon- 
tări — un principiu director în alcătui- 
rea lui. Să disecăm, puţin, lucrurile. Fi- 
gurează în repertoriu o piesă originală 
inedită, În căutarea adevărului, de Eu- 
genia Busuioceanu, cu intenţii frumoase, 
dar netransligurate artistic; repertoriul 
contemporan original este, deci, abordat 
cu exigențe minimale. Din dramaturgia 
românească, teatrul arădean a şters col- 

periferic. Scena arădeană n-a putut re- 
zista la ispita „modei“ în ceea ce pri- 
veşte alegerea unui text din dramaturgia 
universală modernă: joacă un Robert 
Thomas, poate cel mai bun din textele 
aflate în circulaţie la noi, Capcana, ră- 
mînînd datoare, însă, publicului cu înfă- 
țişarea unor tendinţe într-adevăr repre- 
zentative ale teatrului mondial de azi. 
În sfîrşit, pentru că publicul arădean n-a 
cunoscut nici o „montare locală“ din tea- 
trul lui Schiller și pentru că actorii simt, 
inevitabil, nevoia unui text clasic (dar 
numai din aceste motive), nu facem re- 

zerve privind reprezentarea lui Don 
Carlos... 

Eterogen, repertoriul arădean îşi re- 
neagă concepția. Vor reuși proiectele a- 
cestei stagiuni să structureze repertoriul 
pe o idee călăuzitoare? Un Anouilh și 
un Arbuzov (regizorul Dan Alexandrescu 
și trio-ul de interpreţi pun pasiune în 
munca la Dragul meu Marat), un greu 
spectacol shakespearean cu Richard II, 
piesa lui Eugen Barbu Să nu-ți faci pră- 
vălie cu scară şi feeria lui Zaharia Bîr- 
san Trandafirii roşii contribuie la diver- 
sitate (!), aduc realmente citeva puncte 
de interes... Ceea ce lipsește, însă, reper- 
toriului este greutatea specifică, drama- 
turgia reprezentată oglindind firav pro- 
blematica şi preocupările contemporanei- 
tăţii. Este, credem, un motiv de reflecţie 
pentru teatru, în perspectiva stagiunilor 
viitoare... 


Dar să revenim la prezent. În piesa 
Eugeniei Busuioceanu aflăm un punct de 
pornire interesant încă în ideea declarată 
din titlu. Căutarea adevărului a fost, este 
şi va fi un subiect de dramaturgie. În 
cazul de faţă, sînt implicate în acest pro- 
ces scenic al stabilirii şi restabilirii ade- 
vărului personaje cu biografii contem- 
porane. Tînărul inginer Adrian Stănescu, 
format în spiritul societăţii socialiste, cu 
înaltă conștiință patriotică și cetăţenea- 
scă, bun și activ specialist, are de înfrun- 
tat minciuna urzită pe seama unui trist 
adevăr al trecutului (tatăl său, fost di- 
rector al Băncii Naţionale, şi-a renegat, 
cu ani în urmă, ţara). Apărîndu-și cin- 
stea, demnitatea, adevărul unei existențe 
exemplare, inginerul Stănescu —  încon- 
jurat de grija tovărășşească a colegilor 
din uzina chimică în care se petrece ac- 
țiunea — va reuşi să dovedească lipsa 
de scrupule a uneltirilor inginerului Dan 
Vasiliu, deprins să terfelească cinstea, 
demnitatea, adevărul. Pe scurt, acesta 
este firul acţiunii, concluzia conținînd 
un mesaj tonic, optimist, privind trium- 
ful eticii noastre comuniste. De la inten- 
ţii, însă, există un decalaj izbitor pînă la 
realizarea artistică. Adevărul artistic al 
piesei, adevărul conflictului dramatic, a- 
devărul personajelor implicate în con- 
fruntarea etică rămîn adesea deficitare, 
debitoare interesului real pe care îl poate 
genera tema. În demonstraţia propusă, 
autoarea nu s-a putut îndepărta de fa- 
cilitatea unui conflict schematic între 
„alb“ şi „negru“, deși problema piesei, 
ea în primul rînd, solicita imperios com- 
plexitate. Nici personajul central nu se 
definește ca un caracter dramatic, calită- 
tile și particularităţile îi sînt doar de- 
clarate, în timp ce alte tipuri din piesă 

sînt doar schiţe de portret: „negativul“ 
Vasiliu se autodemască mult înainte de 
a fi demascat (de aici scăzuta eficacitate 
a  deznodămîntului-surpriză), secretarul 
de partid Ionuț este conceput după for- 
mula livrescă a „activistului umanizat“, 
inginerul Popescu este o palidă ilustrare 
a tipului de om temător, nehotărit, sur- 
rins în momentul unei deveniri morale. 
n galeria celorlalte personaje aflăm ti- 
puri declarative (directorul uzinei), tipuri 
decorative (cei trei muncitori), în adaosul 
decorativ al textului, inflexiuni melo- 
dramatice (personajele feminine, în ada- 
osul sentimental al textului). Fără con- 
sistența necesară, personajele nu pot pur- 
ta satisfăcător sarcina dramatică în con- 
flict, momentele acţiunii lăsînd uneori 
senzația că se desfăşoară „în gol“. 
Această senzaţie este parţial înlăturată 
de spectacol. Teatrul arădean a vădit 
multă preocupare pentru ţinuta artistică 
a montării, de la concepţia regizorală 
(Dan Alexandrescu) și scenografică (Se- 
ver Frențiu) pînă la jocul majorităţii 
actorilor. Concentrînd atenţia spectatoru- 
lui spre focarul dezbaterii etice (la pro- 
priu, chiar, locul acţiunii este un podium 
ridicat în centrul scenei, în timp ce pe 
fundal un permanent fascicol de lumină 
sugerează ideea unui „nucleu“ al adevă- 
rului), regizorul a imprimat montării di- 
namism, caracterul unui proces public de 
stabilire a adevărului. Piesa l-a ajutat 
mai mult prin a doua parte, unde sce- 
nele au o desfășurare mai ritmată, unde 
conflictul are momente de forţă. Spec- 
tacolul devine uneori pasionant, sau dacă 
termenul pare exagerat, ne face oricum 
să trecem cu vederea limitele unor per- 
sonaje: inginerul Adrian Stănescu este 
mai puţin declarativ în interpretarea lui 
Ion Perae secretarul de partid Ionuț 
Barbu se depărtează de formula-tip a 
„activistului“, apropiindu-se de viață, da- 
torită contribuției personale a actorului 
Constantin Adamovici, jocul. lui Hanibal 
Teodorescu (foarte bine orientat) des- 
prinde cu finețe masca minciunii de pe 
chipul invidiosului și insidiosului inginer 
Vasiliu, actorul Iulian Copacea depășește 
stadiul unei palide ilustrări (deşi textul 
íi răpeşte mobilurile și argumentele de- 
venirii) etc. Notăm și jocul Constanţei 
Comănoiu (Roxana, soţia lui Vasiliu) din. 
scena demascării, contribuţia Mariei To- 
da (Magda). Fragmentele „decorative“ 
ale textului n-au putut fi evitate; dim- 
potrivă, pitorescul forţat distonează tare 
cu sobrietatea montării, cu formula mo- 
dernă, denudată de artificii, a specta- 
colului. 


WwWW.cimec.ro 


Cu Visul unei nopți de iarnă pătrun- 
dem în lumea visului de fericire impo- 
sibilă plăsmuit în urmă cu trei decenii 
de Tudor Mușatescu. În fond, teatrul 
arădean repune în circuit o lucrare a- 
proape uitată, care la vremea ei a emo- 
ționat pentru o seară publicul bucureş- 
tean, a trecut fruntariile ţării, călătorind 
la Milano, Torino, Zagreb şi Viena, sau 
a prilejuit unui pionier și maestru al 
cinematografiei noastre, Jean Georgescu, 
un film de asemenea emoţionant, de-o 
clipă. Emoţia e simțită și azi. Cu tot 
farmecul desuet pe care îl conţine po- 
vestea Mariei, tinăra fată săracă, vînză- 
toare la un magazin de bijuterii, dornică 
de evadare din monotonia vieţii zilnice. 
Sau, poate, tocmai datorită acestui far- 
mec desuet. Cu toată poezia naivă a 
unei nopţi de iarnă, cu clinchete de clo- 
poţei și fulgi mirifici, în care, la gura 
sobei, se deapănă un prea frumos vis 
de prea multă fericire. Sau, poate, toc- 
mai datorită acestei poezii naive. Fără 
nici o îndoială, subiectul şi intriga piesei, 
mult mai simple decît în comediile sati- 
rice ale aceluiaşi dramaturg, au evoluat, 
în timp, spre simplism. Dar din moment 
ce Uisul unei nopți de iarnă comunică 
încă o emoție... 


Spectacolul respectă fidel factura tex- 
tului. Poate că însuși „visul“ conţinea 
sugestii de spectacol demne de încercat 
într-o montare contemporană. Poate că 
o privire mai exersată ar fi putut extra- 
ge din text, cu ochiul prezentului, și 
alte semnificaţii. Regizor în rodaj, lon 
Jivan nu s-a „aventurat“ înspre o inter- 
pretare scenică inedită, dar are meritul 
respectării fiorului poetic originar. Mon- 
tarea sa are patină de epocă, calmul unei 
nopţi de iarnă cu fulgi mari. Şi mai are 
ceva, deosebit de preţios: interpretarea 
de o naturaleţe cuceritoare a Vioricăi 
Popescu-Pintilie. În interpretarea actri- 
tei, Maria își recomandă de la prima in- 
trare în scenă puritatea sufletească, can- 
doarea şi frumuseţea umană, hazul nevi- 
novatelor sale şotii de copil. Pe par- 
cursul rolului, Viorica Popescu-Pintilie 
creează mici momente-cheie (beţia cu 
șampanie, adormirea în fotoliu), culmi- 
nînd în tabloul final cînd „preliminariile 
sinuciderii“ se recomandă ca un moment 
irezistibil de comedie, minuţios compus, 
pînă la cel mai mic detaliu, fără cea mai 
mică umbră de melodramă. Partenerul, 
Florin Blănărescu (scriitorul Alexandru 
Manea), o secondează cam crispat, fără 
suficientă participare. Din distribuţie se 
mai impun atenției jocul Elenei Bodi 
imama Mariei), care creionează un per- 
sonaj de mare adevăr, compoziţia pito- 


rească a lui Nicu Antoniu (Manole), şi 
contribuţiile altor actori: Emilia Dima 
(Fanţa), Silvia Tabacu (Elvira), Jan 
Maydik (Milică), Nicolae Lehene (tatăl 
Mariei — cu rezerva că filozofia fali- 
mentară a personajului este uneori adău- 
ată şi nu organică), Ştefan Neagrău 
Bebe Cristian). Dacă decorul lui Fran- 
cisc Toth (adaptat unei scene de turneu) 
nu ne-a produs o impresie deosebită, în 
schimb o remarcă pozitivă pentru costu- 
me (Eva Györffy), îndeosebi pentru în- 
făţișarea vestimentară a eroinei. 
Celelalte două spectacole din reperto- 
riul curent au fost montate de Nic. Mol- 
dovanu. În Don Carlos, regizorul face 
dovada echilibrului artistic, spectacolul 
său remarcîndu-se printr-o clară şi gîn- 
dită viziune asupra textului. lambii fac, 
uncori, ca deficienţele ansamblului să se 
simtă mai pregnant decit în alte specta- 
cole (am auzit de astă dată, destul de 
des, voci sparte, sau numai dogite), dar 
concepţia asupra personajelor este sigură, 
fără echivoc, și astfel poemul dramatic 
schillerian se desfășoară pe diapazonul 
firesc: între tinereţea răzvrătită și matu- 
ritatea clasicizantă a eroilor, gamă care 
traduce de fapt trecerea de la tinereţea 
răzvrătită la maturitatea clasicizantă a 
autorului. Ritmul spectacolului trenează 
uneori, există o  liniaritate supărătoare, 
şi poate că, în acest sens, și mai aproape 
de sensibilitatea spectatorului contempo- 
ran, montarea ar fi solicitat mai mult 
nerv. Practic, centrul „sistemului nervos“ 
al montării îl constituie Constantin Ada- 
movici (interpretul lui Filip al II-lea), 
care creează un personaj deosebit de 
complex, revelator îndeosebi în scena cu 
Marele Inchizitor (Nucu Mihuţă), în dis- 
putele cu Elisabeta de Valois (Constanţa 
Comănoiu) sau în dialogul celebru cu 
tînărul grande d'Espana, Marchizul de 
Posa. 


Temerar distribuit în acest din urmă 
rol, poate cel mai frumos — îndeosebi 
prin mesaj — al piesei, tînărul Ion Pe- 
trache este convingător în sentimentul 
său de solidaritate și prietenie față de 
ideile nobile ale prințului moştenitor. Și 
mai temerar distribuit, Ion Costea are 
entuziasmul lui Don Carlos, dar îi lip- 
sesc forţa şi prestanța. O compoziție 
foarte atent nuanţată realizează Agatha 
Nicolau, în rolul prințesei de Eboli, fără 
a-şi dezumaniza personajul în momentele 
marii trădări, exprimînd viguros senti- 
mentele nutrite pentru infante, dezvă- 
luind fin mobilul acţiunilor sale. Cadrul 
scenografic semnat de Traian Niţescu 
este remarcabil prin  monumentalitatea 
simplă a coloanelor sale, veritabile „co- 

loane vertebrale“ ale întregii montări, 
cu caracter foarte funcţional. 

Văzînd Capcana nu ne putem da sea- 
ma că asistăm la creaţia aceluiaşi re- 
gizor, într-atîta stilul diferă. După mon- 
tarea echilibrată, statică, a lui Don Car- 
los, nu ne aşteptam, din partea lui Nic. 
Moldovanu, la spectacolul „în linii frîn- 
te“, nervos, foarte ritmat cu Capcana. 
Modalitatea convine foarte bine piesei 
polițiste a lui Robert Thomas și mărtu- 
risim că spectacolul ne-a interesat (prin 
„forţa lucrurilor“ am văzut cîteva Cap- 
cane) mai mult decît pe alte scene. De- 
corul modern, frumos, chiar foarte fru- 
mos al aceluiași pictor scenograf, Traian 
Niţescu (colaborarea sa cu Teatrul din 
Arad s-a dovedit fructuoasă), îi conferă 
o ambianţă foarte propice. Jocul prota- 
goniștilor atinge adesea virtuozităţi: A- 
gatha Nicolau joacă cu deosebit simţ al 
situațiilor polițiste, în vervă continuă, 
rolul Femeii; Sorin Gheorghiu nu-și de- 
mască nici o clipă personajul, conducînd 
abil spectatorul pe alte și alte piste de- 

ductive, înafara celei autentice, vădind 
mult temperament scenic; straniul per- 
sonaj al Abatelui capătă sub sutana lui 
Ion Costea o alură şi mai stranie; pen- 
tru a treia oară în cadrul însemnărilor 
de faţă consemnăm numele lui Constan- 
tin  Adamovici, şi, într-adevăr, actorul 
este un fel de pilon al colectivului: în 
rolul Necunoscutului, face o remarcabilă 
compoziţie pitorească,  agrementată cu 
poze filozofice şi poze „beţive“ de cali- 
tate; în sfîrşit, Nucu Mihuţă (Comisarul 
de poliţie) şi Lucia Georgian (Infirmie- 
ra) aduc coeficientul de neprevăzut pe 
care îl rezervă, amîndurora, textul. 

Prima impresie arădeană, negativă — 
repertoriul eterogen — se conjugă cu a 
doua, pozitivă — acurateţea montărilor. 
Desigur, am fi preferat o conjugare „în 
acelaşi sens“, o juxtapunere de preocu- 
pări. Spre realizarea acestui deziderat am 
apăsat, încă de la începutul acestor rîn- 
duri, pe maneta de alarmă. 


Călin Căliman 


e „CETATEA NEAMȚULUI“ de Vasile Alecsandri 
e „ANNA CHRISTIE“ de Eugene O'Neill 


Primele spectacole prezentate de Tea- 
trul din Bacău în această stagiune: Ce- 
tatea Neamţului de Vasile Alecsandri și 
Anna Christie de O'Neill duc la o con- 
statare pozitivă. Teatrul a ţinut să-și 
respecte profesiunea de credinţă mărtu- 
risită, cu cîteva luni în urmă, în pagi- 
nile revistei noastre*, de a renunța la 
concesii, de a se strădui să-și situeze ac- 
tivitatea pe treapta superioară a mișcării 
teatrale. Inafara acestor prime lucrări, 
curba repertoriului băcăuan se desenează 
ascendentă. Trei piese într-un act de Sean 
O'Casey, Domnul Puntila şi sluga sa 
Matti de Brecht, Romulus cel Mare de 
Dürrenmatt, Rădăcini de Wesker, prin 
conținutul şi valoarea lor artistică, se în- 
scriu printre producțiile menite să slu- 
jească educația şi cultura teatrală a pu- 
blicului. Sînt piese care pun la încercare 

posibilitățile colectivului, dinamizează ve- 
leitățile sale înnoitoare. 

Deşi nu poartă pecetea celei mai re- 
prezentative dintre operele lui Alecsan- 
dri, Cetatea Neamţului a cîştigat adeziu- 
nea caldă a publicului, impunîndu-se ca 
un act merituos, de prospectare și valo- 
rificare a moştenirii noastre culturale, de 
împrospătare scenică a liniei de evocare 
a trecutului istoric. Ca şi „novela“ isto- 
rică „Sobieski și românii“ a lui Costache 
Negruzzi, din care a fost inspirată, Ce- 
tatea Neamţului reprezintă o lucrare cu 
un caracter programatic. „Mulţumirea de 
a redeștepta în public, prin această dra- 
mă istorică, amintirea gloriei străbune“ 
— cum precizează Alecsandri într-o scri- 
soare către un prieten — e legată, fi- 
rește, de activitatea sa politică, desfășu- 
rată în pregătirea Unirii. Asemenea lui 
Negruzzi, care transcrie acest episod le- 
gendar din cronica fie a lui Neculce, fie 
a lui Costin — cu scopul de a trezi, în 

preajma Revoluţiei din 1848, mîndria na- 
țională şi elanul patriotic —, scrierea lui 
Alecsandri are valoarea unui important 
act propagandistic, pentru că a slujit 
ideea Unirii şi a independenţei naţiona- 
le, prin îndemnul la cercetarea și valori- 
ficarea istoriei şi a folclorului. Atenţia 
cu care se ascultă astăzi textul Cetății 
Neamţului, text destul de stingaci con- 
struit, aplauzele care răsplătesc la scenă 
deschisă desfăşurarea acţiunii lui foarte 
simple îşi găsesc justificări în autentici- 
tatea suflului eroic, în incandescența me- 
sajului patriotic, dincolo de imaginea idi- 
lică în care sînt reprezentaţi conducătorii 
armatei poloneze (prea generoși şi umani, 
căci furia li se topeşte în faţa faptelor 
de vitejie ale celor 18 plăieşi moldoveni), 
dincolo de unele accente false pe care le 
capătă în final recunoştinţa românilor. 

ar este în primei rînd meritul crea- 
torilor spectacolului şi al regizorului Val 
Mugur că, la distanță de peste un veac 
de la prima reprezentație a piesei, fap- 
tele bravilor plăieşi ne-au apărut într-o 
lumină vie, emoţionantă. Construit într-o 
viziune romantică, de o cuceritoare sim- 
plitate, spectacolul stabileşte de la în- 
ceput comuniunea cu aspirația autorului, 
potențează într-o imagine sobră și ex- 
presivă, cu patos și cu autentic drama- 
tism, idealul acestuia: mai presus decît 
orice, decît viaţa chiar, stă dragostea de 
țară şi de popor, lupta pentru libertate. 
Fericit ales, un fragment din „Cîntarea 
României“ de Alecu Russo, în care de 
asemenea se preamăreşte iubirea de pa- 
trie şi vitejia ostașilor români, amplifi- 
că forţa mesajului, aura sa patriotică. 
Momentele cele mai reuşite ale spectaco- 
lului — depunerea jurămîntului plăieşi- 
lor, primirea solului polonez lablonoski, 
ca pp prizonierilor — poartă în spe- 
cial amprenta muncii atente şi inspirate 
a regizorului. Ideile textului se tălmă- 
cesc fără supralicitări, într-un climat de 
mare simplitate şi sinceritate, propriu 
operei. 

Scenograful Mircea Marosin a conce- 
put spectacolul într-un cadru plastic su- 
gestiv, cu eleganţă stilizat. Pe un fundal 
de perdele, care-și schimbă de la act 
la act culoarea (galben, roşu și albastru), 
cîteva elemente simple: afeturi de tun, 
stindarde, embleme, cîteva trepte etc., 
subliniază locul acţiunii. În această am- 
bianţă de bun-gust a surprins modul pre- 
tenţios, dar naiv (căderea corpurilor la 
tragerea la ţintă), în care s-a realizat 
bombardarea cu ghiulele a cetăţii. 

Structura oarecum liniară a personajelor 
a solicitat actorii la definirea şi îmbogă- 
țirea caracterelor prin joc. Spectacolul 

trăiește prin forţa morală afirmată de 
cei trei eroi: Farcaș, Tudora, Şoiman. 
Ion Buleandră, în rolul lui Farcaș, a 
creat cu credință, cu o autentică vibra- 
ţie, imaginea tînărului ostaș, ferm hotă- 
rit în permanenta înfruntare a dușma- 
nului. Înterpretîndu-l pe bătrinul Șoi- 
man, Ion Niculescu-Brună a redat înţe- 
lepciunea, curajul şi omenia, răspunde- 
rea patriotică faţă de tovarășii săi de 
luptă. Impetuoasă şi sensibilă, vitează, 
hotărită, plină de avint romantic a apă- 
rut Tudora în interpretarea tinerei ac- 
trite Constanţa Smeu. Am remarcat în 
spectacol forţa dramatică, discreţia cu 
care Lori Cambos s-a impus în persona- 
jul episodic: o Română. Se distinge con- 
tribuţia lui Gh. Musceleanu, în rolul Re- 
gelui Sobieski, pe care actorul l-a pre- 
zentat cu ifosele, cu înfumurarea şi si- 
guranţa celui poreclit „fala leșilor, eroul 
creştinătăţii“. 


Montarea, în regia lui Vlad Mugur, 
a piesei Anna Christie se înscrie şi ca 
în contextul efortului spre calitate ce ca- 
racterizează acest început de stagiune 
băcăuană. Speranţa, nevoia de regenerare 
a eroinei sub influența climatului pur 
al mării şi a oamenilor cinstiţi, pe care 
este construită piesa; mersul lent al 
omului către om se deslușesc limpede, 
dincolo de realitatea crudă și violentă 
care e gata să înghită viaţa celor trei 
eroi ai piesei: Christophersen, fiica sa 
Anna şi fochistul Mat Burke. Spectacolul 
tinde vădit să se impună prin modalita- 
tea unui joc bazat pe simplitate, sobric- 
tate şi firesc, lucru desigur lăudabil, de 
vreme ce în spectacol sînt ocolite striden- 
tele, emfaza patetică, îngroşările, artifi- 
ciozitatea. Totuşi, acest mod de inter- 
pretare apare încă insuficient aprofundat 
şi stăpînit de actori, deoarece el s-a con- 
vertit adesea în inexpresivitate, uneori 
în simplism. Recrutaţi din lumea aspră 
a celor nevoiţi să ducă o luptă tragică 
şi grea pentru existenţă, pentru afirma- 
rea condiţiei umane, zugrăviți cu forţă 
realistă, eroii piesei se înfruntă la o ten- 
siune înaltă, își dispută violent nevoia 
de fericire, evoluţia lor se construieşte pe 
situaţii tari, brutale, dincolo de fapte e- 
xistă înţelesuri profunde. Îndrumaţi spre 
sobrietate, actorii au teșit din aripile aces- 
tei violenţe, care, în cazul de față, este 
liberatoare, au prezentat în tonuri minore 
revolta o'neilliană, au scăzut din tempe- 
ratura dramei, lipsind-o astfel de tonali- 
tatea sa proprie. Nu s-a subliniat aşadar 
suficient pentru spectatori că drama lui 

O'Neill este strigătul sfişietor al unor oa- 
meni care nu vor să se lase mutilaţi de 
condiţiile vitrege ale societăţii. Ritmul 
spectacolului se cerea mai încordat, ges- 
tica şi intonaţia mai variate. Semnat de 
H. Novac, cadrul plastic s-a adecvat pie- 
sei cu inventivitate, reuşind să sugereze, 
prin cîteva elemente simple, culoarea lo- 
cală a barului, poezia aspră şi frămin- 
tată a mării de dincolo de chei, de pun- 
tea micului şi sărăcăciosului vas al lui 
Chris. 

Dar încă o dată, chiar dacă adevărata 
dimensiune a zbuciumului uman din dra- 
mă s-a dovedit greu de atins, nu poate fi 
trecut cu vederea efortul interpreţilor de 
a se apropia de el, ca și de adincimea 
personajelor o'neilliene, printr-un joc cu- 
rat, înnobilat prin sinceritate. 

În rolul titular, Kitty Stroescu, cu inte- 
ligenţa și sensibilitatea ce-i sînt proprii, 
a subliniat convingător dorința persona- 
jului de a regăsi sentimentele curate ale 
copilăriei. Dar fondul contradictoriu al 
sentimentelor eroinei, permanenta ei alter- 
nare între cruzimea cinică a prostituatei 
şi candoarea ei undeva nealterată au ră- 
mas învăluite, fără nuanţe, fără strălucire. 
Ion  Niculescu-Brună a ferit pe Chris 

Christophersen de accente melodramatice, 
subliniind cu măsură durerea, neliniștea 
ce răzbat dincolo de jovialitatea lui. Ion 
Buleandră în rolul lui Mat Burke a ţinut 
vizibil să scoată în relief lumea inte- 
rioară a matelotului plin de forţă, scîrbit 
de mizeriile cotidiene, care aspiră spre 
frumuseţe şi lumină, dînd la iveală, de 
sub masca lăudăroşenici, a înăspririi şi a 
brutalităţii, cinstea și naivitatea persona- 
jului. Meritorie în intenţiile sale, com- 
poziţia lui nu a cîştigat însă ponderea 
cuvenită, jocul actorului fiind umbrit de 
liniaritate, de monotonie. Liliana Rusu, în 
rolul bătrînei Marthy, nu e lipsită de in- 
teres, dar și la ea se resimte necesitatea 
de a dobindi mijloace mai mature, mai 
expresive îr. conturarea personajului. 

epertoriul „de calibru greu“ pe care şi 
l-a propus colectivul băcăuan pretinde ne- 
apărat regizorilor și actorilor un efort mai 
susținut pentru îmbogățirea și stăpînirea 
mijloacelor de expresie, în general, şi un 
efort spre o mai mare supleţe în inter- 
pretare, spre o mai mare disponibilitate 
la diversitatea stilistică a textelor. Din 
aceste unghiuri de vedere, repertoriul bă- 
căuan constituie și un program de stimu- 
lare profesională. 


e „NU VREŢI SĂ VENIȚI PUŢIN?“ de Aziz Nesin 


Făgăduiala teatrului din Brăila de a 
cerceta dramaturgia ţărilor vecine, de a 
crea, prin lucrări mai puţin cunoscute, o 
mai mare varietate de repertoriu, a tre- 
cut în fapt. Montarea piesei Nu vreți să 
veniți puţin ? a scriitorului turc Aziz 
Nesin deschide calea spre cunoaşterea 
unor idei și frămîntări care animă inte- 
lectualitatea progresistă din Turcia. În- 
verşunatul polemist Aziz Nesin, atras în- 
deobște de forme violente de exprimare 
a ideilor sale, apare de data aceasta mai 
puţin spectaculos, dar nu mai puţin preo- 
cupat de probleme mari ale epocii, ale 
existenței umane.  Originală, această 
scriere pentru scenă a lui Nesin are fac- 
tura unui poem popular în care pe un 
ton simplu și firesc, învăluit într-o dis- 
cretă poezie, se închipuie un dialog, cu- 
tremurător în semnificaţia lui, despre 
viață şi moarte, despre foame şi mizerie, 

despre rostul omului pe pămînt. Împle- 
tind, într-o simbolistică simplă, elemente 
tradiţionale — concepții, învăţăminte — 
din inepuizabilul zăcămînt de înţelepciu- 
ne populară, cu clemente ale gîndirii 
contemporane, Nesin realizează o legendă 
cu implicaţii tragice, în care sînt con- 
damnate fără cruţare inerția și compro- 
misul, ignoranța și indiferența faţă de 
viaţă, nădejdile sterile, refuzul de a lup- 
ta, de a acţiona. Fără o muncă creatoare, 
fără o permanentă neliniște şi fără o 
chinuitoare  osteneală către perfecţiune, 
viaţa nu are nici un rost. „Nu de dispa- 
riția oaselor şi a cărnii mă tem. Ce va 
fi cu cuvintele, cu culorile, cu albastrul 
senin ca laptele înspumat al cerului, cu 
roșul soarelui aprins ca flama, cu galbe- 
nul de canar, de gutui, cu albul imaculat 
ca cinstea, ca fata neîntinată, cu miro- 
surile, cu sunetele, cu lumina din ochi?“ 

Şi, conştient că numai acel ce caută şi 
munceşte neîncetat, pentru a cuprinde și 
preamări într-o operă, de mai mică sau 
mai mare importanță, aceste daruri 
ale vieții, poate să înfrunte ame- 
nințarea morții, „ingenua“ ei chema- 
re: „nu vreți să veniți puţin?“ — au- 
torul cere tuturor oamenilor să se anga- 
jeze în apriga luptă împotriva morții. 
Cu farmecul rar al naivității şi al sim- 
plității populare, Nesin afirmă dragostea 
de viață, de oameni, bucuria di: a crea, 
frenezia muncii. Sunetele, chemările, nu 
le aude oricine. Le aud numai cei lacomi 
de viață, cei care pretind mult de la ea 
şi se întrec cu ei înșiși ; acei pentru care 
ziua nu are numai 24 de ore, care visea- 
ză un țărm cu zile mai lungi, o altă lume 
în care o zi să însemne o săptămînă, o 
lună, un an, unde să se poată făuri in- 
strumente muzicale cu tonuri nemaiîntil- 
nite pentru oamenii demni și cinstiţi. 
„Cine se gîndeşte la moarte iubește via- 
ta. lar cînd o iubește, munceşte şi nu 
mai are timp de răutate“. Poziţia vrăj- 
mașă a lui Nesin faţă de orinduirea ca- 
mp axă a întregii sale activităţi, 
ermentul creator al operei sale, e pre- 
zent în această piesă sub forma unei iro- 
nii dureroase. Ecou al propriei experien- 
te de viaţă și de creaţie a autorului, des- 
tinul meşterului Mateh e o permanentă 
luptă cu mizeria, cu lipsurile materiale, 
cu lipsa de umanitate a marilor aface- 
rişti — „mai dușmani decît moartea care 
ne cheamă“ — care nu sînt în stare să 
audă vreodată glasurile vieţii, care nu 
ştiu decît să vîndă şi să cumpere totul: 
pămîntul, apa, aerul, fumul, creaţia. Im- 
ortantă ni se pare ideea sugerată de 
esin că jocul afaceriştilor cu viaţa şi 
moartea oamenilor obidiți se întemeiază 
pe ignoranță, pe obscurantism, pe pasivi- 
tatea inoculată lor de anii de mizerie, 
oameni dintre care unii mor încă de la 
naştere, sau de la primul salariu cu care 
n-au fost în stare să-și realizeze visul 
lor modest, să-și cumpere o bicicletă. 
În această lume strîmbă în care nici sen- 
sibilitatea rafinată, nici inteligenţa supe- 
rioară nu-i poate salva pe cei pasivi de 
la umilință, îndobitocire, teamă de moar- 
te, compromisul e greu de evitat. Fiecare 
încearcă să evadeze, nădăjduieşte să sca- 
pe, se împotrivește, dar mulţi ajung, ase- 
menea meşterului Mateh, la o limită in- 
terioară, sînt nevoiţi să accepte, conştient 
sau nu, un compromis, o moarte a sufle- 
tului, după care moartea trupului nu mai 
are nici o importanţă. Un fond de tris- 
tete iremediabilă însoţeşte petrecerea meş- 
terului Match cu vecinii, cu bogătașul 
Effer, după ce artistul a acceptat, renun- 

țînd la împotrivirea de o viaţă, să-şi 
vîndă opera. În acest final tragic, ase- 
menea aceluia din cunoscuta elegie a 
lui Garcia Lorca, „Plopul mort“ — cel 
care singur chemat-a moartea să-l scape, 
văzindu-se putred de gînd, fără cuiburi 
uitat lingă ape — nu lipseşte o rază de 
lumină. Convingerea lui Mateh că meşte- 
rii nu dispar degeaba, că efortul lor, 
frînt fie de legi potrivnice, fie de vicii, 
de faptul că „inima nu trăia în pace 
cu mintea“, va fi continuat de urmaşi, 
de unii mai puternici, ce nu vor mai fi 
nevoiţi să se fure pe ei înşişi, deschi- 
de spectatorului un orizont optimist. 
Testamentul fierbinte al meşterului Ma- 
teh : credința în vremi viitoare mai bune 
este tema ce imprimă textului lui Nesin 
pulsul  contemporaneităţii. 

În ciuda slăbiciunilor ei de construcţie 
(o tehnică teatrală nesigură, lungimi obo- 
sitoare, gradare deficientă a acţiunii), o 
interpretare scenică potrivită este che- 
mată a scoate în relief valorile de con- 
ținut ale piesei, ideile care îi dau sens 
și unitate, şi nu a confunda mesajul pro- 
lund umanist de ansamblu al lucrării, 
lupta pentru un ţel uman superior, cu 
unele replici confuze ce exagerează rolul 
atribuit literaturii şi artei în transforma- 
rea oamenilor sau dau glas obsesiei mor- 
ţii. Nu poate fi de asemenea neglijată 
tonalitatea specifică indicată de acest 
text, atmosfera încărcată de o poezie 
strame, o tristeţe învăluitoare. 

Or, tocmai aci se găsește defectul prin- 
cipal al spectacolului teatrului din Brăila, 
ai cărui realizatori pe plan teoretic au 
descifrat în caietul-program, deosebit de 
sensibil şi atent, fondul de idei și sensu- 
rile piesei, dar care, practic, pe scenă, 
nu au izbutit să închege imaginea ei 
reală. 


Spectacolul se desfășoară într-un decor 
(Gh. Matei) care nu reușește să materia- 
lizeze metafora, să se adecveze caracte- 
rului simbolic al piesei şi să sugereze 
acea notă de „ciudăţenie“, de originali- 
tate a ambianţei cerută de text. 

Regia lui D. Dinulescu a imprimat 
reprezentaţiei o linie cam didactic-şco- 
lărească, un patos exterior, văduvit de 
poezie. Regizorul nu a cheltuit suficientă 
fantezie pentru a concretiza în nuanţe 
şi detalii lumea pitorească, sensibilă, a 
eroului, lume subiectivă, care constituie 
sursa unor mirări şi ironii permanente 
pentu oamenii din jur, incapabili să 
„audă“ voci şi sunete cum aude iscusitul 
meşter. Dinulescu ne-a prezentat textul 
explicitat în anecdotica sa, nu în tri- 
miterile şi înțelesurile lui subtile, fără 
variație în tonalități, care ar fi trebuit 

să treacă de la intonaţia elegiacă la cea 
fin ironică sau la tonalitatea de-un stra- 
niu sinistru din scena petrecerii. Efectele 
de calitate ale acestei ultime scene, ținînd 
de fineţea de observaţie a autorului și 
de exprimarea ei prin mijloacele cele 
mai îndrăzneţe și mai moderne ale tea- 
trului, s-au pierdut și ele în pasta lipsită 
de expresivitate a ansamblului. 

Teatrul din Brăila ne-a obișnuit, în 
ultima vreme, cu reprezentații bune, lu- 
crate îngrijit, cu mai multă atenţie în 
caracterizarea personajelor. Insuficient 
adîncite pe plan psihologic, tipurile pie- 
sei lui Nesin ne-au apărut monotone, 
fără tonuri intermediare, fără gradaţie. 
Copleșit de povara unui rol ca acel al 
meșterului Mateh, pe care autorul l-a 
conceput ca pe o sinteză a marilor crea- 
tori, cu o neobişnuită combustie interioa- 
ră, plin de înţelepciune, de demnitate și 
de energie, tînărul interpret Marcel Hîr- 
joghe a schiţat numai cîteva din aceste 
date ale personajului. Setea de perfec- 
țiune pe care eroul trebuia s-o exprime 

cu o forță neobișnuită, tragica sa pră- 
bușire, nu au fost materializate în joc. 
În reprezentaţie nu au fost duse pînă 
la capăt cele cîteva interpretări care au 
demonstrat putere de concentrare şi sin- 
ceritate : Uheotske Miclea (Bornok), 
Petru Cursaru (Misa). Ratate prin înfăți- 
şarea lor schematică, bazată numai pe ver- 
vă exterioară, au fost chipurile celor doi 
tineri acuzați de autor : Gino (Ligia Dumi- 
trescu) și Sarey (Nicolae Ciocoiu). Valentin 
Gustav ne-a prezentat unilateral pe bo- 
gătașul Effer. Merită în schimb să sub- 
liniem contribuția Elenei Aciu, care a 
dat viaţă printr-o interpretare sobră, in- 
teriorizată, cu fior tragic, personajului: 
episodic Aşi. 

Negrefat pe o idee artistică profundă, 
spectacolul Nu vreți să veniți puțin ? con- 
stituie o realizare sub capacitatea colecti- 
vului brăilean şi nu satisface așteptările 
pe care le suscită lăudabila iniţiativă de 
a introduce piesa în repertoriu. 


Valeria Ducea 


e „NOAPTEA E UN SFETNIC BUN“ de Al. Mirodan 
e „A DOUA ÎMPUŞCĂTURĂ“ de Robert Thomas 


La publicarea acestei piese a lui Mi- 
rodan, critica noastră a fost decisă şi as- 
pră, clasificînd-o nu chiar printre trep- 
tele de sus ale creaţiei talentatului dra- 
maturg, poate și datorită atracției fugare 
pentru factura polițistă din anumite părţi 
ale acţiunii. Dar ea a adus, fireşte — și 
asta a consemnat critica noastră —, un 
punci de vedere nou în dezbaterea pro- 
blemelor de etică, a conturat mai ales un 
personaj nou, un personaj caracteristic 
timpurilor și eticii noastre socialiste, inte- 
ligent, fermecător, spiritual : secretarul de 
partid Ceteraș. Problema piesei ar părea 
să fie numai aceea formulată într-o re- 
plică a lui Ceteraș — „să nu confunzi 
un accident cu o viață“ —, dar e ceva 
mai mult, e expresia unei preocupări per- 
manente despre om și pentru om. Mirodan 
nu face morală, nimic nu-l stingherește 
mai mult decît dădăceala moralizatoare, 
dar piesele lui toate, și printre ele și aceea 
la care ne referim, au o morală bine defi- 

nită, sînt educative și stimulează gîndirea 
spectatorului. Programarea ei la inaugu- 
rarea stagiunii bîrlădene mi se pare aşa- 
dar binevenită, mai ales dacă medităm la 
preferinţele altor teatre din regiuni pen- 
tru piese obscure, nesemnificative, ale unor 
aşa-ziși „autori locali“. Deci, un plus. La 
alegerea celeilalte piese — în cazul de 
față, A doua împușcătură —, teatrul s-a 
lăsat însă lesne ispitit de Robert Thomas, 
autor „la modă“, precum se vede... Deci, 
un minus. 

Nu ştiu în ce măsură alăturarea celor 
două titluri a fost premeditată, dar o 
nuanţă de maliţioasă ironie se strecoară 
de la o piesă la alta. Dacă dramaturgul 
nostru schițează doar cîțiva paşi, o por- 
nire pe terenul sui-generis „poliţist“, suind 
apoi spre cota dezbaterii de idei, aici au- 
torul francez calcă apăsat, ca unul care 
cunoaște foarte bine potecile şi se stre- 
coară liniştit, cu pipa între dinţi, numai 
pe povîrnişul peripeţiilor mondene. Nimic 

mai ironic deci decît alăturarea acelei fe- 
brile definiţii date de Ceteraş umanismu- 
lui socialist, unei senzaţionale perechi de 
focuri de revolver. Robert Thomas nu pa- 
rodiază substanţa disponibilităţilor excen- 
trice ale unei anumite categorii burgheze, 
ci-și îngăduie o simplă concesie în această 
privinţă, elegant şi abil rezolvată, fără 
discuţie. Iar virtuozitatea colectivului e 
mai direct vizată prin deosebirea de la 
cer la pămînt între subtilitatea artistică și 
abilitatea meşteşugărească. Cît despre efi- 
cienţă educativă... dar aici, ce să mai spu- 
nem, ironia e limpede. 

E bine să ne distrăm, fireşte, şi pe so- 
coteala altora, e bine să cunoaştem şi să 
înţelegem cît mai multe date despre o so- 
cietate care ne e îndepărtată nu numai în 
spaţiu dar şi în timp, dar asta măcar cu 
un anume folos pentru noi, de îmbogăţire 
a bagajului spiritual. Cu A doua împuşcă- 
tură însă nu mergem mai departe de 
cunoştinţele în materie dobîndite la vre- 
mea lor de bunicii noștri, nu culegem mai 
mult decît senzațiile culese la anumite 
filme comerciale, de superproducţie, de 
care în ultima vreme e bine că am mai 
fost scutiţi. Subiectul — un fel de brode- 
rie la jocul de-a hoţii și vardiștii. O pe- 
reche aparent ideală — Suzanne şi Oli- 
vier, şelul poliţiei — la pîndă, inspectîn- 
du-se reciproc, un escroc sentimental, Pa- 
trice, şi un detectiv voluntar, Edouard. Ca 
într-o abilă piesă polițistă, într-adevăr, 
eroii își cunosc foarte bine scopurile, și 
numai noi le aflăm treptat, în etape care 
punctează cu momente de tensiune curio- 
zitatea. Aici, Olivier își suspectează soţia 
de adulter şi soţia îi suspectează la rîn- 
du-i vigilenţa profesională, iar între ei, 
vulgar și cinic, escrocul sentimental ur- 
zeşte plasa şantajului. Momentele de ten- 
siune ar fi acelea care aduc de fiecare 
dată o surpriză, o răsturnare de situaţii, 
o prelungire a enigmei care trebuie să 
planeze asupra celor doi soţi pînă la ul- 
tima replică. Şi, cum spuneam, Robert 
Thomas cunoaşte bine potecile genului și 
ştie să-i ţină pe cei slabi de înger cu ră- 
suflarea tăiată, mai ales în final, unde 
se succed mai multe împușcături, cad două 
victime, dintre care una se ridică senină 
şi — surpriză — neatinsă. 

Dar şi alăturarea celor două spectacole 
ar avea o nuanță ironică, dacă nu ni s-ar 
părea mai degrabă întristătoare. Aici e 
nevoie de o scurtă explicaţie. În cuvîntul 
său adresat realizatorilor spectacolului, Al. 
Mirodan face următoarea precizare : ,„...Și 
Anatol şi Ceteraș și Ileana şi Alion sînt 
(cel puţin în închipuirea mea) oameni in- 
teligenţi, care ironizează şi se autoironi- 
zează — cînd e cazul —, repudiind dra- 

matismul sumbru, apocaliptic şi fără 
ieșire.“ Ce rezultă de aici ? Rezultă nece- 
sitatea ca realizatorii să privească cele 
dezbătute în piesă, şi prin piesă, cu o 
undă de umor. Fie-ne îngăduit să spunem 
că dacă pentru o piesă ca Noaptea e un 
sfetnic bun umorul e o necesitate, pentru 
o piesă ca A doua împuşcătură e, fără 
doar şi poate, o revendicare. Realizatorii 
nu știu sau n-au învățat încă „să glu- 
mească“, umorul lor pe scenă e strepezit 
şi sumbru, şi de aceea nici unul din spec- 
tacole nu are savoarea spirituală pe care 
ar fi putut s-o aibă. Ce răsunător şi pa- 
tetic se aud în primul spectacol frazele 
nervoase ale lui Anatol ; Ştefan Tivodaru, 
care îl interpretează, e serios frămîntat de 
posibilitatea acceptării lui Alion, se chi- 
nuie, se agită, se zbate, afectînd o intensă 
trăire, dar nici o clipă nu ne face să sim- 
ţim că însuși Anatol e conştient de ridi- 
colul poziţiei sale şi că ceea ce mai în- 
cearcă acum să apere e numai ecoul unei 
peciudecăți pe care, raţional, a repudiat-o. 
ireşte, în faţa unui asemenea zbucium 
slorăitor, ce îi mai rămîne de lăcut pă- 
trunzătorului și inteligentului Ceteraș, de- 
cît să-şi asculte, stînjenit, partenerul şi 
să încerce, pe cît cu putinţă, să-i insufle 
un dram de realitate, să-i smulgă un zim- 
bet și o idee despre sine? Ceea ce se şi 
străduiește să facă atent, prompt, Constan- 
tin Vurtejanu, creînd dacă nu imaginea 
cuceritoare a eroului, o imagine apropiată 
de aceasta, cea mai rotundă şi mai expre- 
sivă din spectacol. Celelalte apariţii sînt 
mai mult la limita profilurilor reale ale 
penonajdar, de la ținuta profesională a 
marandei Manoliu-Herford în Doctoriţa, 
la schiţele destul de clare şi agreabile (dar 
sare Ale lui Dimitrie Bitang (Alion) şi 
Livia Ungureanu (Ileana). Ce mult ar cîş- 
tiga însă ultimii doi interpreţi dacă ar 
mai schiţa şi altceva decit ceea ce este 
clar și agreabil... Izbutită, figura uşor ca- 
ricaturizată a Neurologului în interpreta- 
rea lui Alexei Onică, neizbutită, figura 
strident caricaturizată a Ofiţerului de mi- 
liţie în interpretarea lui Radu Cazan. Aici 
e o chestiune de măsură, pe care ultimul 
poate s-o înveţe de la primul. Regia — 
Cristian Nacu —, în spiritul celor spuse 
mai sus, concesivă şi inegală. 

Dacă o undă de umor ar fi sporit pe- 
netrabilitatea ideilor piesei lui Mirodan 
la public, piesei lui Robert Thomas i-ar fi 
dat o oarecare justificare. Dar pentru asta 
cra nevoie de o idee regizorală şi de mai 
multe soluţii, inspirate, pe care Vasile Mă- 
linescu, regizorul, nu le-a avut şi nu le-a 
căutat. Spectacolul merge de la sine, pe 
linia experienţelor şi a clişeelor tradiţio- 
nale, și pentru că, oricum, lumea urmă- 

reşte mai puţin viaţa personajelor decit 
viaţa intrigii, accentul s-a pus pe aceasta 
din urmă. Încă o dată, va trebui să dăm 
un exemplu de măsură în proporţionarea 
mijloacelor de expresie, şi acesta e Călin 
Botez, în rolul detectivului amator Edouard. 
În cazul de faţă, cel căruia i-l recoman- 
dăm este Constantin Petrican (Patrice). Za- 

haria  Volbea-Olivier sugerează dualita- 
tea personajului mai bine decît Elena Pe- 
trican-Suzanne. Scenografia celor două 
spectacole aparţine lui Al. Olian, căruia 
nu avem a-i reproşa decît puţină încăr- 
cătură în apartamentul șefului de poliţie. 


0. Paraschivescu 


e „AURUL FRUMOASEI CURTEZANE“ de Marin Drzic 


Ca scriitor rinascentist care se respectă, 
Marin Drzic (1508—1567) a amestecat 
din belşug plăcerile artei cu plăcerile vie- 
ţii, înclinațiile sale spre poezie și muzică 
nu l-au rupt de tentaţiile lumești, n-a dis 
prețuit aventurarea pe alte meleaguri (Ita 
lia fiind cea mai aproape), nici aventu- 
rile, iar piesele pe care le-a scris sînt 
atit de impănate de experienţa propriilor 
sale călătorii, de observaţiile „pe viu“ 
adunate, încît altfel nici nu ni le închi- 
puim, altfel ar fi doar nişte „canavale“ 
de circulaţie în epocă, şi atit. 


Pe Drzic — ale cărui piese sînt în- 
deobște jucate la festivalurile teatrale din 
Dubrovnik — istoricii literari îl descriu 


ca pe un exponent reprezentativ al Renaș- 
terii, „prin modul cum gîndea şi reac- 
ţiona : spirit neliniștit, opus vieţii plate. 
uniforme şi fără un ideal măreț, îndrăgos- 
tit de libertate“. Comediile sale — Farsa 
lui Stanca, Dundo Maroje, Avarul (după 
Plaut) — îl arată „de o veselie fie bine- 
voitoare, fie batjocoritoare... de o fantezie 
inventivă, care se complace în glumele și 
şolticăriile pe care eterna «comedie uma- 
nă» le prezintă“. 

Acest „prim mare autor“ din drama- 
turgia croată ne reţine şi azi interesul, 
îndeosebi prin fervoarea populară a co- 
mediei sale celei mai cunoscute, Dundo 
Maroje — întîia oară jucată la noi sub 
titlul Aurul frumoasei curtezane —, care 
îmbină vioiciunea ritmului, sprinteneala 
acţiunii cu nenumărate întorsături (gus- 
tate oricînd), cu revărsarea de AA. - 
ciune, de maxime şi zicători, mereu pe 
buzele deştepților servitori, cei mai sim- 
patici dintre eroii săi. Piesa nu e lipsită 
de situațiile şi tipurile comice räspîndite 
în teatrul vremii — de încurcături, de bă- 
tăi vesele, de servitorul inteligent şi în- 
treprid, de cel flămînd și neajutorat, de 


74 


tatăl care îşi caută fiul şi de tatăl care 
își caută fiica, aflindu-i bineînţeles, fi- 
nalul fiind fericit şi cu multe căsătorii... 
Nimic nu lipseşte piesei, dar toate acestea 
n-ar fi deajuns dacă n-ar exista în ea, 
precizată, o atitudine critică (morală), iro- 
nizind moravurile „istorice“, dar nu total 
perimate, vizind niște tipuri „stilizate“ 
pînă la schemă și tipar, dar care nu şi-au 
pierdut (nici acum) prototipurile... Plină- 
tatea de real, proprie autorului, îmbibă, 
chiar și irumpe prin „țesătura“ subiectului 
de farsă. Naţionalul craiovean ne-a dat 
posibilitatea să-l cunoaștem pe Drzic, acest 
comediograf al Renaşterii adriatice, cel 
mai proeminent de la începuturile teatru- 
lui iugoslav. 

Regizoareca Georgeta Tomescu a dorit 
să imprime spectacolului o vivacitate şi o 
vervă obișnuit asociate comediei, în ge- 
neral, şi farsei, în special. Trezind oare- 
care mirări, pentru că prin „procedeu“ 
devansează epoca, decorul fotografic al 
lui V. Penișoară-Stegaru — altfel armo- 
nios compus și frumos luminat —, a fost 
din plin utilizat în toate direcţiile, pentru 
o mișcare alegră, neobosită, gimnastă (şi 
consacrată, de „comedie rinascentistă”), 
începînd cu pantomima inițială a per- 
sonajelor, continuînd cu execuţii destul de 
complicate — piruete, salturi, tumbe, să- 
rituri dintr-un coș pe o scară, apoi sub 
scară, suspendări pe frînghie etc. —, care, 
în ciuda abilității şi vitezei, nu ajută prea 
mult la desăvirșirea rolurilor, nici nu în- 
teţesc umorul spectacolului. Era şi greu: 
execuţia exterioară a mișcărilor date (cum 
o fac unii actori) şi umorul autentic sau 
consistenţa caracterelor nefiind obligatoriu 
determinate. De aceea, căpătăm senzaţia 
de încărcat, de tatonare nehotărită a unui 
comic de toate calibrele, nedus pînă la 

capăt şi din cauza diferitelor maniere 
actoricești (Ovidiu Rocoş — limpede în 
intenţii, dar monocord și prea apăsat; 
Emil Bozdogescu — facil și strident). 
Poate că montarea a avut şi folosul ei, 
actorii fiind puși să se adapteze la for- 
mulele dinamice, să facă eforturi (vădite 
pe feţele unora), deci oricum a fost un 
exerciţiu de dezmorţire. Ne-au plăcut mai 

mult Lucian Albanezu (Pomet), şmecher. 
cam încrezut, volubil, împârţindu-și bine 
partitura cu partenerii și cu sala, şi 
Hamdi Cerchez (Popiva), operînd cu iro- 
nie rece, lucid și în momentele febrile, 
grav şi copilăros totodată, expresiv în 
mișcările comice dar înrudit mai curînd 
cu Malec decît cu Charlot. 


Ion Cazaban 


e „CITADELA SFĂRÎMATĂ“ de Horia Lovinescu 


e „AULULARIA“ de Plaut 


e „FLOARE DE CACTUS“ de Barillet şi Gredy 


Deschiderea stagiunii gălățene cu Cita- 
dela sfărîmată, Aulularia şi Floare de 
cactus a coincis cu sărbătorirea celor zece 
ani de existență a acestui colectiv. O 
foarte scurtă recapitulare se impune, pen- 
tru un teatru care a avut pe rînd ca ani- 
matori regizori astăzi foarte cunoscuți — 
Crin Teodorescu, Valeriu Moisescu, Vlad 
Mugur şi, pentru scurt timp, Dinu Cer- 
nescu —, un teatru care s-a făcut remar- 
cat prin spectacole ce merită să fie rea- 
mintite — Mireasa descultă, Gilcevile din 
Chioggia, Piața Ancorelor, D-ale carna- 
valului, Celebrul 702, Umbra, Surorile 
Boga —, şi pe a cărui scenă au jucat 
primele lor roluri actori cu bun renume 
— Gina Patrichi, Dana Comnea, Mihai 
Pălădescu, Matei Alexandru, Ştefan Bă- 
nică, Boris Olinescu. Retrospectiv, ansam- 
blul gälățean, destul de instabil, apare, 
în scurta sa istorie, ca unul din acele la- 
boratoare experimentale, care s-au impro- 
vizat spontan în mai multe oraşe din ţară, 
odată cu intrarea în profesie a unor serii 
înzestrate de actori şi regizori tineri, mici 
grupări care au strălucit un timp prin 
îndrăzneală şi consum de fantezie, au fur- 
nizat directori de scenă și interpreţi cu o 
experienţă pozitivă teatrelor mai mari, dar 
n-au izbutit să dea continuitate muncii, 
străbătind ca atare alternativ scurte pe- 
rioade de efervescenţă şi momente, din 
păcate mai lungi, de regres. 

În clipa de faţă, sub conducerea regizo- 
rului-director Ion Maximilian şi cu con- 
cursul regizorului Gheorghe Jora, teatrul 
traversează o etapă de redresare şi de 

stabilizare, după timpul nu prea fericit în 
care a trebuit să reziste exodului vechilor 
colaboratori. Încă din stagiunea trecută, 
cuplul regizoral Maximilian-]Jora a impri- 
mat activităţii o ţinută de seriozitate și 
strădanie  conștiincioasă. 

Selecţia de piese care deschide acest 
sezon de spectacole prezintă interes prin 
faptul că alătură o dramă din cele mai 
bune din literatura noastră teatrală din 
ultimii 20 de ani, unei comedii clasice di- 
ficile şi puţin jucate, și încearcă o variaţie 
de calibru înserînd în program o foarte 
ușoară şi ingenioasă comedie de situaţii. 
În principiu, nu se poate obiecta nimic 
împotriva Florii de cactus, cît timp ea 
stă alături de titluri atît de grave, ca 
primele două pe care le-am amintit şi ur- 
mează să fie însoţită mai tirziu de o mon- 
tare grea ca Romeo şi Julieta. Dar pe 
lista de premiere a teatrului se anunţă şi 
Comedia zorilor a lui Mircea Ştefănescu, 
şi această apropiere ne face să ne între- 
băm dacă nu cumva, totuşi, conducerea 
teatrului acordă prea mare însemnătate 
așa-zisei categorii uşoare, dacă ea nu putea 
opta pentru scrieri la fel de atrăgătoare 
ca cele citate, dar cu o valoare de edu- 
caţie estetică superioară şi o mai mare 
putere de antrenare a actorilor, şi dacă 
în acest program nu s-au strecurat și re- 
zolvări de minimă rezistență. Piesa româ- 
nească mai nouă sau din fondul operelor 
de tradiţie putea, în orice caz, să fie mai 
consecvent (de pildă, în raport cu spec- 
tacolele Lovinescu din acest teatru) şi mai 
nobil reprezentată în repertoriu. 


75 


Cele trei spectacole au fost montate și 
jucate atent, cu grijă pentru o comunicare 
justă a sensurilor şi pentru calitatea inter- 
pretării. Într-o distribuţie sau alta, dife- 
riți interpreţi și-au afirmat însuşirile — 
în primul rînd Anca Neculce-Maximilian, 
care ni se pare una dintre cele mai dotate 
ingenue din teatrele noastre, artista eme- 
rită Jeny Moruzan, Mihai Mihail, foarte 
tinăra Ileana Cernat, care debutează fru- 
mos cu un rol principal din comedia 
franțuzească, Olga Dumitrescu, Ion Ul- 
meni (atunci cînd nu șarjează), Eugen 
Tudoran Ioana Ioniță, Viorel Popescu. 
Este limpede că teatrul dispune de o trupă 
echilibrată şi cu destule resurse pentru a 
face faţă necesităţilor. Desigur, o analiză 
de amănunt nu se poate efectua într-o 
scurtă însemnare ca aceasta, care urmă- 
reşte mai mult unele probleme de ansam- 
blu. De aceea. ne mulţumim cu asemenea 
semnalări, adăugînd, printre reuşitele în- 
ceputului de stagiune, şi decorul lui Bene- 
dict Gănescu pentru Aulularia. 

Care sînt problemele principale ale tea- 
trului în prezent, judecînd după specta- 
colele pe care le-am văzut? Aceste pro- 
bleme ţin de două grupuri de preocupări, 
vizînd întîi relaţia cu publicul și apoi omo- 
genitatea trupei, aprofundarea muncii cu 
actorul. 


În ceea ce priveşte raporturile teatrului 
cu spectatorii, trebuie să spunem că acest 
ansamblu nu a izbutit să-și formeze în cei 
zece ani de existență un public destul de 
larg şi mai ales destul de interesat şi de 
receptiv faţă de valorile artei scenice. 
Poate în urma fluctuaţiilor din trupă, 
poate din pricina absenței de tradiţie tea- 
trală în oraș, legăturile cu spectatorii se 
dovedesc cam şubrede şi inconstante. Pri- 
ma  îndatorire ce-i revine teatrului — 
dacă el vrea să-și justifice pe deplin pre- 
zența într-un oraș mare, în plină dezvol- 
tare industrială — este aceea de a cîştiga 
publicul. Întreaga activitate poate să fie 
pusă sub semnul acestei orientări, de la 
afiş şi propagandă vizuală, în genere, pînă 
la alcătuirea repertoriului şi abordarea 
unor forme mobilizatoare de spectacol 
(comedie muzicală, spectacol agitatoric 
etc.). În condiţiile de relativă indiferenţă 
cu care este înconjurat, colectivul nu-și 

oate îngădui să lase lucrurile să se des- 
ășoare în voia lor: spectatorul trebuie 
atras, chemat, sedus şi educat în spiritul 
dragostei pentru creaţiile de calitate. Poate 
că din pricina ecoului restrîns în auditoriu, 
mi s-a părut că munca nu-i mulțumește 
pe deplin pe cei care o depun; ea pare 
să se desfășoare prea liniștit, prea domol, 
puțin cam monoton (nu este vorba de 
cantitatea și intensitatea eforturilor de- 

puse pentru realizarea unui spectacol sau 
altuia, montări obţinute realmente prin 
strădanii asidue, ci de efectul acestora în 
viaţa de fiecare zi a orașului). Afişe pu- 
ţine, șterse, neatractive, vilvă timidă în 
jurul unei sărbători care ar fi putut să 
stea în centrul preocupărilor culturale, o 
limitare a atenţiei profesionale la dificul- 
tăţile interne, o lipsă de preocupare pentru 
răsunetul realizărilor în rîndul privito- 
rilor — cam acestea par a fi handica- 
purile ce frinează deocamdată afirmarea 
deplină a acestui teatru. Este probabil că 
în această situaţie se face simțită o anu- 
mită „tradiţie“ proastă, din unele teatre 
din provincie, care lucrează numai cu faţa 
spre capitală, numai aşteptînd succesele și 
elogiile criticii, şi eventual, în turnee, ale 
publicului din Bucureşti, dar nu dau prea 
mare atenţie modului în care sînt ascultate 
şi urmărite de sălile din fiecare seară. 
Rivnind cu justificată ambiţie să-şi des- 
făşoare activitatea la cel mai înalt nivel 
al vieţii teatrale din ţară, asemenea co- 
lective sînt obligate, în același timp, să-și 
cucerească şi să-și formeze publicul, să 
determine un curent de interes şi recepti- 
vitate pentru artă în jurul lor, să aducă 
un suflu înviorător în atmosfera orașului 
pe care se cuvine să-l anime. Acest lucru 
nu este atît de greu de obţinut, cum pare 
la prima vedere: spectacolele pot fi lan- 
sate, reacţia publicului poate fi pregătită, 
repertoriul poate fi alcătuit mai otensiv, 
genurile de teatru pot fi variate cu mai 
mult interes pentru efectul pe car îl 
provoacă. 


A doua problemă a teatrului este, cum 
am spus, aceea a calităţii interpretărilor, 
La Galaţi se joacă în general bine, fără 
şabloane supărătoare, fără ostentaţii de 
prost-gust, aş îndrăzni să spun, fără pro- 
vincialisme. Şi totuși... Există ceva mono- 
cord în corectitudinea celor mai mulţi ac- 
tori de aici, și în această uniformitate, 
abia simțită, se ascunde un pericol, acela 
al rezolvărilor comode. Aşa, de pildă, 
unii interpreţi, intens solicitaţi de parti- 
turi pentru care nu aveau datele — de 
pildă Constantin Săsăreanu în Matei Dra- 
gomirescu —, s-au mulțumit cu schiţe in- 
complete ale rolurilor ; alții, debitori ai 
unor modalităţi de joc mai încărcate, dis- 
tonează, în anumite momente, cu jocul 
firesc căutat de direcţia de scenă (Lau- 
renţiu Mărgineanu, Tanţi Romte); în 
sfîrşit, alţii, înzestrați şi care își conduc 
bine, în mare, interpretările, își diminuea- 
ză realizările printr-o gesticulaţie de pri- 
sos (lucru care se întîmplă şi cu un actor 
atît de dotat ca Mihai Mihail). Dacă Ion 
Maximilian şi Gheorghe Jora ţin într-a- 
devăr să continue munca de frumoasă ti- 


WwWW.cimec.ro 


nută pe care au început-o aici, se cuvine 
ca ei să se concentreze asupra aprofun- 
dării imeapettăvilos, O expresivitate sce- 
nică mai densă, o nuanţare mai puternică 
şi mai subtilă, o curăţare a interpretărilor 
de gestul necontrolat şi agitația inutilă, o 
îndepărtare a discrepanţelor dintre actorii 
de generaţii deosebite — cam acestea ar 
urma să fie obiectivele unei activităţi ce 
poate să ridice teatrul din Galaţi la unul 
din primele locuri din ţară. Deocamdată, 

se mai simt diferenţele dintre actorii cu 
şcoală și cei care au venit din teatrul de 
amatori, și uneori cei lipsiţi de o pregătire 
teatrală mai susţinută antrenează pe co- 
legii lor spre rezolvări simpliste și facile. 
Dar, desigur, toate aceste slăbiciuni pot 
să fie depășite și nu avem nici un motiv 
să ne îndoim de reușita unui ansamblu 
evident devotat muncii. 


A M N. 


e „RĂZVAN ŞI VIDRA“ de B. P. Haşdeu 
e „COPACII MOR ÎN PICIOARE“ de A. Cassona 


Teatrul de Stat din Piteşti a continuat 
apreciabila inițiativă de prezentare a lu- 
crărilor clasicilor, după Ulaicu Vodă, 
abordînd valoroasa piesă a lui B. P. Haş- 
deu, Răzvan şi Vidra (indiferent de unele 
dificultăţi legate de distribuţie). Această 
preocupare tinde să contureze datele unui 
program al teatrului privind selecţia şi 
montarea celor mai semnificative lucrări 
ale repertoriului naţional. Se contribuie 
astfel la formarea, la educarea unor sen- 
timente și aspirații patriotice autentice şi, 
în același timp, se solicită în aceste ac- 
țiuni aproape întreg colectivul. Regia 
spectacolului este semnată de Dan Alc- 
xandrescu, pentru a doua oară interpret 
al textului admirabil al lui Hașdeu (prima 
dată — Arad 1961). Reprezentaţia are un 
nivel care permite şi merită o discuţie 
atentă. Urmărind spectacolul în desfășu- 
rare, iniţial trebuie amintit caracterul ne- 
semnificativ al intenţiei principale din 
actul I, de caracterizare a lui Răzvan 
prin elemente pitoreşti ce se referă la 
originea sa țigănească. (Asemenea soluţii 
se vor mai repeta și în celelalte acte, de 
exemplu scena din tabăra polonă.) Răzvan 
nu a însemnat pentru Hașdeu reprezentan- 
tul unei naţii oprimate, în favoarea că- 
reia pledează sau o caracterizează prin in- 
termediul eroului. Intenţiile sale nu sînt 
similare cu acelea ale lui Alecsandri cind 
descria vînzarea Zamfirei sau viața lui 
Vasile Porojan. Originea lui Răzvan e 
doar un pretext ce reamintește predilecţia 
romantică pentru destine ameţitoare (în 
fond, Răzvan porneşte mai de jos chiar 
decît Ruy Blas). Elementul realist nu este 
absent în piesă, el manifestîndu-se însă 

prin atenţia acordată situaţiei politice, eco- 
nomice din ţară. Desenarea unui Răzvan 
toreador operetistic nu sporeşte consistenţa 
realistă a teatrului lui Haşdeu. Tratarea 
primului act în stil muzical-vocal este su- 
gerată şi de modalitatea de tratare a figu- 
raţiei, ce intervine în cor, total lipsită de 
autenticitate, de justificare. (Singur Cornel 
Poenaru, dascălul, realizează aci unul din 
cele mai frumoase roluri ale spectacolu- 
lui, discret, plin de delicateţe sufletească.) 

Actul II, din pădure, apare deplin de- 
vitalizat, datorită neinteresului, prezent la 
întregul colectiv, pentru descoperirea de 
amănunte caracterizante, capabile a crea 
o atmosferă. 

Regizorul n-a izbutit să imprime spec- 
tacolului o linie unică de tratare. El a 
alăturat unui Răzvan pitoresc, excesiv ro- 
mantic, o Vidră pe care a intenţionat-o 
discret lirică, împunîndu-și aspiraţiile de 
mărire prin farmecele unei feminităţi fe- 
line. Ileana Focşa, temîndu-se ca această 
interpretare a rolului să nu o ducă la un 
anume intimism, a alternat diverse stiluri 
de joc, romantismul pasional obişnuit cu 
un lirism extrem de modern, fapt ce a 
împiedicat-o să realizeze portretul unitar 
al eroinei lui Hașdeu. 

Dan Alexandrescu, în ultimul act, l-a 
condus pe Dem. Niculescu către un Răz- 
van demonic, cu un mers de Richard al 
III-lea. Tensiunea sa, în loc să se con- 
sume interior, s-a cristalizat într-o concre- 
tizare exterioară, lipsită de o reală putere 
de comunicare. 

Diferenţiind prezenţa regizorului de cea 
a actorului, nu putem să nu remarcăm ex- 

celentele calităţi profesionale de mișcare, 
dicţiune, pe care le posedă interpretul lui 
Răzvan. Tentaţia către retorică, tentaţie 
căreia uncori nu i-a rezistat, l-a împiedicat 
însă să descopere deplin frumuseţea și 
drama acestui personaj, înălțat prin sine. 

Restul distribuţiei obţine unele reuşite 
demne de notat. Una dintre acestea este 
cea a lui Ion Focșa, în Sbierea. Acesta 
conturează precis, deseori dramatic, pa- 
tima ce-l domină pe Sbierea. Dumitru 
Ivan creează un Răzeș grav, care trans- 
mite acea dragoste de ţară şi bun-simţ pe 
care le întruchipează. 

Tr. Niţescu prezintă soluţii scenografice 
interesante, care își pierd uneori din fru- 
musețe, datorită unor stridențe cromatice, 
tot aşa cum costumul simplu, convingător 
al lui Răzvan se devalorizează oarecum 
prin alăturarea de acela convenţional și 
fals elegant al Vidrei. 

Meritul spectacolului vine din carac- 
terul său aerat, mulţumită evitării tenta- 
tiei de reconstituire muzeistică. Deși nu 
au apărut elemente marcante prin nou- 
tatea, consistenţa și unitatea viziunii, spec- 
tacolul a tins către o desfăşurare simplă, 
destul de rapidă, ce nu oboseşte. 

Așadar, prin valoarea textului, prin sa- 
tisfacţiile de ordin patriotic pe care le 
oferă și, uneori, prin interpretarea sa, 
Răzvan şi Vidra îşi justifică programarea 
în repertoriul teatrului. 

Copacii mor în picioare de A. Cassona 
este o reluare din stagiunea trecută. A. 
Cassona, discutind despre ravagiile pe 
care le poate aduce într-o familie izolată 
de lume” contactul brutal cu o realitate 
cotidiană dureroasă — existenţa detracată 
a nepotului fugit în America —, subli- 
niază valorile de echilibru ce le oferă 
uneori posibilitatea de a-ţi vedea visurile 
împlinite, măcar pentru o clipă. Bunica 
izbutește să reziste doar datorită faptului 
că a cunoscut bucuria de a crede în reali- 
tatea imaginii falsului nepot. Lucrarea 
dramaturgului spaniol, datorită deselor 
nuanţe discrete ale lirismului, cît și difi- 
cultăţilor de construcţie dramatică (actul 
I — cu valoare de expoziţie — se întinde 
prea mult, iar cel de-al II-lea conţine un 
număr serios de reacţii și acţiuni previzi- 
bile, ce dau textului un aer de convenţio- 
nalism), ne apare prea repede îmbătri- 
nită. 

Regizorul spectacolului, Jean Stoppler, 
prezintă în program cîteva note... „din 
caietul de regie“, note cu un caracter atît 
de vădit literar, încît cel teatral devine 
inexistent. Absența acestuia se resimte şi 
în spectacol, care se rezumă la o transpu- 
nere „realistă“ a unui text metaforic. 
(Această caracteristică se manifestă cu 

maximum de evidență, în actul II.) Monta- 
rea poate fi definită cel mai precis prin 
termenul inexpresiv de „corectă“, ea ne- 
indicînd preocuparea pentru afirmarea 
unei poziții, a unei interpretări a textului. 
Revenind la notele amintite, singurul pro- 
iect regizoral se referea la necesitatea 
utilizării muzicii în spectacol. Prezența a- 
cesteia se remarcă însă numai ca acompa- 
niator inutil al scenelor lirice, procedeu 
de mult abandonat de către majoritatea 
regizorilor. O asemenea atitudine nu cred 
să exprime altceva decît neîncrederea în 
actor, în posibilităţile sale de captare a 
publicului şi, pe deasupra, o anumită co- 
moditate a regizorului ce își „rezolvă“ 
sarcinile escamotindu-le prin apelul la so- 
luţii comune. Intenţionînd analiza specta- 
colului din unghi regizoral, merită amin- 
tit ritmul. J. L. Barrault spunea că omul 
de teatru lucrează cu ceasul în faţă şi, 
atunci cînd spectacolul durează mai mult 
cu 5—10 minute, știe că a intervenit ceva, 
în orice caz, că în seara aceea reprezen- 
taţia nu a mers bine. Aici, simţi însă ne- 
voia ca spectacolul să se termine cu 
aproape 20 de minute mai devreme. Re- 
gizorul, neizbutind să evite acest ritm 
lent, răpeşte și emoţiei, atunci cînd se 
naște, posibilitatea de continuitate. 

Actoricește, pe prim-plan se află crea- 
ţia interpretei Bunicii — Telly Barbu. Ea 
surprinde complex şi nuanţat psihologia 
acestui personaj, de la ria R aşteptă- 
rii la bucuria revederii, iar apoi la îndoie- 
lile privind fericirea celor doi tineri. 

Cei doi tineri, Directorul și Martha, vin 
în casa bătrinei pentru a-i susţine un vis, 
iar la plecare, ea este cea care le păs- 
trează încrederea în visul despre utilitatea 
şi frumuseţea faptei lor. E o soluţie dra- 
matică izbutită exprimînd însă tot victo- 
ria celor doi, care au reușit, în același 
timp, să bucure şi să apere încrederea Bu- 
nicii în oameni. În rolul Directorului, C. 
Zărnescu mi s-a părut oarecum lipsit de 
forţa necesară pentru a convinge, el ne- 
creînd un personaj capabil de mari ges- 
turi și acţiuni. Martha, în interpretarea 
Zoiei Muscanu, apare cu trăsăturile de 
femeie obișnuită, chiar banală, izbutind să 
transmită deseori emoția trezită de con- 
fundarea iluziei cu realitatea. I. Dumi- 
trescu și Dem. Niculescu compun cu sin- 
ceritate două tipuri destul de dilicile. (Din 
păcate, actorii, ca și regizorul, apelează 
uneori la imagini fixe. Una din acestea 
este și cea a tinărului american decăzut, 
întotdeauna cu același costum şi aceleași 
gesturi). 


George Banu 

în arta păpuşarilor 


DIFICULTĂŢILE UNUI BILANŢ 


De foarte multe ori — şi nu ca o eschivă tactică — participanţii la Festival, inter- 
vievaţi asupra impresiilor lor, cereau un răgaz, invocînd necesitatea unei detașări în timp 
pentru a dobiîndi perspectivă asupra manifestării artistice ample la care luaseră parte. 
Rezerva lor era pe deplin justificată ! Chiar şi numai urmărirea atentă a celor 39 de pro- 
grame prezentate în Festival (plus alte 8, românești, hors-festival), pe parcursul a numai 
două săptămîni, cere un efort de concentrare nervoasă, un travaliu intelectual și afectiv, 
de selectare și comparaţie, de memorizare şi asimilare a unui material copleșitor. Dară- 
mite atunci cînd spectacolele vizionate prezintă deosebiri flagrante, de valoare şi con- 
cepţie, cînd insolitul căutărilor artistice te descumpăneşte în fiece moment, cînd activităţii 
de spectator i se adaugă o confruntare permanentă de idei prilejuită de celelalte mani- 
festări ale Festivalului — discuţii, conferinţe, vizionări de filme — cu osebire solicitante. 

În această complexă conjunctură nu era deloc de invidiat situaţia juriului de 
concurs, chemat să-şi spună cel dintii, răspicat, cuvintul asupra ansamblului Festivalului. 
Decizia sa exprimată în palmares e un punct de vedere colectiv, multilateral justificat, 
purtînd girul competenţei şi obicotivităţii unor personalităţi marcante din lumea interna- 
ţională a artei păpușilor (şi nu numai !). Desigur, ca orice palmares, și acesta este discu- 
tabil. Se poate dezbate la nesfirşit decizia juriului ; se poate obiecta asupra neacordării 
unor premii care, după părerea noastră, își aveau pretendenţii de drept („Marele premiu“ 
— Ubu-rege al suedezilor; „Premiul pentru muzică“ — C. Penderecki, autorul excelen- 
telor partituri la Cel mai curajos şi Ubu-rege). Se poate obiecta asupra prezenţei în pal- 
mares a unor spectacole care, după gustul unora sau altora, nu justificau importanţa pre- 
miilor obţinute (spectacole inegale ca Amnarul, Prinţul cioplit în lemn, Frumoasa fără 
seamăn, Comedia divină şi recitalul Genty ; spectacole palide ca Mister Twister şi Po- 
vestea celor doi fraţi Hiîn-Bu şi Nor-Bu); se poate discuta chiar și despre omiterea din 
popari a unui spectacol meritoriu, inexplicabil trecut cu vederea de juriu (Oraşul vise- 
or); se poate discuta... dar despre ce nu se poate discuta pe marginea unui palmares ?... 
Nu această discuție mi se pare însă astăzi de primă importanță !... 

Acum, cînd impresiile încep să se sedimenteze, cînd din multitudinea sugestiilor 
începe să se decanteze esențialul, un bilanţ — fie el şi sub forma unor notații fără pre- 
tenții de exhaustiv şi infailibil — impune considerarea Festivalului în totalitatea sa, în 
contextul întregii actualități internaţionale păpuşărești, în contextul dezvoltării generale 

a artei animației. Pentru că — şi aceasta merită în primul rînd subliniat — al treilea 
Festival Internaţional al Teatrelor de Păpuși şi Marionete de la Bucureşti a oglindit 
edificator... 


„O ETAPĂ NOUĂ ÎN EVOLUȚIA MODERNĂ A GENULUI 


Într-un anumit fel, festivalurile de la București au exprimat, în suita lor, înseși eta- 
pele diferite ale evoluţiei postbelice a artei păpușarilor. 

În 1958, ni s-a înfățișat miracolul unei arte reîntinerite, care în devenirea sa cultă 
descoperea cu un dinamism uluitor mijloacele expresiei sale moderne. Atunci i-am cu- 
noscut pe Joly, pe Wilkovski şi pe Roser, atunci am cunoscut arta de prestigiu a păpuşa- 
rilor cehi (pe „clasicii“ Speibl și Hurvinek îi întîlnisem cu puţină vreme înainte) și 
sovietici (de atunci Obrazţov ne-a devenit o figură familiară), arta gingașă a englezului 
Bussell, a cehului Pehr și a francezului Tahon. Atunci am determinat coordonatele locu- 
lui (de frunte), pe care-l ocupă în ierarhia mondială a valorilor specifice teatrul nostru 
de păpuși, produs integral al anilor de după Eliberare. 

După doi ani de zile, un nou festival decepţiona multă lume. Exceptînd surpriza 
spectaculoasă a reprezentaţiei bulgare (Petrică și Lupul și Cucuieţii), din nou remarcabila 
prezență românească (Micul prinț, Povești cu animale şi Punguţa cu doi bani), interesan- 
tul spectacol leningrădean, adaptare după Capek, spectacolul chinez de înalt profesio- 
nalism și încă două trei momente de inedit aduse de celelalte reprezentații, Festivalul părea 
sărac. Nu pentru că între timp publicul s-ar fi blazat sau pentru că ar fi dorit să vadă 
realizări cu necesitate superioare celor de la precedenta ediţie. Ci pentru că în însăși 
dezvoltarea artei în discuţie intervenea un moment de cumpănă în care căutarea mijloa- 
celor de expresie se autonomizase, nu-și găsea încă făgașul rodnic şi nici susţinerea de 
conţinut necesară. (Spectacolele poloneze, vizionate cu acel prilej, ilustrau cel mai net 
această situaţie.) Arta păpușărească nici nu se impusese bine în lumea artelor moderne 
și proroci pesimişti prevedeau deja semnele unei crize. 

La Varșovia însă, în 1964, Tigrișorul Petre (Teatrul „Lalka“), Cartea cu Apolodor 
(Teatrul „Ţăndărică“), Bagatele (Marionettheatern-Stockholm), și Moș gunoi (Teatrul din 


Personaje din „Cele trei 
neveste ale lui Don Cristo- 
bal“, adaptare liberă după 
Federico Garcia Lorca, de 
Valentin Silvestru — Teatrul 
„Ţăndărică“ 

Personaje din „,Ceasornicarul” de I. Teofilov — Teatrul central de păpuşi 
din Sofia 


Tallin) marchează simptomele de depăşire a momentului de baterea pasului pe loc şi 
— ceea ce e mai important, — indică limpede calea contemporană a teatrului de păpuși. 
O artă modernă, care se adresează spectatorului de azi (copil sau adult), inteligent, culti- 
vat, familiarizat cu lumea obiectelor, gîndurilor şi faptelor secolului XX, un spectator 
cu disponibilităţi pentru poetic, satiric şi fantastic. Pe această direcţie, a definirii idealului 
estetic contemporan în arta păpuşărească, al treilea Festival de la Bucureşti s-a înscris 
cu hotărîre. O artă cultă, vie, de înaltă valoare emotivă şi saturată de idei, o artă a 
problematicii şi a trăirilor omului de azi, o artă care vorbeşte într-un limbaj modern, 
dar care-şi cunoaște şi-şi respectă tradiţiile cele mai valoroase — așa se vrea păpușăria 
contemporană. Ne-au arătat-o limpede Ubu-rege şi Cele trei neveste ale lui Don Cristo- 
bal, Ceasornicarul şi Moara zburătoare, Cel mai curajos şi Oraşul viselor, Elefănţelul 
curios şi Petrușka, spectacolul de umbre al teatrului din Hunan şi spectacolul pentru 
copii al companiei franceze Giles, spectacolul tradițional al teatrului indian din Udaipur 
şi, încă o dată, Joly. Ambiţii similare, realizate în măsuri diferite, dar în principal orien- 
tate în aceeași direcție — și acesta mi se pare lucrul cel mai însemnat —, am desluşit 
şi în Amnarul, Frumoasa fără seamăn, Comedia divină, Tigrişorul Petre, Jucăriile Mi- 
haelei, Cucerirea muntelui Tigrului şi Povestea soldatului. 

Însăși această lungă enumerare de titluri spune destul despre bogăţia recoltei aces- 
tui Festival. Şi totuşi... 

Fanaticii adepţi ai ideilor preconcepute despre „ce este“ şi „ce nu este“ teatrul de 
păpuşi nu pot admite acest — după părerea lor — „talmeş-balmeș* de spectacole, unele 
repudiate de ei cu violență, ca neînscriindu-se în sfera de preocupări specifice genului. 
Alţii vor reproşa Festivalului că nu aduce noutăţi de limbaj artistic epatante, ba chiar 
că multe dintre spectacolele citate reiau procedee de mult descoperite, gîndite şi chiar folo- 
site de alţii. Cred că şi unii şi ceilalţi nu sesizează tocmai caracteristica fundamentală 
a actualei etape în dezvoltarea teatrului de păpuşi, perfect descifrabilă în acest Festival: 


„SPECTACOLUL MODERN DE PĂPUȘI REALIZEAZĂ 
O NOUĂ SINTEZĂ ARTISTICĂ 


Vremea spectacolelor aşezate, adormitoare şi puerile, în care animarea elementară 
sau meșteșugul păpuşarului erau esenţiale, epoca transpunerilor brute ale textului clasic 
sau a servirii plate a piesei de pseudoactualitate, neinspirată din punct de vedere teatral, 


6 — Teatrul nr 11 ; 81 
www.cimec.ro 


Yves Joly Pa 


a trecut. Am simţit-o foarte bine, atunci cînd, cu mari eforturi, am urmărit reprezentaţia 
Cufărului, a Furtunii (Shakespeare ? !), reprezentațiile cu Mister Twister, Ali Baba şi cei 
40 de hoţi, Sărbătoarea păphuşilor, Rumpelstilzchen, Crăiasa zăpezii sau spectacolul bolivian. 

Epoca „descoperirilor“ fluturate pe la nasul spectatorului, a simplelor exerciţii 
stilistice, fără acoperire de inspiraţie şi respiraţie a ideii, fără bogăţie de gînduri, s-a 
perimat şi ea. Ne-au arătat-o — de data aceasta urmărite totuși cu interes și uneori 
răsplătite cu aplauze — Dragostea celor trei portocale, O oră scurtă şi Sus, tot mai sus, 
momente din Prinţul cioplit în lemn, din Antropomorfism şi Pasărea albastră; ne-a 
arătat-o și programul românesc Caleidoscop. (Dacă n-am ști că momentele acestuia au 
fost iniţial pregătite cu scopul de a concura în Festival, le-am considera pe cele de la 
Bacău, Braşov și — în parte — laşi ca reușite, în limitele precise ale exerciţiului 
stilistic, sau ale demonstraţiei experimentale.) 

Lipsa de prejudecăţi faţă de materialul dramaturgic de la care porneşte specta- 
colul, exprimată în abordarea oricărui text (clasic sau modern), capabil să exprime gîn- 
duri contemporane, receptivitatea la experienţa altor arte audio-vizuale (teatru, cinema, 
televiziune, film de animaţie) și la descoperirile plasticii contemporane, folosirea baga- 
jului tehnic și expresiv al acestora pe principiul și în spiritul unui spectacol „total“, 
folosirea tuturor felurilor de animaţie (de la marionete primitive la automate, de la 
păpuşi „pe mînă“ la umbre, de la siluete decupate la obiecte animate) pe criteriul 
suprem al funcţionalității maxime, fără teama de a sparge unitatea de stil a reprezen- 
taţiei — acestea sînt elementele care concură la realizarea noii sinteze promovate de 
teatrul de păpuși. Ea este realizată în acele spectacole unde talentul creatorilor, cultura 
de specialitate și general-artistică, dorința conștientă de a servi spectatorului şi artei 
intilnesc ideea contemporană și mesajul de interes actual. 

Ca şi în alte arte — în teatru în genere — sinteza aceasta „multilaterală“ (ex- 
celent reprezentată în Festival de Ubu, Cele trei neveste, Cel mai curajos, Moara zbu- 
rătoare şi Ceasornicarul) poate căpăta formule stilistice foarte diferite. În acelaşi timp, 
ea nu înseamnă negarea absolută a unei alte orientări tot atît de valabile! Cea care 
dezvoltă (nu „conservă“ !) puritatea de stil în tipul de spectacol pe care l-am putea 
numi „monodic“. Spectacolul Giles, spectacolul chinez de umbre și cel indian cu mario- 
nete, în fine, spectacolul Joly au fost atît de bine primite tocmai pentru că folosesc 
formula simplă, dar de profundă rezonanţă estetică modernă, pentru că transmit sincer 
şi elementar sentimentele şi ideile adecvate unui asemenea tip de animaţie, fără a 
sofistica inutil şi mai ales fără a relua mecanic vechi forme osificate ale teatrului pri- 
mitiv tradiţional. (Aşa cum s-a întîmplat în spectacole nereuşite, ca acelea ale teatrelor 

Giles şi... cîteva din crea- 
tiile sale păpuşărești 


din Schwabach şi Rüsselsheim.) La acest Festival, am asistat la spectacole prezentînd 
deosebiri stilistice nete, tendințe expresive multiplu diferenţiate, dar pe temeiul larg al 
contemporaneităţii am încercat să le primim cu aceeași înțelegere. Fenomenul păpușăresc 
viabil a infirmat toate prejudecățile: şi pe cele referitoare la cantitatea de text-limită 
pentru prizarea unei reprezentații de către un public internaţional (toate marile specta- 
cole ale Festivalului au avut mult text, care însă nu a stinjenit înţelegerea sensurilor 
şi dinamicii lor) și pe cele care legau succesul de obligativitatea descoperirii plastice 
novatoare (excelente exemple de „eclectism creator“ ne-au dat Moara zburătoare şi Pe- 
trușka). Teoriile care încercau să diminueze rolul creator al artistului păpuşar, animator 
profesionist de mare talent, fantezie și îndeminare meşteșugărească (unde trăiește mai 
sensibil păpuşa decit în Cristobal, în spectacolul Joly, în recitalul lui Haken sau în cel 
al lui Genty, în Moara zburătoare şi Ubu?), cele care considerau că publicului de 
Festival trebuie să i se servească o artă „specială“, deosebită de cea oferită spectatoru- 
lui obișnuit, au fost şi ele serios amendate. (Ce spectacole au fost mai bine primite 
decit acelea în care publicul Festivalului a văzut germenii unei reale cariere scenice 
a spectacolului şi nu efemerida unei singure reprezentații ?) 

Este cel mai bun semn că arta păpușărească se află într-o perioadă de înflorire, 
de înnoire şi dezvoltare, de permanentă adecvare la exigenţele epocii, etapă pe care 
cineva o numea de „repoetizare şi respiritualizare“. Acestei etape, Festivalul de la Bucu- 
reşti i-a fost nu numai martor, dar şi jalon. 


B. T. Râpeanu 

SPECTACOLELE 
„COMEDIEI“ 
LENINGRĂDENE 


Treizeci de ani de muncă în comun creează o legătură indisolubilă între un teatru 
şi conducătorul său. Unde sfirșește personalitatea directorului și unde începe să se afirme 
cea a cutărui actor, regizor sau scenograf, în ce măsură s-au influenţat ei reciproc, care 
sint deosebirile de concepţie şi cum s-a ajuns la armonizarea lor — iată întrebări la 
care nu e deloc lesne să răspunzi atunci cînd colectivul artistic şi omul aflat în fruntea 
sa alcătuiesc un întreg unitar. 

Acesta e cazul Teatrului de Comedie din Leningrad şi al conducătorului său, 
artistul poporului Nikolai Akimov. De altfel, sudura e atit de veche și de trainică, încît 
în U.R.S.S. doar cronicarii respectă, în articolele lor, titulatura oficială a trupei. Publicul 
îi spune, simplu şi concludent, „teatrul lui Akimov“. Spectacolele prezentate în cadrul 
recentului turneu întreprins în România ne-au convins şi pe noi că teatrul e al lui 
Akimov, dar și că Akimov e al teatrului, 

Director (în cea mai bună accepţie a cuvîntului, adică nu administrator, ci ani- 
mator), regizor și scenograf, Akimov abordează în această triplă ipostază piesele jucate 
de colectivul său. Lucrul se simte chiar atunci cînd punerea în scenă sau decorurile nu-i 
aparţin personal. Așa cum se simte o altă faţetă, în general mai puţin cunoscută, a 
multilaterale; sale activităţi — cea de scriitor umorist, care-i creează o îndrituire în 
plus pentru comedie. 

Repertoriul cu care Teatrul de Comedie din Leningrad a venit în ţara noastră a 
respectat un principiu astfel enunțat de conducătorul său: „atenţie susţinută atît faţă de 
tematica actuală, cît şi faţă de piesele clasice, care pot suna astăzi într-un fel nou“. 
L-a respectat îmbinînd într-un mod ingenios un material clasic cu o viziune modernă. 
Căci clasice sînt și schiţele lui Cehov, pe baza cărora s-au montat Povestirile pestrițe, 
şi basmul lui Andersen, din care Evgheni Şvarț-s-a inspirat pentru a scrie Umbra, şi 
drama lui Suhovo-Kobilin, Procesul, şi — la urma urmelor — chiar scrisorile lui Shaw, 
care formează substanţa principală din Dragă mincinosule de Jerome Kilty. Şi dacă unele 
din ele „au sunat într-un fel nou“ datorită și autorilor, la celelalte meritul prezentării 
dintr-un unghi contemporan revine în întregime artiştilor leningrădeni. 

În legătură cu repertoriul turneului s-ar mai putea face observaţia că el are o 
nuanță cehoviană în ansamblul său; fără să mai vorbim de sfișşietoarea dezbatere din 
Procesul, celelalte piese nu sînt nici ele comedii „pure“, la care spectatorul nu are altceva 
de făcut decît să ridă în hohote. Un fior de filozofică amărăciune străbate lucrările lui 
Șvarţ şi Kilty, aducîndu-le într-o apropiată vecinătate sufletească cu schiţele lui Anton 
Pavlovici. De altfel, Akimov și colaboratorii săi nu se lasă stinjeniţi de „firma“ teatrului 
lor. Ca dovadă că nu s-au sfiit să monteze Don Juan de Byron şi că în proiectele 
lor imediate intră Evgheni Oneghin al lui Puşkin. 

Umbra a constituit ceea ce acum se obișnuiește a se denumi o „premieră mondială“ 
a Teatrului de Comedie din Leningrad. Ca şi Dragonul, semnat tot de Evgheni Şvart, 

această parabolă dramatică și-a început cariera pe scena de pe malul Nevei, pentru a 
fi preluată apoi de numeroase alte teatre sovietice și străine. Am putut cunoaște deci 
rototipul Umbrei — în construcţia regizorală și scenografică a lui Akimov — şi n-am 
ost dezamăgiţi. Spectacolul are un pronunţat caracter folcloric, care aşterne o mantie 
fermecător de viu colorată peste semnificaţiile profunde ale textului, fără să le denatu- 
reze şi fără să le întunece. Actorii, dirijaţi cu mînă sigură, joacă cu vervă și vădită plă- 
cere nişte roluri care sînt, în același timp, şi simboluri cu caracter generalizator. Remar- 
cabil ni s-a părut L. M. Milinder — Umbra — atît în replicile rostite, cît și în mișcă- 
rile sale, care au fost la fel de grăitoare ca și cuvintele. Naivă și amuzantă, Anunzziata, 
în interpretarea Verei Karpova, ne-a făcut să simţim totodată forţa interioară de nebiruit 
a personajului ei, aşa cum A. V. Prohorova (Iulia Giuli) a lăsat să se întrevadă, sub 
strălucirea curtezanei, slăbiciunea şi frămîntările unei femei chinuite. G. I. Voropoev 
(Omul de știință) și P. M. Suhonov (Pietro) au adus un umor de excelentă calitate, 
diferențiat cu fineţe pe tipologia respectivă. Mai puţin fericit aleasă ni s-a părut actrița 
L. A. Liuliko în rolul Prințesei, ale cărui nuanțe nu a ştiut să le redea în toată 
sensibilitatea lor. 

Pe canavaua epistolară a comediei Dragă mincinosule, E. lungher și L. K.Kolesov 
au brodat, în mille-points, profilul psihologic al unor pimotaje care, înainte de a fi 
eroii unei piese, au scris și jucat teatru, împrumutind de la acesta o anumită doză de 
cabotinism. Interpreţii au scos în relief cu multă pricepere autoironia care îmbibă cores- 
pondenţa dintre G. B. Shaw şi actriţa Stella Campbell. Regia (A. I. Remizova) a creat 
o atmosferă nițeluş vetustă, de „debut de siècle“, subliniată de decorurile lui Akimov, 
şi care merge admirabil cu prima parte a piesei. Nici jocul actorilor, nici cadrul în care 
el se desfășoară nu mi s-au părut însă a sublinia, în măsură suficientă, notele tragice 
care răzbat mai tîrziu, atunci cînd e vorba de primul război mondial şi de apropierea 
celui de-al doilea. 

Pe A. V. Suhovo-Kobilin, spectatorii noștri îl cunosc din piesa Nunta lui Krecinski, 
reprezentată în urmă cu cîţiva ani pe scena Teatrului Naţionă „IL. L. Caragiale“. Kre- 
cinski revine ca ax nevăzut în jurul căruia se învîrtește acţiunea Procesului. Tematica 
e aceeași : escrocherii, abuzuri de putere ale înalţilor funcţionari, relaţii umane întemeiate 
pe necinste, șantaj și suspiciune. Spre deosebire de Nunta, care era o comedie, în Procesul 
avem de-a face cu o dramă. Actorii leningrădeni și-au putut demonstra astfel nu numai 
aria largă a repertoriului, ci și registrul variat al mijloacelor lor de expresie artistică. 
P. P. Pankov, G. N. Teih, L. K. Kolesov, L. M. Milinder și alţii au zugrăvit în tuşe 
juste, care stîrnesc groaza, o lume de groază. Regia, aparținînd omniprezentului Akimov, 
a manevrat cu savantă precizie dezgustătoarele exemplare subumane ale lui Suhovo- 
Kobilin, apucîndu-le parcă cu penseta, într-atît era de vădită scîrba care i-o inspirau. 
Deosebit de impresionante au fost mişcările de grupuri mari din cadrul prologului. 

În caleidoscopul de povestiri scenarizate ale lui Cehov, colectivul Teatrului de 
Comedie din Leningrad şi conducătorul lui s-au simțit în cea mai mare măsură la ei 
acasă. O nețărmurită dragoste față de text şi un imens respect față de autorul lui s-au 
tradus prin grija cu care a fost cizelată fiecare din aceste miniaturi. Focurile rampei au 
adăugat o strălucire în plus acestor giuvaere autentice. Ridicolul soț înșelat din Räzbunä- 
torul (P. M. Suhanov), arțăgosul contabil din Jubileul (P. P. Pankov) şi mai ales neferi- 
citul vecin și tată de familie din Tragedian fără voie (L. I. Lemke) au provocat explozii 
de aplauze la scenă deschisă din partea unei săli zguduite de hohote de ris. În aceeaşi 
măsură a fost pusă în valoare dunga de lucidă amărăciune care tiveşte umorul cehovian. 
E. V. Iungher a fost emoţionantă în rolul doamnei N. N., ale cărei prejudecăți absurde 
i-au ratat viața, iar V. A. Karpova a întruchipat, cu mare forță de convingere, o Nino- 
cikă abjectă în canibalismul ei sentimental. A fost un adevărat festival Cehov, cu o con- 
tribuție mai mare din partea realizatorilor decît ar fi adus-o, poate, la reprezentarea uneia 
din piesele marelui Anton Pavlovici. 

Nikolai Akimov declara cîndva că îi pare rău că nu poate scrie și muzica de scenă 
necesară unora dintre montările sale. Îi împărtăşim regretul : ilustraţia melodică nu a fost 
totdeauna la nivelul efortului depus de ansamblu pentru reușita spectacolului. 

Turneul întreprins de Teatrul de Comedie din Leningrad a prilejuit publicului 
nostru contactul cu un colectiv însufleţit de un înalt crez artistic. Succesul dobîndit re- 
prezintă o victorie pentru fiecare dintre membrii lui, ca şi pentru conducătorul teatrului. 


Indiscutabil, Akimov este un virtuoz. Dar şi instrumentul la care cîntă el e demn de 
toată admiraţia. 


Dana Crirăţ 

TURNEUL 
TEATRULUI NAȚIONAL DIN GRECIA 


„OEDIP 
și  HECUBHO 


În amplul amfiteatru al Sălii Palatului, cu publicul participînd ca un cor imens, 
Teatrul Naţional din Atena s-a simţit aproape acasă, deloc strîmtorat. Am dedus această 
stare din liniştea, din siguranța cu care au recitat şi s-au mișcat aceşti plenipotenţiari 
ai geniului tragic grec. Spun grec și nu elen, poate dintr-o prejudecată lingvistică: 
tragediile Oedip-rege şi Hecuba n-au fost rostite în original, ci în neogreacă, limbă 
după cît se pare încă nefixată, încă incertă între idiomul literar și graiurile populare. 
De această incertitudine și instabilitate însă, Alexis Minotis — regizor și protagonist al 
lui Oedip — a ştiut să profite, după părerea mea, într-un mod original. El a scos tra- 
gedia de pe soclul unei tradiţii statice, i-a dezmorţit articulațiile şi a făcut din ea un 
organism viu, sugerindu-i ipostaze inteligibile şi credibile pentru noi, spectatorii de 
astăzi. Fundamental, Minotis a acţionat, aș spune, „neorealist“, în sensul experienţei 
făcute în ultimul deceniu de filmul grec. Interpretarea a fost ușor de recunoscut în 
diversificarea pitorească a corului popular de la început, în atmosfera democrată de la 
curte, în relaţiile dintre personaje, în tonul și gestul „cotidian“ al protagoniștilor: în- 
tr-un cuvînt, cronică lirică, document poetic al unor evenimente, aşa cum cere tocmai 
neorealismul. Devotamentul regelui teban faţă de poporul său e împins pînă la ultimele 
consecinţe, tragedia unei dinastii, a Labdacizilor, devenind tragedia posibilă a oricărei 
familii din cetate. Concepţia invită la o discretă demitizare a eroului central și la difu- 
zarea largă a semnificaţiilor textului, cu accentele ușor deplasate de pe destinul tragic, 
pe tilcul unui soi de măpastă în accepţie populară. Am aderat fără efort la această 
propunere a artistului, căruia — în timp ce joacă — i se citesc pe frunte și în priviri 
itinerarul și răspunderea întregului spectacol. Vreau să spun că Minotis a gîndit coerent 
ctapele tragediei, ca regizor, dar s-a vitregit într-o măsură ca interpret al lui Oedip. 
Artistul a dat echilibru şi eleganță eroului său, dar nu l-a înfiorat tragic: străvechea 
catharsis n-a avut astfel loc. 

În schimb, importantă mi s-a părut încărcătura culturală a spectacolului. Minotis 
ne-a făcut să întrevedem straturile de civilizaţie teatrală (mai ales vizuală), care ne des- 
part sau care ne apropie — unul după altul, unul lîngă altul — de timpurile mitice şi 
de anii lui Sofocle. Cum ? Într-un gest al unui interpret am recunoscut scene de evocare 
biblică (primul cor din Oedip-rege se poate asocia prompt cu scene de masă din filmul 
Evanghelia după Matei al lui Pasolini) ; într-o cadență a frazei, am identificat inflexiuni 

Katina Paxinou în rolul titular din „Hecuba”; Alexis Minotis în rolul titular din „„Oedip-Rege“; Yannis 
Apostolidis (Tiresias) în „„Oedip-Rege“ 


de dialog şi de spectacol shakespeareene, după cum în alte pasaje apărea regularitatea 
versului neoclasic; într-o schiţare fulgerătoare de mimică, am ghicit tendinţa unei 
„trăiri“ realiste, în timp ce un element de costumaţie putea să insinueze vagi anticipări 
baroce. Ca să nu vorbesc de sugestiile picturale, care desprinzindu-se de pe anticele 
vase greceşti ajung pină la compoziţiile clasice ale unui Picasso sau De Chirico. Eclec- 
tism, în aparenţă, dar imaginile au o ordine şi un sens, iar această memorie a unei 
istorii artistice milenare, densă în implicaţii şi reverberaţii — tradiţie vie! —, a avut 
darul să pună în lumină un adevărat concept de cultură a spectacolului şi e îmbucură- 
tor, desigur, că această lecţie vine şi de la Atena, izvor şi leagăn al Teatrului. 

Sfera conceptului de cultură scenică se lărgește dacă ne referim şi la evoluţia 
corului sau, mai precis, a corurilor: cu precădere, de bărbaţi în Oedip-rege, de femei 
în Hecuba. Participarea în unison şi totuşi individualizată a fiecărui figurant, devenit 
rind pe rînd corifeu, a fost studiată și disciplinată pînă în cel mai mic amănunt. S-ar 
putea spune că s-a atins desăvirşirea în stilizarea paşilor, cînd moi și lunecaţi agale 
(circumspecţia femeilor din Hecuba, de pildă), cînd repezi şi sacadaţi (ca în „hora“ de 
bucurie din Oedip-rege, pe sensibila muzică a Katinei Paxinou), transformînd corul în- 
tr-un permanent freamăt de mare sau de chiparoşi. Singurul dubiu care persistă e dacă, 
într-adevăr, corul n-a rămas uneori în pragul unei caligrafii pure, a gestului frumos în 
sine, legat cu fire prea subţiri de imaginea dramatică desfăşurată dincolo de el. 

În vîrful acestor anevoioase, deși aparent foarte simple, construcţii scenice, se 
situează figura Katinci Paxinou, actriță singulară, rafinat om de teatru şi distinsă per- 
sonalitate a culturii contemporane. Nu pe forţa, nu pe urletul disperat de „fiară verti- 
cală“, nu pe răzvrătirea violentă a mamei care îndură lovituri după lovituri mortale, 

şi-a construit Katina Paxinou personajul (așa cum era de aşteptat), ci pe o feminitate 
răbdurie şi sublimă, pe o mare supleţe de tonuri, pe imaginea nu a unei „eroine“ de 
excepţie, ci pe aceea a unui chip uman uşor de recunoscut pretutindeni şi mereu. Dar 
ca și în Oedip-rege, nici de data aceasta tragedia n-a incendiat spiritele spectatorilor 
cu vilvătăile ei posibile, mocnite în pagina autorului, ci a încîntat doar prin armonii 
de voci şi de corpuri omeneşti. 

Ascultindu-i pe actorii greci, mi-am dat seama mai uşor de natura şi proveniența 
populară, democratică, a tragediei, expresie de artă care afirmă omul ca măsură unică 
a universului, care respinge moartea şi face să triumfe viaţa. Mi-am dat seama mai 
ușor cum s-a înfiripat, cîndva, aproape ex nihilo, dintr-o gilceavă sau dintr-un ritual, 
acțiunea teatrală, drama (drao = a acţiona): din nevoia şi din pasiunea atenienilor 
guralivi, gata în orice clipă să participe ca spectatori sau ca protagonişti la disputele 
oratorice, la argumentările şi contraargumentările dialectice, însăşi faimoasa lor Agoră 
fiind „mai curînd decit o piaţă sau for, un teatru permanent deschis“. În schimb, am 
trăit mai puţin bănuitele efecte de purificare spirituală prin tragedie, prin forţa ci de 
dezlănţuire și mistuire. 

Această măreaţă capitală a antichităţii şi poporul ei au dat omenirii Tragedia. 
Modelul ei e reînviat astăzi de Teatrul Naţional din Grecia: în sensul acesta, încheierea 
din caietul-program (ca totdeauna meschin şi fără sare) al OSTEI e grațios justificată 
în afirmaţia că „interpretarea tragediei antice de către Teatrul Naţional din Grecia este 
singura demnă de acest gen“. Singura, firește, alături de aceea a lui Piraikon Teatron. 


Florian Potra 


Stelios Vacovits (Ulysse), Vassilis Canakis (Agamemnon), Thanos Kotsopoulos (Polymnestor) în „Hecuba“ 


DE VORBĂ CU 


ALBERT 
BOTBOL 


„UN EXEMPLU TEATRAL 
PENTRU ÎNTREAGA EUROPĂ 


Țara noastră a găzduit recent întîlnirea internațională a păbuşarilor. Oamenii de 
teatru din diferite ţări au avut astfel ocazia să cunoască viața teatrală de la noi. Ne-am 
adresat directorului Universității Teatrului Naţiunilor, Albert Botbol, cu rugămintea să 
ne împărtășească părerile lui. El a remarcat în primul rînd buna organizare a Festivalului, 
precum și satisfacția artistică pe care au lăsat-o spectacolele teatrelor de păpuşi româ- 
neşti. „E firesc că acest Festival are loc în România, pentru că arta păpuşărească cunoaște 
aici o înflorire deosebită.“ 


PERMANENTA SOLICITARE 


— Ne vizitaţi pentru prima oară țara. Care este impresia dv. ? 


— Cultura în România ocupă, după cum mi-am putut da seama, un loc preponde- 
rent în viaţa socială. Este evident efortul autorităţilor de a oferi publicului diverse mani- 
festări artistice, există o tentaţie permanentă a activităţii culturale. Consider acest aspect 
ca fiind deosebit de emoţionant. Omul de pe stradă se simte integrat în societate și nu 

singur și străin, cum ne simţim noi, fiindcă el ştie că totul se face pentru el şi nu pentru 
o minoritate privilegiată. Faptul că statul conduce viața artistică permite, în primul rînd, 
organizarea unei geografii artistice şi culturale pe scara întregii ţări, a unui plan de dez- 
voltare culturală. Cînd mergi prin Bucureşti, te frapează că la tot pasul întilneşti sau o 
expoziţie de pictură, sau o librărie, sau un muzeu, sau un teatru, într-un cuvînt, că eşti 
martorul unei permanente solicitări a omului simplu de pe stradă. Aceasta, în timp ce în 
alte țări există bariere care fac practic imposibil accesul omului de pe stradă la artă, 
ca fiind bunul unor puţini aleşi. În numele unui individualism exacerbat, la noi şi 
în alte țări similare nu te poți bizui decit pe calităţile personale ale unui om de artă, 
pentru a realiza fenomenul artistic, fără sprijinul altora, în afara oamenilor și nu cu ei. 
Ceea ce spun pare o simplă teorie, dar cînd un spectator în ţara dumneavoastră plăteşte 
15 lei pentru locul cel mai bun, cum vreţi ca un muncitor din Paris să plătească de şase 
ori mai mult ? 

La noi nu există un public de teatru în accepțiunea pe care o daţi dumneavoastră 
acestei noţiuni. Ceea ce m-a impresionat şi m-a emoţionat în același timp este că am văzut 
săli de teatru pline. Personal am convingerea că arta, în speţă teatrul, este o chestiune 
de stat, ceea ce dumneavoastră aţi înţeles foarte bine, o traduceţi în viaţă şi oferiţi un 
exemplu pentru întreaga Europă. Aș vrea, de asemenea, să relev un lucru deosebit de 
însemnat pentru societatea noastră modernă şi anume, importanţa locului ocupat de artist, 
respectul faţă de omul creator, condiţiile în care acesta munceşte în ţara dumneavoastră. 
Cine își poate imagina măcar o Sinaia sau o Mogoşoaia în Occident? Sau o ţară care 
să asigure primirea a 20 de teatre de păpuși, soli a patru continente? Exemplul țării 
dv. nu se rezumă numai pe plan teatral, ci se extinde și pe plan economic. Ceea ce m-a 
impresionat în acest domeniu este şi o anume consecvență foarte importantă: școala de 
teatru românesc, creatoare de cadre şi de continuitate a fenomenului teatral. Grija faţă 
de artă se manifestă şi prin grija faţă de tineret. Sistemul burselor de studii, de fapt 
un presalariu, este un vis la care nu îndrăznesc să se gindească prea mult tinerii noştri 
actori de mîine. Nu mă refer numai la sistemul dumneavoastră de învățămînt artistic, 
care prevede o vastă formaţie de cultură generală, ci la acel fapt extraordinar care este 
planificarea locurilor la terminarea institutului. Credeţi că în Franţa există asigurarea 
debușeului tinerilor actori ? Fără îndoială că nu. Rezultatul prim şi cel mai important 
este că în ţara dumneavoastră aceşti tineri sînt integrați în fenomenul teatral, se pot 
consacra de la bun început meseriei lor. Vă daţi seama ce reprezintă acest lucru pentru 
noi, care avem mii de șomeri teatrali, şi, ceea ce e groaznic, în lumea noastră teatrală 
domnesc o incredibilă incultură, o elementară lipsă de baze teoretice. Franţa, din punct 
de vedere teatral, reprezintă un fenomen special: în afara Parisului este un mic deşert 
cultural. Este adevărat că după Eliberare au fost organizate acele cîteva case de cultură, 
cîteva „rîndunici“, din păcate disparate şi foarte puţine, care n-au fost în stare să aducă 


„primăvara“. Dirijarea artelor de către stat este o necesitate sine qua non, iată convin- 
gerea mea. 


INIȚIATIVA PARTICULARĂ FAŢĂ DE TEATRUL SUBVENȚIONAT 


— Şi totuși, la Paris sînt numeroase teatre ?... 


— E adevărat, la Paris sînt multe teatre, chiar prea multe, dar numai trei dintre 
ele sînt subvenţionate. Théâtre de l'Est a fost implantat într-un cartier care numără 
un milion de locuitori și unde nu era nici un teatru. Un animator a reuşit să realizeze 
acest lucru cu sprijinul statului. Dar aici nu e nevoie de un centru cultural, ci de cel 
puţin 20. Publicul nostru este dornic de cultură, dar, din motive uşor de înţeles pentru 
cei care cunosc cît de puţin economia politică, la noi cultura nu e dirijată de stat. Şi 
astfel, teatrele sînt lăsate la voia iniţiativei private. Cum la noi nu există un public 
organizat, viaţa unui spectacol şi chiar a teatrului însuși ţine de critica apărută în presă 
după premieră, care condiţionează afluența spectatorilor. Ceea ce aduce după sine un 
repertoriu de nivel intelectual scăzut, așa-zis repertoriu de casă, atunci cînd nu ne aflăm 
în faţa unui teatru de bulevard de cea mai proastă calitate. Cele cîteva spectacole bune 
care există la Paris în fiecare stagiune se datoresc unor oameni pasionaţi, unor animatori. 

Un rezultat firesc al acestei situaţii este inexistența unor trupe fixe, deci lipsa unităţii de 
stil, a acelei unităţi estetice care ne-a frapat atît de tare la spectacolele teatrului româ- 
nesc la Paris. 


— Ce impresie v-au făcut spectacolele Teatrului de Comedie la Paris ? 


— Ştiţi ce ne-a uimit cel mai mult? Uluitorul control al mijloacelor artistice, care 
a permis actorilor români să prezinte, în trei seri, trei spectacole atit de diferite, ca 
Shakespeare, Şvarţ şi Ionescu. O trupă omogenă, o înaltă calificare profesională. 


CRIZA TEATRULUI SAU CRIZA „AUTORILOR DE SUCCES“ ? 


— Ce părere aveți despre „criza“ teatrului ? 


— Presa noastră scrie mult despre așa-numita criză a repertoriului francez. Se 
spune că Franţa, şi chiar Europa, ar trece printr-o criză. Eu, personal, nu cred într-o 
criză a repertoriului. Nu cred, fiindcă istoria ne arată că şi în trecut (acel trecut cu care 
ne mîndrim și care reprezintă patrimoniul culturii) au fost scrise mii de piese, şi cîte din 
ele sînt cunoscute astăzi ? Cine îşi mai aminteşte, cine mai joacă pe contemporanii lui 
Shakespeare, de pildă? Şi s-ar putea aduce atitea și atitea exemple. Şi în prezent, cînd 
exigenţa presei și a publicului este crescută, se scrie imens, și bineînţeles nu totul la 
același nivel. Practic, este imposibil ca tot ce se scrie să fie capodopere. Eu personal 
găsesc că fenomenul teatral în secolul nostru este pasionant. Niciodată n-a existat un 
număr atît de mare de oameni interesaţi de teatru. „Criza“ de care este vorba se referă 
de fapt la situaţia că, venind vorba de „autori“, automat se subînțelege „de succes“. Nu 
vreau să fac paralele literare. Aş vrea doar să amintesc că Alfred de Musset nu a fost 
„autor de succes“. Acum însă, piesele lui se joacă mereu şi în numeroase ţări. Nu cred 
în criza teatrului. Consider că nu aceasta este problema. Adevărata problemă este aceea 
a teatrului de repertoriu. Mulţi oameni de teatru au demonstrat, teoretic sau practic, 
superioritatea repertoriului alternativ, prin care se subinţelege o echipă omogenă, un stil 
propriu. Dar aici, înseamnă să ne reintoarcem la problema teatrului subvenţionat. 


Irina Vrabie 

NOTAȚII 
DESPRE REALISMUL 
ÎN TEATRU 

de AZIZ NESIN 


Cunoscutul scriitor turc Aziz Nesin, în biografia literară a 
căruia se înscriu peste 2000 de schițe, nenumărate articole, cinci 
romane, dovă cărți de povestiri, scrieri traduse în diferite limbi, 
îşi afirmă preferința pentru... dramaturgie, deși Premiu: „Palme 
d'or“ l-a obținut la Concursul scriitorilor de satiră (Italia, 1957), 
iar renumele, tot schiţele sale satirice i l-au adus! 

La 41 de ani, el a găsit în teatru forma cea mai deplină de 
exteriorizare a gîndirii sale filozofice, modalitate pe care o con- 
sideră ca fiind cea mai nimerită pentru a comunica marelui pu- 
blic ideile, năzuinţele și tot ceea ce-l preocupă în legătură cu 
lumea contemporană. În anul în care era premiat în ltalia pentru 
schița sa „Cazanul“, a scris și prima sa piesă de teatru Vreţi să 
veniți puțin ?, un elogiu adus muncii de creație, pasiunii și dă- 
ruirii responsabile a oamenilor pentru tot ceea ce realizează în 
viață. 

Publicarea primei piese a lui Aziz Nesin a stirnit numeroase 
comentarii în presa turcă. Reproducem cîteva din acestea, din di- 
ferite ziare şi reviste. Ziarul „Ulus“ nota: „Ai impresia că chiar 
autorul piesei este un fel de meşter Mateh ce se zbate să tră- 
iască făcînd artă... Îl preocupă chestiunea de a nu se îndepărta 
de arta adevărată, de a nu fi anacronic, de a nu fi epuizat”. 

Ziarul „Yeni Gun” menţiona: „Pasiunea și dorința entuziastă 
de creație a unui om de artă sînt foarte bine redate prin sim- 
boluri, într-un mod îndeminatic”. Revista „Kim“ remarca: „În an- 
samblul dramaturgiei noastre, neîndoios că piesa Vreţi să veniți 
puțin ? constituie o creație reușită“. În cadrul unui interviu luat 
de ziarul „Akșam“, în 1963, răspunzînd la o întrebare referi- 
toare la activitatea viitoare, Aziz Nesin a spus: „Dacă o să pot 
şi dacă voi rezolva cît de cît problema existenţei cotidiene, do- 

rinta mea este să scriu piese de teatru bune. Numai după ce îmi 
voi rezolva într-o oarecare măsură problemele materiale, voi pu- 
tea să mă dedic dramaturgiei”. 

În anii ce au trecut, Aziz Nesin a mai scris o piesă în cinci 
tablouri : Fă ceva, Met, reprezentată cu succes în California. Piesa, 
cu un pronunțat caracter filozofic, dezbate profunde idei sociale, 
democratice, într-un limbaj simplu, popular. 

Ambele piese, pline de fantezie, au ca eroi oameni simpli 
din păturile mijlocii și sărace ale poporului, oameni care zbat 
veşnic în căutarea unei soluții la criza materială și spirituală în 
care trăiesc. 

Solicitat de redacția noastră să-și expună părerile despre 
arta dramaturgului, Aziz Nesin a scris articolul pe care-l publicăm 


mai jos: 


Dacă în mod convenţional socotim că 
X reprezintă ansamblul valorilor spiri- 
tuale pe care le deține un spectator ce 
se duce să vizioneze o piesă, ar fi inte- 
resant de aflat ce se petrece cu el la 
ieşirea din sala de teatru. Neîndoios, 
pentru fiecare X există trei ipostaze. Se 
poate întîmpla ca un spectator să intre 
în teatru ca X și să iasă de acolo tot 
ca X, ceea ce înseamnă că piesa vizio- 
nată n-a prea avut urmări asupra lui. 
După cum se poate ca, la ieşirea din 
teatru, să fi devenit X-1, X-2, X-... ceea 
ce de asemenea arată că piesa nu a satis- 
făcut şi că, mai mult chiar, a avut un 
efect negativ asupra lui. Din fericire 
există şi o a treia posibilitate: ca spec- 
tatorul să iasă din teatru devenit X+1, 
X+2, X+... atestind astfel faptul că 
piesa a avut o influență pozitivă asu- 
pra sa. 

S-ar putea constata că nu toţi specta- 
torii sînt egali din punct de vedere al 
valorilor spirituale deţinute. Adică nu 
toţi sînt X, ci ar putea să fie Y, Z 
etc. Evident, dacă am asemui piesa de 
pe scenă cu un post emiţător de radio, 
fiecare spectator va recepționa conform 
capacităţii propriei sale staţii de recep- 
ţie. Ceea ce şi poate fi exprimat prin 
X +5 Y + 3, Z + 2, pentru di- 
feriţii spectatori ce au vizionat o aceeaşi 
piesă de teatru. 

După” opinia mea, ca dramaturg, rea- 
lismul în teatru merge mînă în mînă cu 
dorinţa de a-i influența în mod pozitiv 
pe spectatori. Dacă o piesă nu are în- 
rîurire asupra publicului, ea nu merită 
să fie trecută în categoria lucrărilor „re- 
aliste“. Dramaturgul trebuie să se stră- 
duiască pentru ca ficcare spectator — şi 
N, şi Y, şi Z — să poată ieși din 
teatru îmbogăţit cu valori spirituale pe 
măsura capacităţilor proprii de recepţie; 
adică și spectatorul analfabet, ca şi inte- 

lectualul stilat, indiferent de gradul său 
de cultură, să părăsească teatrul cu bu- 
nuri spirituale în plus. 

Îndrăznesc să afirm că există o su- 
medenie de piese ce au pretenţia de a 
fi realiste, dar care nu spun nimic, nu 
pătrund în sufletul omului, sînt super- 
ficiale şi fade, din care cauză i-au răcit 
pe unii intelectuali şi oameni de artă de 
„realism“, ba pe unii făcîndu-i chiar po- 
trivnici „realismului“. Evident, este vorba 
de o înţelegere limitată a noţiunii atît 
de dezbătute. Neîndoios că în fiecare 
artă realismul trebuie să ţină seama de 
principiile şi specificul artei respective. 
Tocmai de aceea, realismul în teatru tre- 
buie să fie înainte de toate în deplin 
acord cu principiile şi specificul teatru- 
lui. Valoarea educativă, capacitatea de 
instruire a unei piese reprezintă o com- 
ponentă dramaturgică importantă, dacă în 
aceeaşi măsură ţine seama de faptul că 
teatrul este un spectacol și ca atare lu- 
crurile prezentate realist nu trebuie să 
rămînă uscate şi fără de gust. 


Cei ce scriu lucrări fără de valoare, 
care nu contribuie cu nimic la îmbogă- 
ţirea orizontului spiritual al spectatoru- 
lui, comit crime. Aş fi tentat să dau un 
exemplu: să presupunem că un om va 
trăi în mod normal 60 de ani, două săp- 
tămîni şi 6 ore, după care va părăsi 
lumea aceasta. Fără îndoială că poate fi 
socotit criminal acel cineva ce contribuie 
la dispariţia de pe pămînt a acestui om, 
chiar și cu trei ore mai devreme. Să ne 
gîndim la o sală de teatru, care are o 
capacitate de 500 de locuri. Aici, 500 
de spectatori urmăresc trei ore în şir un 
spectacol stupid care-i irită şi-i supără. 
Deci, de 500 de ori x 3 ore fac 63 de 
zile. Să-mi fie permis să trag concluzia 
că în sala cu pricina, în fiecare zi cînd 
se joacă respectiva piesă, sint ucise 63 

de zile ale oamenilor. Nu mai trebuie 
demonstrat că se săvirşeşte o crimă. 

Regizorii, directorii de teatru, actorii 
care colaborează şi pun în lumina ram- 
pei astfel de piese sînt părtași la crimă. 
Şi culmea este că, deși, în genere, crimi- 
nalii sînt pedepsiţi, cei din lumea tea- 
trului, dimpotrivă, primesc chiar foarte 
mulţi bani în schimbul crimei lor. Vic- 
timele plătesc peşin criminalilor, înainte 
de faptă, preţul crimei. Să mi se spună 
de cîte ori vreun spectator a putut să 
ceară banii înapoi după ce a ieşit din 
sala de teatru unde, timp de trei ore, 
i-au fost măcinate clipele vieţii? N-am 
auzit pînă acum ca vreun spectator să 
fi dat în judecată pe dramaturg sau di- 
recția teatrului care i-au ucis trei ore 
din viaţă. Cel mai grav lucru este însă 
că multe din aceste crime se comit în 
numele „realismului“. 


Ca spectator este destul de ușor să-ţi 
dai seama dacă o piesă te influenţează, 
şi dacă acest lucru se petrece, cu cît 
anume? Pînă azi noi am vizionat nenu- 
mărate spectacole. Să facem un mic bi- 
lanț: cîte din ele ne-au mai rămas în 
memorie ? Unele piese le-am uitat chiar 
din clipa în care am părăsit sala tea- 
trului. Pe altele le-am vizionat rîzînd 
ori plingînd, dar după scurt timp s-au 
spulberat din memorie ca fumul de ţigară. 
De la alte piese ne-au rămas doar cîteva 
scene, şi aceasta nu ca urmare a me- 
sajului ori ideii principale a piesei, ci 
datorită măiestriei actorilor. A face ca o 
piesă proastă, lipsită de valoare, să fie 
„trecută“, cu concursul actorilor, repre- 
zintă de asemenea un viciu, la fel de 
fundamental, deoarece şi astfel se contri- 
buie la înșelarea spectatorilor. 

Din fericire, mai există și unele piese 
de teatru care, şi după scurgerea a nu- 
meroși ani, ne rămîn adînc întipărite în 
memorie. După lăsarea ultimei cortine, 
asemenea piese încep să ne obsedeze, 
ne pătrund întreaga fiinţă, nu ne pără- 
sesc ani îndelungaţi. Oriunde am merge, 
ea se află împreună cu noi. Şi chiar 
dacă vreodată ni se pare că am uitat-o, 
tot ne-o reamintim, apropiind-o de o 
imagine oferită de realitate. O piesă cu 
cît reuşeşte să se menţină mai mult timp 
în mintea noastră, cu atît se dovedește 
a fi mai valoroasă pentru spectator. Da- 
toria dramaturgului este de a crea ase- 


menea piese care să-l ţină treaz pe spec- 
tator şi să-i ofere material de gîndire 
timp îndelungat. Prin ce metode o va 
face el, folosind mijloace epice, simbo- 
lice, alegorice ori dramatice, aceasta este 
o chestiune aflată la latitudinea şi ta- 
lentul creatorului. 


După părerea mea, în judecarea unei 
opere realiste trebuie ţinut seama de 
orientarea scriitorului. Dacă n-are res- 
pect faţă de realitate, în sensul cel mai 
larg al cuvîntului, dacă concepţia lui 
despre lume nu este sincer realistă, chiar 
dacă scrie după cele mai ingenioase şa- 
bloane ori modele ale vreunui curent 
realist, opera lui tot nu are valoare rea- 
listă. 

Discutam nu de mult cu un critic 
bulgar despre un roman recent al lui 
Mauriac, care, după cum se ştie, este 
un scriitor conservator. Cu toate acestea, 
el l-a conceput pe eroul comunist al ro- 
manului său ca pe un personaj pozitiv, 
valoros, care are dreptate şi succes în 
confruntarea cu celelalte personaje din 
roman. Probabil că, prin romanul său, 
Mauriac n-a vrut să facă propagandă 
comunistă. Dar respectul scriitorului faţă 
de realitate a fost mai presus de convin- 
gerile sale şi l-a împiedicat să acţioneze 
împotriva realităţii. 


Unii dramaturgi ce pretind că sînt rea- 
lişti se opun abstracţiunii, pretinzînd că 
este  antipodul realismului. Dimpotrivă, 
alţii, printre care mă număr și eu, cred 
în necesitatea de a folosi abstractizarea 
ca un puternic mijloc de a reda esența 
realităţii. Pentru scriitorii care se de- 
clară împotriva abstractizării și mai pre- 
tind şi că sînt realişti, aş vrea să dau 
exemplul noţiunii „zero“. De-a lungul 
istoriei „zero“ este noţiunea cea mai ab- 
stractă pe care a creat-o mintea ome- 
nească. lar „zero“ a fost născocit tocmai 
pentru a se cunoaște mai bine realitatea 
— el neexistînd în natură, ceea ce nu 
este cazul cu toate numerele. E uşor de 
imaginat ce s-ar întîmpla dacă ne-am 
dispensa de existenţa lui zero, care nici 
nu figura printre vechile cifre romane: 
progresul tehnic și ştiinţific ar fi sacrifi- 
cat. Deci, abstractizarea nu este potrivnică 
realismului, ci este deosebit de necesară 
pentru explicarea și cunoașterea realită- 
ților. Abstractizarea este cerută cu nece- 
sitate de către realism. 

Aș mai aminti de un punct asupra pe în întregime opere cu caracter abstract. 


căruia cu toţii sîntem de aceeași părere: Însuși poporul, creînd arta, crează abs- 
izvorul realismului este dat de viaţa po- tracţiunea. 

ponia; iar scopul artei realiste este de a Desigur, fiecare piesă abstractă trebuie 
i un bun al poporului. Să privim în 


satele noastre nenumăratele spectacole judecată în parte. Iar acele piese în care 


populare. Atît în satele din Anatolia, cît abstractizarea este folosită ca un mijloc 
şi pretutindeni în Balcani, spectacolele al realismului, trebuie considerate ca lu- 


populare cu valoare folclorică sînt aproa- crări realiste, deci valoroase. 


SORISORI DIN R. P. BULGARIA 


CÁI NOI l 
DE EXPRESIE ARTISTICĂ 


În Bulgaria — aşa cum au remarcat, în sintezele lor, criticii teatrali — stagiunea 
trecută n-a fost, din păcate, una dintre cele mai strălucite. E drept, faptul îşi poate gàsi 
o scuză în condiţiile ce au prezidat stagiunea. La începutul lui septembrie trecut, a avut 
loc reorganizarea instituțiilor teatrale care, în mod practic, s-a produs prin comasarea 
unui mare număr de teatre. Măsură radicală şi curajoasă, ea a avut drept țel îmbunătă- 
țirea calităţii artistice a producției teatrale şi a necesitat o reimpărțire a cadrelor regi- 
zorale şi actoricești. Evident, asemenea eveniment în viața noastră teatrală îşi va arăta 
roadele mai tirziu. 

Totuşi, ținînd chiar seama de aceste condițiuni, în tabloul general, prin forța 
împrejurărilor, eclectic, s-au conturat unele tendințe interesante. Este vorba despre o 
seamă de spectacole experimentale care au suscitat aprinse discuţii în jurul încercării de 
a da o interpretare contemporană unor texte clasice ori altcum consacrate. Unii dintre 
critici au fost înclinați să le califice drept parodii, iar aceste spectacole pot fi incluse 
cu greu în cadrul acestui gen. Este adevărat că unele conțin elemente parodice, dar 
creatorii spectacolelor respective au fost însuflețiți mu atit de dorința de a parodia, cit 
de a găsi idei noi şi de a exprima conținutul pieselor prin mijloace noi. Deci, un efori 
meritoriu de a depăși inerția obişnuitului. 

Primul spectacol de acest gen a fost cel al lui U. Țankov, la Teatrul popular al 
tineretului, în care piesa lui S. Aleşin, Don Juan, a constituit un simplu pretext pentru 
un spectacol distractiv. Fantezia şi spiritul regizorului, atît de cunoscute din alte spec- 
tacole și materializate aici \cu strălucire, nu au fost puse în slujba unei idei mai im- 
portante. Şi spectacolul Văduvele isteţe de Carlo Goldoni, lucrarea tinărului regizor 
T. Teşkov, lå teatrul din Tolbuhin, poate mai perfect şi mai unitar decît primul, este 
diu aceeași categorie, 

Trei teatre din Capitală au prezentat însă spectacole ce dovedesc în mod evident 
căutări şi drumuri propii. La Teatrul Naţional „l. Vazov“, regizorul N. Liuţhkanov a 
făcut încercarea de a monta Pescăruşul de Cehov ca o comedie, pornind de la faptul 
că așa a caracterizat-o însuşi autorul. Din păcate, încercarea, în ciuda unor reuşite par- 
țiale, nu a fost încununată de succes. Ea a permis, cu toate acestea, să se întrevadă 
posibilitatea interpretării textului cehovian şi în acest mod. Regizorul n-a ştiut să păs- 
treze simțul măsurii, neselecționind elementele demne de satirizat. Astfel, Treplev, în 
concepția lui, s-a dovedit a fi destul de jalnic şi, în genere, toate personajele au fost 

lipsite de complexitatea psihologică caracteristică lui Cehov. Dar cauzele acestui eşec 
nu trebuie căutate atit în concepție, cît în slaba realizare scenică. De asemenea, la Tea- 
trul Naţional, artistul poporului Filip Filipov a pus în scenă comedia clasicului nostru 
Ivan Vazov, Solicitanţii, dorind să realizeze o largă panoramă a moravurilor sociale de 
la începutul secolului nostru, adăugînd la subiect fragmente din alte lucrări beletristice 
ale aceluiași autor. Spectacolul e grandios (participă peste 200 de actori), dar trezeşte 
slabe asociații în contemporaneitate, deşi însăşi comedia o cere. 

La Teatrul „Scena populară“, regizorul Leon Daniel a pus Hamlet de Shake- 
speare. Regizorul a recurs la o actualizare vădit abuzivă a capodoperei, Hamlet îl bănu- 
iește de la bun început pe Claudius ca fiind inspiratorul morții neaşteptate a tatălui 
său, pe care el este înclinat s-o considere nefirească. Întilnirea cu umbra tatălui îi trans- 
formă bănuielile în certitudine. Hamlet nu se mai îndoiește, ştie că Claudius este asasi- 
nul. El nu poate să dezvăluie însă acest adevăr în mod public. Tragedia lui este trage- 
dia tăcerii forțate. Hamlet se îndoiește însă şi de eficacitatea mijloacelor de luptă îm- 
potriva răului ce domnește în jur. Scepticismul se subliniază şi în final. Fortinbras 
apare îmbrăcat în haine de cavaler, cu o spadă uriaşă în mînă, dind ordine pentru 
înmormiîntarea lui Hamlet, pe tonul unui cuceritor triumfător. Împreună cu Hamlet, a 
dispărut ultima vază de lumină. Întunericul copleşește totul. Această concepție a fost 
combătută cu vehemență de mai mulți critici, precum şi de atitudinea nedumerită a 
publicului. 

În sfirşit, la Teatrul de satiră, M. Andonov a montat într-o concepție modernă, 
cu mijloace în mare parte împrumutate de la Brecht, cunoscuta piesă a lui Suhovo- 
Kobilin, Moartea lui Tarelkin. 

Spectacolele pomenite mai sus nu sînt, cum am arătat. modele de perfecțiune ar- 
tistică. Dar ele încearcă să găsească în piese vechi un sens contemporan, căi noi de 
expresie artistică. Şi acesta e un cîştig pentru viața noastră teatrală, care așteaptă 
ca asemenea căutări să fie experimentate și pe texte dramatice contemporane, de cali- 
tate. Poate că aşteptările noastre să fie înşelate. Dar de ce să nu avem speranțe în 
noua stagiune ? 


Vasil Stefanov 

DULCIURILE... UN IZVOR DE ENERGIE :; 


e DROPSURI èe DRAGEURI 
e BOMBOANE UMPLUTE ï 
CU FRUCTE :: 

e BOMBOANE UMPLUTE SPINARE? ee E ce a 
CU MARMELADĂ EFH PHR E 


Nectarul de gutui, prune, 
caise, piersici şi pere 
păstrează conținutul de 
vitamine şi aroma fruc- 
telor proaspete 


Ciocolata tablete 

amăruie, cu vanilie, 
cu lapte, mocca, cu 
arahide, satisface 
toate gusturile 

